ΚΕΝΤΡΙΚΗ ΕΝΩΣΗ ΔΗΜΩΝ ΚΑΙ ΚΟΙΝΟΤΗΤΩΝ ΕΛΛΑΔΟΣ


ΘΕΜΑΤΙΚΟΣ ΚΥΚΛΟΣ:  

ΟΙΚΟΝΟΜΙΚΑ ΤΩΝ ΟΤΑ – ΑΝΑΠΤΥΞΙΑΚΑ ΠΡΟΓΡΑΜΜΑΤΑ

ΠΡΟΕΔΡΕΙΟ (Δ. ΤΣΙΑΝΤΗΣ): Καλώς ήρθατε στο Θεματικό Κύκλο που αφορά τα οικονομικά των ΟΤΑ και τα αναπτυξιακά προγράμματα. 


Ο χρόνος μας είναι όντως πιεστικός. Δεν θα περιμένουμε άλλο να έρθουν άλλοι συνάδελφοι. Θα ξεκινήσουμε τη διαδικασία, δίνοντας τον λόγο στον Πρόεδρο της Επιτροπής Οικονομικών και μέλος του Διοικητικού Συμβουλίου της ΚΕΔΚΕ, κύριο Γιάννη Μουράτογλου, να αναφερθεί στην εισήγησή του. 

Ι. ΜΟΥΡΑΤΟΓΛΟΥ: Αγαπητό Προεδρείο, αγαπητοί συνάδελφοι, συναδέλφισσες, το φετινό Συνέδριο της ΚΕΔΚΕ γίνεται σε δύσκολες συνθήκες όπως γνωρίζετε, τις οποίες γνωρίζουμε και δεν θα επεκταθώ περαιτέρω σε αυτόν τον τομέα. 


Σε αυτές τις δύσκολες λοιπόν συνθήκες, το καθήκον μας δεν είναι να περιγράφουμε τα προβλήματα, ούτε πολύ περισσότερο να προσποιούμαστε τις σύγχρονες Κασσάνδρες. 


Αυτό για το οποίο μας εξέλεξαν οι συμπολίτες μας, είναι κυρίως να δίνουμε λύσεις στα προβλήματα, λύσεις που θα υποστηρίξουν περιοχές και κοινωνικά στρώματα που αναμένεται να πληγούν περισσότερο από τη διεθνή κρίση. 


Μέσα σε αυτήν την οικονομική συγκυρία, οι όποιες λύσεις δεν είναι εύκολες. Χρειάζονται τόλμη και γενναιότητα. Χρειάζονται επίσης βαθιά γνώση των προβλημάτων, ευελιξία και αποφασιστικότητα. Ποιος όμως έχει αυτά τα χαρακτηριστικά; 


Φυσικά η Τοπική Αυτοδιοίκηση, που θα πρέπει να είναι ψύχραιμα και αντικειμενικά να αξιολογήσει τις καταστάσεις και να προτείνει λύσεις εφικτές και εφαρμόσιμες. 


Όπως θα ακούσατε, προς αυτήν την κατεύθυνση κινήθηκε και η ομιλία του Προέδρου της ΚΕΔΚΕ, κυρίου Νικήτα Κακλαμάνη. Στη δική μας θεματική ενότητα λοιπόν, θα προσπαθήσουμε να αναλύσουμε και να εξειδικεύσουμε τις προτάσεις της Τοπικής Αυτοδιοίκησης σχετικά με τα οικονομικά. 


Η εισήγηση την οποία θα ακούσετε, διαρθρώνεται σε τρία μέρη. Πρώτον, η παρουσίαση των οικονομικών της Τοπικής Αυτοδιοίκησης στον κρατικό προϋπολογισμό του 2009. Δεύτερον, τα προβλήματα και τις προοπτικές του προγράμματος ΘΗΣΕΑΣ και τρίτον, προτάσεις της Αυτοδιοίκησης για την άμβλυνση των επιπτώσεων της κρίσης. 


Στο πρώτο κομμάτι, θα αναφερθώ στον κρατικό προϋπολογισμό όπως αποτυπώθηκε στο σχέδιο προϋπολογισμό που κατατέθηκε στη Βουλή  μόλις την προηγούμενη Δευτέρα. 



Τα συμπεράσματα σε σχέση με τα αιτήματα της Αυτοδιοίκησης στον κρατικό προϋπολογισμό του 2009, είναι:


Πρώτον. Σε σχέση με τους θεσμοθετημένους πόρους που αφορούν τον Ν.1828, δεν υπάρχουν σημαντικές διαφορές και αποκλίσεις. 


Δεύτερον. Έχει προϋπολογιστεί η αύξηση των εσόδων της Τοπικής Αυτοδιοίκησης από το 40% που ήταν, στο 90, όσον αφορά τα τέλη κυκλοφορίας. Η αύξηση αυτή και απορώ γιατί αναφέρθηκε και από τον Υπουργό, εμείς την έχουμε υπολογίσει στην Επιτροπή μας και όπως αποτυπώνεται στον προϋπολογισμό, στα 491 εκατομμύρια. Όπως και να τα υπολογίσουμε, το σύνολο, οι αυξημένοι πόροι είναι στα 491,2 εκατομμύρια.


Επίσης, στην εισηγητική έκθεση του προϋπολογισμού αναφέρεται ότι το συνολικό ποσό των παρακρατηθέντων πόρων, που φτάνει στο ένα δισεκατομμύριο επτακόσια έντεκα και όπως δεσμεύτηκε και ο Υπουργός, τις προσεχείς μέρες, ήδη η τροπολογία είναι έτοιμη και θα κατατεθεί στο φορολογικό νομοσχέδιο, όπου θα καθορίζονται οι όροι απόδοσης σε οκτώ δόσεις, στο 2009 θα είναι η μία του Δεκεμβρίου που ήταν και η μία του Ιανουαρίου, συνολικού ύψους 339 εκατομμυρίων. 


Οι ΚΑΠ το 2009 συνολικά, αν προσθέσουμε και τις συνολικές αυξήσεις που αφορούν και τα τέλη κυκλοφορίας, αυξάνονται περίπου στο 22%. Δηλαδή, από δύο τετρακόσια ογδόντα ένα που ήταν το 2008, πάνε στα 3.019,8 εκατομμύρια ευρώ και οι συνολικές επιχορηγήσεις, δηλαδή συμπεριλαμβανομένης και της ΣΑΤΑ, κατά 16,7 εκατομμύρια. Δηλαδή, οι συνολικοί πόροι της Αυτοδιοίκησης πάνε από δύο εννιακόσια εξήντα έξι, στα τρία τετρακόσια εξήντα δύο για το 2009.


Είναι σημαντικότατη αύξηση η οποία παρατηρείται τουλάχιστον την τελευταία 20ετία, να είναι η μεγαλύτερη σε απόλυτους αριθμούς. 


Νομίζω λοιπόν  ότι στις σημερινές κρίσιμες συνθήκες, οι αυξήσεις αυτές που είναι πολλαπλάσιες του πληθωρισμού, αλλά και πολύ μεγαλύτερες από τις ανάλογες αυξήσεις της τελευταίας 10ετίας, μας επιβάλλουμε να εντείνουμε ακόμα τις προσπάθειές μας για αποδοτική και αποτελεσματική λειτουργία των Δήμων μας. 


Πάντοτε βέβαια εμείς στην Τοπική Αυτοδιοίκηση πρέπει να διεκδικούμε και να αγωνιζόμαστε και στον παρόντα κρατικό προϋπολογισμό, υπάρχουν ορισμένες θα έλεγα γκρίζες ζώνες. Αναφέρθηκαν και από τον Πρόεδρο, το γνωρίζει και ο αρμόδιος Υφυπουργός Εσωτερικών και μιλάω για το ποσό των 180 εκατομμυρίων ευρώ, που μέχρι και πέρσι ήταν θεσμοθετημένα και νομοθετημένα να μεταφέρονται 180 εκατομμύρια για τις αρμοδιότητες τις μέχρι τώρα. 


Εκεί υπάρχει μία διχογνωμία, διότι όπως ακούσατε και τον Υφυπουργό, ότι τα 180 εκατομμύρια αυτά ήταν για τις μεταφερθείσες αρμοδιότητες. Αφού λοιπόν, λέει, μας καλύπτει με τα τέλη κυκλοφορίας, άρα αφαιρούνται τα 180. 


Δεν παύουμε όμως να τα διεκδικούμε και μετά το τέλος  του Συνεδρίου αύριο, συνεχίζουμε τη διεκδίκηση των πόρων αυτών. 


Επίσης, θέματα όπως το χρονοδιάγραμμα καταβολής των παρακρατηθέντων, όπως σας είπα και προηγουμένως, το οποίο θα περιγράφεται στην τροπολογία που κατατίθεται στο φορολογικό νομοσχέδιο, περιμένουμε να το δούμε εντός των ημερών. 


Το τελικό ύψος της ΣΑΤΑ, το οποίο με βάση τον νόμο, υπολείπεται περίπου 70 εκατομμύρια. Βέβαια, υπάρχει και το θέμα των 250 εκατομμυρίων. Τα 62,5 εκατομμύρια, τα οποία τα έχετε πάρει ήδη. Η ΚΥΑ έχει εκδοθεί για τα πρώτα 125 και αφορούσε το 2008. Η δεύτερη δόση είναι να δοθεί τον Δεκέμβρη, αλλά αυτό προϋποθέτει τροποποίηση της ΚΥΑ διότι είναι Πρόγραμμα Δημοσίων Επενδύσεων και έχουν κατανεμηθεί σαν ΣΑΤΑ. Αν κατανεμηθεί και το δεύτερο ποσό σαν ΣΑΤΑ, διατρέχουμε τότε τον κίνδυνο να γίνουν παρακρατήσεις και στον ΘΗΣΕΑ και σε άλλους πόρους της Αυτοδιοίκησης, οι οποίες δια νόμου πρέπει να γίνουν. 


Άρα, ζητάμε να γίνει τροποποίηση της ΚΥΑ, ούτως ώστε και τα δεύτερα 62,5 εκατομμύρια του Δεκεμβρίου, να μοιραστούν χωρίς να γίνουν αυτές οι κρατήσεις. 


Σε γενικές γραμμές πάντως, έχω να πω ότι τα ποσά της Τοπικής Αυτοδιοίκησης έτσι όπως εγγράφονται στον κρατικό προϋπολογισμό, δικαιώνουν τους αγώνες της Τοπικής Αυτοδιοίκησης που διεξήγαμε την προηγούμενη άνοιξη,  καθώς και τις δεσμεύσεις που είχαμε αναλάβει απέναντί σας από το Συνέδριο της Κυλλήνης. 


Το δεύτερο κομμάτι της εισήγησης, αφορά το πρόγραμμα ΘΗΣΕΑΣ. Το αναπτυξιακό πρόγραμμα της Τοπικής Αυτοδιοίκησης ΘΗΣΕΑΣ, αποτελούσε και αποτελεί μια φιλόδοξη προσπάθεια. Ιδιαίτερα για τους μικρούς ΟΤΑ, που για λόγους επιχειρησιακής, τεχνικής ή οικονομικής δυνατότητας, ήταν σχεδόν αποκλεισμένοι από το Γ΄ Κοινοτικό Πλαίσιο Στήριξης. Αποτελεί τη μοναδική διέξοδο για τη χρηματοδότηση των τοπικών αναπτυξιακών πρωτοβουλιών. 


Εδώ θέλω να κάνω μία παρένθεση σχετικά με το πρόγραμμα αυτό. Ενώ το πρόγραμμα αυτό εκπονήθηκε και αφορούσε τους μικρούς ΟΤΑ, οι οποίοι είχαν αποκλειστεί είτε από το Γ΄, είτε από άλλα επενδυτικά προγράμματα λόγω αδυναμίας, εγγενούς  αδυναμίας, παρ’ όλα αυτά βλέπουμε ότι αρκετοί Δήμοι σήμερα έχουν μικρή απορροφητικότητα όσον αφορά το πρόγραμμα και συνολικά αν θα δούμε ανά περιφέρεια, θα δούμε η μία περιφέρεια έχει άλφα απορροφητικότητα, η άλλη έχει βήτα απορροφητικότητα. Παράδειγμα, η Περιφέρεια Αττικής, αν θυμάμαι καλά, έχει το υψηλότερο ποσοστό απορρόφησης, φτάνει το 70%. Υπάρχει η Περιφέρεια Πελοποννήσου ή η Περιφέρεια Νοτίου Αιγαίου αν θυμάμαι, με ποσοστά που είναι στο 30%. 


Εδώ την ευθύνη δεν την έχει η Πολιτεία. Την ευθύνη την έχουμε καθαρά εμείς σαν Τοπική Αυτοδιοίκηση, σαν Δήμαρχοι, που ενδεχόμενα, δεν ξέρω για ποιους λόγους, ή λόγω αδυναμίας ή λόγω έλλειψης ενδιαφέροντος, κάποιοι συνάδελφοί μας δεν απορροφούν τα χρήματα αυτά ή λόγω αδιαφορίας θα έλεγα. Δεν μπορεί να παρατηρούνται διαφορετικές απορροφητικότητες από Περιφέρεια σε Περιφέρεια. Ούτε μπορούμε να ισχυριζόμαστε και να λέμε εμείς κάθε φορά ότι ξέρετε, υπάρχει πρόβλημα με τον Γενικό Γραμματέα της Περιφέρειας, είτε με τον τάδε, είτε με τον τάδε. Την ευθύνη θα πρέπει να την ψάξουμε μέσα μας. 


Επειδή ξέρω πως λειτουργούν και πως λειτουργούμε όλοι, φαντάζομαι ότι ενώ έχετε νομικές δεσμεύσεις για κάποια έργα τα οποία είναι ενταγμένα στο ΘΗΣΕΑ, δεν προχωρείτε σε συμβασιοποιήσεις και περιμένετε την τελευταία διετία. Μετά την τελευταία διετία θα φρακάρει το πρόγραμμα, γιατί θα υπάρχουν στις Επιτροπές Παρακολούθησης σωρεία έργων που θα πρέπει να συμβασιοποιηθούν και να πληρωθούν και τότε θα είναι όντως εγγενής αδυναμία για να εκτελεστεί το πρόγραμμα. Ορισμένοι συνάδελφοι το κάνουν για να εκταμιεύσουν κάποια χρήματα τις τελευταίες δύο χρονιές που είναι εκλογικές. 


Είναι λάθος πάντως και για αυτό το πρόγραμμα ΘΗΣΕΑΣ παρουσιάζει μία στέρηση όσον αφορά τις συμβασιοποιήσεις και όσον αφορά την απορροφητικότητα.


Πέρα από αυτό όμως, κάνουμε και κάποιες προτάσεις που στοχεύουν στη διευκόλυνση και στην επιτάχυνση του προγράμματος, ούτως ώστε να απορροφηθούν έγκαιρα και αποτελεσματικά χρηματοδοτικά ποσά που έχουν εγκριθεί. 


Όπως ακούσατε, η κυριότερη πρόταση είναι, επειδή το πρόγραμμα τελειώνει 31/12/2009, είναι η τελευταία χρονιά, ζητάμε να γίνει παράταση του προγράμματος ένταξης των έργων μέχρι 31/12/2010 και πληρωμών μέχρι 31/12/2011. 


Δεύτερον. Σε συνδυασμό με την παράταση, οι κρατήσεις που γίνονται στο ΘΗΣΕΑ, όπως είπε και ο Πρόεδρος, για τη ΣΑΤΑ και για τους ΚΑΠ, που αφορούν το έτος 2009, να μην γίνουν, να μην πραγματοποιηθούν, αλλά να γίνουν σε δύο δόσεις, τα μισά χρήματα του 2009 να αποδοθούν το 2010 και τα άλλα μισά που αναλογούν στο έτος 2009, να αποδοθούν το 2011.


Βέβαια εδώ και το είπε με επιφύλαξη ο αρμόδιος Υπουργός, υπάρχει το ενδεχόμενο να παρατηρηθεί μία έκρηξη πληρωμών μέσα στο 2009 και στο 2010 και υπάρχει κάποιος κίνδυνος να μη φτάσουν τα χρήματα που είναι αποταμιευμένα, περίπου 700 εκατομμύρια, στο ταμείο θα είναι στο τέλος του έτους, γιατί αν έχουμε ζήτηση – είναι βέβαια λίγο δύσκολο – μέσα στο 2009 του ποσού αυτού, θα μείνουν έργα τα οποία ενώ εκτελούνται, δεν θα έχουμε να τα πληρώσουμε. 


Τρίτον. Για το ποσό στο οποίο δεν υπάρχουν νομικές δεσμεύσεις, όπως είναι οι οριζόντιες δράσεις, προτείνεται να κατανεμηθεί σε δράσεις και όπως ακούσατε, έγιναν δεκτές από τον αρμόδιο Υπουργό, το πρόγραμμα ΣΥΓΚΟΙΝΩΝΙΑ, το οποίο όπως ξέρετε έχει ήδη ξεκινήσει και από 1/1 θα εκτελείται, το πρόγραμμα ΕΞΟΙΚΟΝΟΜΩ και το πρόγραμμα Τοπική Αυτοδιοίκηση και  Πολιτισμός. 


Σε περίπτωση που στο τέλος του προγράμματος, το 2011 παραδείγματος χάριν, υπάρχουν υπόλοιπα που δεν έχουν απορροφηθεί από το πρόγραμμα ΘΗΣΕΑΣ, γίνεται η πρόταση να γίνει κατανομή στους Δήμους με βάση την κατανομή όπως γίνεται η ΣΑΤΑ, σύμφωνα με το Συνέδριο της Χίου. 


Στον τελευταίο χρόνο βέβαια, πολλοί ΟΤΑ θα πρέπει να αναθεωρήσουν, να επαναδιατυπώσουν το πρόγραμμά τους, αξιοποιώντας τις εκπτώσεις που έχουν από τα δημοπρατηθέντα έργα και επειδή η διαδικασία αυτή είναι χρονοβόρα, για αυτό προτείνεται η έγκριση να δίνεται πλέον όχι από την Κεντρική Επιτροπή Παρακολούθησης, αλλά από την Περιφερειακή. 


Έκτον. Να δημιουργηθεί μια ομάδα εργασίας, η οποία θα επεμβαίνει στους μικρούς και αδύναμους ΟΤΑ, οι οποίοι παρουσιάζουν ελάχιστη ή καθόλου απορροφητικότητα στο πρόγραμμα, σε συνεργασία με την ΚΕΔΚΕ, την ΕΕΤΑΑ ή με κάποιους επιστημονικούς συνεργάτες, ούτως ώστε να μπορέσουμε να βοηθήσουμε αυτούς τους μικρούς ΟΤΑ. 


Στο τρίτο κομμάτι της εισήγησης θα αναφερθώ, όπως ανέφερε και ο Πρόεδρος, στα εννιά υποπρογράμματα που προβλέπονται, που εισηγούμαστε προς το  Συνέδριο, ούτως ώστε να αντιμετωπίσουμε τη λεγόμενη κρίση. 


Όλοι όσοι παίρνουμε λοιπόν αποφάσεις, όπως είπε ο Πρόεδρος, που αφορούν την καθημερινότητα του πολίτη, οφείλουμε να προσαρμοζόμαστε στις συνθήκες που έχουμε απέναντί μας. Κάτω από αυτές τις συνθήκες λοιπόν, το Δ.Σ. της ΚΕΔΚΕ αποφάσισε να προτείνει στο τακτικό μας Συνέδριο, το πρόγραμμα Συμβολή της Τοπικής Αυτοδιοίκησης στην Αντιμετώπιση της Κρίσης. 


Το πρόγραμμα αυτό αποτελεί μία ολοκληρωμένη πρόταση και διαρθρώνεται σε 9 υποπρογράμματα. Θα χρηματοδοτηθεί από το Πρόγραμμα Δημοσίων Επενδύσεων, είτε κοινοτικά και εθνικά προγράμματα, αλλά και από πόρους της Τοπικής Αυτοδιοίκησης που θα προέλθουν κυρίως από τις οριζόντιες δράσεις του ΘΗΣΕΑ ή από δανεισμό. 


Τα επιμέρους ειδικά επιχειρησιακά προγράμματα που συνθέτουν την ολοκληρωμένη παρέμβαση των ΟΤΑ στις τοπικές κοινωνίες, είναι: το Ειδικό Επενδυτικό Πρόγραμμα. Το Ειδικό Επενδυτικό Πρόγραμμα, είναι ένα πρόγραμμα το οποίο όπως και το επόμενο, είναι ένα πρόγραμμα το οποίο αφορά την απασχόληση και η σκέψη είναι να υλοποιηθεί με δανεισμό έναντι της φορολογίας ζύθου, της φορολογίας των τελών διαφήμισης και του τέλους ακίνητης περιουσίας, που στο ύψος συνολικά φτάνει, φέτος έφτασε περίπου τα 63 με 64 εκατομμύρια. Έναντι αυτού του ποσού το οποίο θα δεσμευτεί, γίνονται επαφές, έγιναν κάποιες επαφές με την Ευρωπαϊκή Τράπεζα Επενδύσεων για χρηματοδότηση μέσω δανεισμού του προγράμματος του επενδυτικού και του προγράμματος για την απασχόληση, με δανεισμό ύψους 1,5 δισεκατομμύριο ευρώ. 


Η σκέψη λοιπόν είναι να χωρίσουμε το πρόγραμμα αυτό κατά ένα δισεκατομμύριο σαν επενδυτικό πρόγραμμα, το οποίο θα αφορά τους Δήμους κάτω από 50.000 και τα υπόλοιπα 500 εκατομμύρια ευρώ θα είναι ένα πρόγραμμα συνχρηματοδοτούμενο με τον ΟΑΕΔ με άλλα 500, γιατί το πρόγραμμα απασχόλησης είναι 50-50 και θα αφορά όλους τους Δήμους της χώρας για θέσεις απασχόλησης κυρίως σε έργα περιβάλλοντος, σε έργα αυτεπιστασίας, σε μικρά έργα της περιφέρειας, ούτως ώστε με τις δύο αυτές κατευθύνσεις, οι περιφερειακοί μικροί Δήμοι, αλλά και οι Δήμοι κάτω των 50.000, να μπορούν να κάνουν τις παρεμβάσεις στην τοπική κοινωνία όσον αφορά την απασχόληση και όσον αφορά την κίνηση της αγοράς μέσω των μικρών έργων αυτών και των παρεμβάσεων που προτείνουμε να γίνουν.


Κάθε άλλη διευκρίνιση επί του θέματος τόσο του επενδυτικού, όσο και του προγράμματος απασχόλησης, είμαι στη διάθεσή σας στη διάρκεια της θεματικής ενότητας που συζητάμε, να απαντήσω σε κάποιες από τις ερωτήσεις σας.


Βέβαια, τη μεγαλύτερη συμμετοχή την έχουν οι μεγάλοι Δήμοι. Οι μικροί Δήμοι, όπως ξέρετε, από τις φορολογίες αυτές, παίρνουν συνήθως επτά, οκτώ, δέκα χιλιάδες, άντε δεκαπέντε τον χρόνο. Οι μεγάλοι Δήμοι είναι αυτοί που βάζουν το μεγαλύτερο ποσό. Στα 64 εκατομμύρια, για να καταλάβετε, η συμμετοχή του Δήμου Αθηναίων είναι 4,5 εκατομμύρια ευρώ. 


Όπως θα πρέπει να είμαστε ευγνώμονες θα έλεγα για τους μεγάλους Δήμους, αν τελικώς περάσει από το Συνέδριο και το δεχτούν. Δεν πιστεύω ότι κανένας από τους μικρότερους Δήμους θα είναι αντίθετος στην υλοποίηση του προγράμματος αυτού. 


Βέβαια, το πρόγραμμα πρέπει να ξέρετε ότι είναι εθελοντικό, διότι μπορεί να υπάρξει κάποιος Δήμος, κάποιος Δήμαρχος ή κάποιο Δημοτικό Συμβούλιο, που να πει ότι «εγώ τα χρήματα αυτά από την φορολογία ζύθου, τελών διαφήμισης και τέλους ακίνητης περιουσίας, τα θέλω». Σε κάθε περίπτωση, έχει το δικαίωμα να το κάνει. Όμως πιστεύω ότι στο σύνολό τους οι άνθρωποι της Αυτοδιοίκησης τελικώς θα δεχτούν έναντι του ποσού αυτού των 64 εκατομμυρίων, το οποίο είναι αμελητέο για τους Δήμους κάτω από 50.000, την υλοποίηση του προγράμματος αυτού. 


Βέβαια, λεπτομέρειες όσον αφορά είτε το επενδυτικό, είτε το πρόγραμμα απασχόλησης, όπως καταλαβαίνετε, δεν μπορούμε αυτήν την στιγμή να πούμε, αλλά κυρίως και σε γενικές γραμμές σας είπα τι αφορά. 


Τρίτο υποπρόγραμμα, είναι το πρόγραμμα  ΣΥΓΚΟΙΝΩΝΙΑ. Όπως γνωρίζετε, ξεκινά από 1/1/2009. Ως στόχο έχει τη βελτίωση της προσπελασιμότητας των απομονωμένων Δημοτικών Διαμερισμάτων, την άρση της ανισότητας, την εξασφάλιση της βιωσιμότητας των συγκοινωνιακών δικτύων, την αναβάθμιση και επέκταση προκειμένου να ανταποκριθούν στις σύγχρονες ανάγκες των Δήμων της περιφέρειας. 


Τελικοί δικαιούχοι του προγράμματος είναι όλοι οι Δήμοι της Ελλάδας, εκτός των περιοχών εξυπηρέτηση από τον ΟΑΣΑ, την Αθήνα δηλαδή και από τον ΟΑΣ στη Θεσσαλονίκη, περιοχές στις οποίες όπως ξέρετε, η συγκοινωνία επιδοτείται από τον κρατικό προϋπολογισμό. 


Το ποσό χρηματοδότησης του προγράμματος ανέρχεται στα 40 εκατομμύρια, τα οποία θα προέλθουν από τις οριζόντιες δράσεις. 


Τέταρτο υποπρόγραμμα, είναι η υλοποίηση του προγράμματος ΕΞΟΙΚΟΝΟΜΩ. Είναι αποτέλεσμα της συνεργασίας του Υπουργείου Ανάπτυξης και της ΚΕΔΚΕ, σε συνεργασία βέβαια και με το ΙΤΑ. Ως αντικείμενο έχει την εφαρμογή δράσεων και αποδεδειγμένων καλών πρακτικών για τη μείωση της ενεργειακής κατανάλωσης. 


Τα σχέδια δράσης του προγράμματος ΕΞΟΙΚΟΝΟΜΩ συγχρηματοδοτούνται από το ΕΠΑΕ του ΕΣΠΑ και από τους επιλέξιμους Δήμους.  Κατά 70% από το ΕΣΠΑ και κατά 30% από ίδια συμμετοχή. Συνολικός προϋπολογισμός είναι 300 εκατομμύρια. 
Προτείνεται η ίδια συμμετοχή των ΟΤΑ, που ανέρχεται στο 30%, να χρηματοδοτηθεί από τις οριζόντιες δράσεις του ΘΗΣΕΑ. Στην ομιλία του ο Υπουργός, αν προσέξατε, συμφώνησε και όσον αφορά το πρόγραμμα ΣΥΓΚΟΙΝΩΝΙΑ, τη χρηματοδότησή του, αλλά και στο πρόγραμμα ΕΞΟΙΚΟΝΟΜΩ, όπως επίσης και στο πέμπτο υποπρόγραμμα που μιλάμε για την χρηματοδότηση, τη συνέχιση και χρηματοδότηση των προνοιακών δομών. 


Το πρόγραμμα αυτό ως αντικείμενο έχει την υποστήριξη των κοινωνικών δομών της Τοπικής Αυτοδιοίκησης, το Βοήθεια στο Σπίτι, μονάδες Κοινωνικής Μέριμνας, ΚΗΦΗ, Παιδικοί – Βρεφονηπιακοί Σταθμοί, ΚΔΑΠ, ΚΔΑΠ ΑΜΕΑ και ο συνολικός αριθμός πρέπει να τονίσουμε εδώ των εργαζομένων στις δομές αυτές, ξεπερνά τις 8.000. Οι χρήστες σε όλη την Ελλάδα που αξιοποιούν τις υπηρεσίες των κοινωνικών δομών, προσεγγίζουν τις 200.000. Οι ωφελούμενοι τους 500.000 συμπολίτες μας. 


Η ΚΕΔΚΕ θεωρεί πολύ σημαντική την προσφορά των δομών αυτών και απαιτεί να συνεχιστεί. Προτείνεται δε η χρηματοδότηση να είναι τριμερής, δηλαδή ασφαλιστικά ταμεία, ΚΕΔΚΕ και ΕΣΠΑ. Εδώ αν θέλουμε να τα αναλύσουμε, τα ασφαλιστικά ταμεία, η αναλογία τους είναι στα 55 εκατομμύρια, 50 εκατομμύρια συμμετοχή είναι η ΚΕΔΚΕ και 40 εκατομμύρια θα πρέπει να είναι η συμμετοχή του ΕΣΠΑ για την συνέχιση των δομών αυτών έως ότου ενταχθούν οριστικά. 


Έκτο και σημαντικότατο πρόγραμμα, το οποίο αφορά κυρίως τους μικρούς Δήμους, είναι η ωρίμανση των έργων. Οι μικροί ΟΤΑ, όπως ξέρετε, κάτω από 2.000-3.000, επειδή δεν έχουν οργανωμένες ούτε Τεχνικές Υπηρεσίες, ούτε ενδεχομένως Οικονομικές Υπηρεσίες, οι οποίες μπορούν να ωριμάσουν και να εντάξουν έργα στο ΕΣΠΑ, θα πρέπει με κάποιον τρόπο να βοηθηθούν, αφού όπως βλέπετε και η ΔΗΜΟΣ Α.Ε. ναι μεν είναι έτοιμη, αλλά θα έχει να διαχειριστεί μια κατάσταση και περίπου 1.000 Δήμους και θα είναι πολύ δύσκολο να ωριμάσει έργα, να εντάξει ή να δημοπρατήσει και να παρακολουθήσει.


Άρα λοιπόν, θα πρέπει να υπάρχει ένας τέτοιος μηχανισμός που αυτούς τους μικρούς ΟΤΑ να μπορέσουμε να τους βοηθήσουμε όχι να κάνουν έργα, αλλά να προετοιμάσουν τα έργα, να τα ωριμάσουν τα έργα, ούτως ώστε τα έργα πλέον ώριμα να κατατίθενται στη ΔΗΜΟΣ Α.Ε. και να προχωρούμε κατευθείαν στην υλοποίηση. 


Το πρόγραμμα αυτό λοιπόν, έχει στόχο να δοθεί η δυνατότητα στους μικρούς ΟΤΑ να διεκδικήσουν και να εντάξουν έργα στο ΕΣΠΑ, αλλά και να ανεβάσουν την απορροφητικότητα σε κοινοτικά ή άλλα εθνικά προγράμματα. 


Η διάρκεια του προγράμματος θα είναι τριετής, δηλαδή 2009, 2010, 2011. Το ποσό χρηματοδότησης είναι 60 εκατομμύρια. Προτείνουμε, αν δεν καταφέρουμε να το χρηματοδοτήσουμε αυτό το πρόγραμμα από το Πρόγραμμα Δημοσίων Επενδύσεων, να το χρηματοδοτήσουμε από τη ΣΑΤΑ. Δηλαδή, 20 εκατομμύρια το 2009, 20 το 2010 και 20 το 2011 και θα αφορά επαναλαμβάνω, αποκλειστικά την ωρίμανση έργων σε μικρούς ΟΤΑ.


Έβδομο υποπρόγραμμα, είναι το Ειδικό Επιχειρησιακό  Πρόγραμμα Τοπική Αυτοδιοίκηση και Πολιτισμός και αφορά τις Δημοτικές Βιβλιοθήκες, που είναι ένας πολύ σημαντικός θεσμός για το πολιτισμικό περιβάλλον. 


Σε όλο σχεδόν τον κόσμο η αναγνώριση του ρόλου τους συνοδεύεται με προτάσεις για τον εκσυγχρονισμό τους και την προσπάθεια να ακολουθήσουν τα σύγχρονα ρεύματα. 


Η ΚΕΔΚΕ για πρώτη φορά σχεδίασε και προτείνει το Ειδικό Επιχειρησιακό Πρόγραμμα Πολιτισμός και Τοπική Αυτοδιοίκηση, που ως στόχο έχει να συντονίσει και εκσυγχρονίσει τη λειτουργία των Δημοτικών Βιβλιοθηκών, να τις καταστήσει πόλους τοπικής, πολιτιστικής ανάπτυξης. 


Η Τοπική Αυτοδιοίκηση θα χρηματοδοτήσει το πρόγραμμα με ένα εκατομμύριο, τα οποία θα αντλήσει από τις οριζόντιες δράσεις του ΘΗΣΕΑ. Στον προϋπολογισμό του προγράμματος θα προστεθούν και οι πόροι που αναμένεται να προέλθουν από κοινοτικά προγράμματα και συνεργασίες. 


Όγδοο υποπρόγραμμα είναι το Επιχειρησιακό Πρόγραμμα της Τοπικής Αυτοδιοίκησης για τις προστατευόμενες περιοχές. Είναι για τις περιοχές NATURA.


Η διαχείριση των προστατευόμενων περιοχών αποτελεί κομβικό σημείο της περιβαλλοντικής πολιτικής. Στόχος του προγράμματος θα είναι η προστασία των περιοχών NATURA, να γίνει κτήμα και αντικείμενο όλου του τοπικού πληθυσμού. 


Οι προστατευόμενες περιοχές να αποτελέσουν σημαντικούς πόλους ανάπτυξης, αλλά και διάχυσης της καινοτομίας. Τελικοί δικαιούχοι του προγράμματος θα είναι οι ΟΤΑ, στα διοικητικά όρια των οποίων υπάρχουν προστατευόμενες περιοχές που δεν έχουν ενταχθεί όμως σε διάφορους φορείς διαχείρισης. 


Από τις 320 περίπου προστατευόμενες περιοχές, οι ενταγμένες σε φορείς διαχείρισης είναι περίπου 35. Άρα, το πρόγραμμα αφορά τις υπόλοιπες 285 περιοχές. 


Θα είναι τριετούς διάρκειας, συνολικού ύψους 10 εκατομμυρίων. Η χρηματοδότησή του προτείνεται να είναι από το ΕΤΕΡΠΣ. 


Ένατο υποπρόγραμμα. Στοχεύει στη διευκόλυνση πρόσβασης των ΟΤΑ στην αγορά κεφαλαίων και διαρθρώνεται σε τρεις άξονες. Πρώτον, να μπορεί το ελληνικό δημόσιο να δίνει την εγγύησή του στους ΟΤΑ για επενδύσεις. Δεύτερον, να επιχορηγεί το επιτόκιο για τις απαλλοτριώσεις, που τόσοι πολλοί Δήμοι βασανίζονται για αυτό. 


Η χρηματοδότηση των προτάσεων αυτών θα μπορούσε να πραγματοποιηθεί στο πλαίσιο του νόμου ενίσχυσης της ρευστότητας που μόλις πρόσφατα ψήφισε η Βουλή. 


Τονίζεται ότι στην σημερινή οικονομική συγκυρία, η μείωση του ύψους των επιτοκίων που δανείζεται η Τοπική Αυτοδιοίκηση και ιδιαίτερα τα επιτόκια δανεισμού από το Ταμείο  Παρακαταθηκών και Δανείων, θα πρέπει, όπως και το έχουμε ζητήσει κατ’ επανάληψη, να μειωθούν δραστικά. 


Αγαπητοί συνάδελφοι και συναδέλφισσες, έχω την αίσθηση ότι αυτό το τακτικό μας Συνέδριο δημιουργεί νέα δεδομένα. Η ΚΕΔΚΕ και η Τοπική Αυτοδιοίκηση δεν διεκδικούν απλώς, αλλά στις ώρες ευθύνης, όπως βλέπετε, αναλαμβάνουν πρωτοβουλίες και δράσεις. Στέκονται δίπλα σε περιοχές και κοινωνικές ομάδες που πλήττονται από την κρίση και προτείνουν λύσεις. Είναι σίγουρο ότι ο κόσμος ολόκληρος μετά από την κρίση, δεν θα είναι ίδιος με αυτόν που ήταν πριν. Δεν ξέρω όμως πως θα είναι. Για αυτό όμως που είμαι σίγουρος, είναι ότι στον νέο αυτό κόσμο η Τοπική Αυτοδιοίκηση θα έχει βαρύνουσα σημασία και πρωταγωνιστικό ρόλο. Οι προτάσεις που έχουν κατατεθεί και οι συζητήσεις στο τακτικό μας Συνέδριο, οδηγούν στο συμπέρασμα ότι η ελληνική Αυτοδιοίκηση με ωριμότητα, νηφαλιότητα και επιστημονική θεμελίωση, προετοιμάζεται για μία νέα εποχή.


Σας ευχαριστώ.

ΠΡΟΕΔΡΕΙΟ: Να ευχαριστήσουμε τον κύριο Μουράτογλου. Να καλέσω στο βήμα τον Πρόεδρο της Επιτροπής ΕΣΠΑ και μέλος του Διοικητικού Συμβουλίου της ΚΕΔΚΕ, κύριο Μιχάλη Στυλιανίδη. Θα μας αναπτύξει το θέμα τα αναπτυξιακά προγράμματα της Τοπικής Αυτοδιοίκησης. Ο κύριος Στυλιανίδης είναι και Δήμαρχος Ξάνθης.

Μ. ΣΤΥΛΙΑΝΙΔΗΣ: Αγαπητοί συνάδελφοι, συναδέλφισσες, σε μία περίοδο οικονομικής κρίσης, όπως η σημερινή, κατά την οποία οικονομίες και των πιο ανεπτυγμένων κρατών δοκιμάζονται και τίθενται υπό αμφισβήτηση  μοντέλα οικονομικής ανάπτυξης, οι λέξεις τοπική ανάπτυξη και κοινωνική συνοχή αποκτούν για μία ακόμα αφορά ιδιαίτερη σημασία. 


Σήμερα είναι ξεκάθαρο πλέον πως η οικονομική ανάπτυξη από μόνη της δεν συνεπάγεται υψηλό βαθμό κοινωνικής συνοχής, όταν μάλιστα συνοδεύεται από υψηλά ποσοστά φτώχειας και κοινωνικής περιθωριοποίησης. 


Ειδικά το φάσμα της φτώχειας είναι ένα τεράστιο παγκόσμιο κοινωνικό πρόβλημα που μαστίζει ολόκληρες χώρες. Αυτή η φτώχεια παγκοσμίως, δεν μπορεί να θεωρηθεί μόνο ως έλλειψη πόρων, αλλά και αδυναμία στην κατανομή και διαχείρισή τους. 


Από την άλλη μεριά, το μοντέλο της τοπικής ανάπτυξης, ιδιαίτερα σε περιόδους όπως η σημερινή, κερδίζει έδαφος ως εναλλακτική λύση ώστε να μετριαστούν οι συνέπειες από την οικονομική κρίση. 


Η υλοποίηση των έργων της τέταρτης προγραμματικής περιόδου και κυρίως θα αναφερθώ στο ΕΣΠΑ και στο πρόγραμμα αγροτικής ανάπτυξης Αλέξανδρος Μπαλτατζής, του Υπουργείου Αγροτικής Ανάπτυξης και Τροφίμων, στη σημερινή συγκυρία αποτελεί μοναδική ευκαιρία για τη χώρα μας και ειδικά σε τοπικό επίπεδο ο ρόλος της Τοπικής Αυτοδιοίκησης πρέπει να είναι πρωταγωνιστικός. 


Ήδη για το ΕΣΠΑ η ΚΕΔΚΕ, από το 2005, ξεκίνησε τον διάλογο με την κυβέρνηση για την συμμετοχή της Τοπικής Αυτοδιοίκησης στην αναπτυξιακή προσπάθεια της χώρας και είχε οραματιστεί την ελληνική Τοπική Αυτοδιοίκηση να συμβάλει με υπευθυνότητα και διοικητική ικανότητα, στην προώθηση των στρατηγικών στόχων της εθνικής και περιφερειακής ανάπτυξης. 


Στη διάρκεια των ετών 2005 – 2008, η ΚΕΔΚΕ υπέβαλλε επτά κείμενα-προτάσεις για το ΕΣΠΑ προς το ΥΠΟΙΟ, οι οποίες αφορούν τις κατευθύνσεις εθνικής στρατηγικής ανάπτυξης και την υποστήριξη της Τοπικής Αυτοδιοίκησης για την προετοιμασία, τον προγραμματισμό και τη συμμετοχή της στο ΕΣΠΑ. 


Από τις προτάσεις μας, πετύχαμε να περιληφθούν στο νόμο 3614/2007 οι ακόλουθες:


Πρώτον. Τη δυνατότητα κάθε Τοπικής Ένωσης Δήμων και Κοινοτήτων, να εκπονήσει ένα πρόγραμμα τοπικής ανάπτυξης, έτσι ώστε να εγκριθεί η χρηματοδότηση έργων και των ΟΤΑ που δεν θα πιστοποιηθούν και μάλιστα με άμεση αξιολόγηση, χωρίς δηλαδή να μπαίνουν στον ανταγωνισμό μεταξύ των ΟΤΑ.


Δεύτερον. Τη δυνατότητα κάθε ΤΕΔΚ να συγκροτήσει ομάδα υποστήριξης ώστε να υποβοηθούν όλοι οι ΟΤΑ και ιδιαίτερα βέβαια όπως είπαμε οι μικρότεροι, στον προγραμματισμό και σε αυτό που λέμε ωρίμανση των έργων τους. 


Τρίτον. Τη σύσταση της ΔΗΜΟΣ Α.Ε., που είναι βέβαια μια πολύ μεγάλη κατάκτηση για την Τοπική Αυτοδιοίκηση, αρκεί να έχουμε την εξέλιξή της όπως την επιθυμούμε, για την ανάληψη της εκτέλεσης των έργων ιδιαίτερα των μικρότερων ΟΤΑ. 


Επίσης, έγινε δεκτό από το ΥΠΟΙΟ το μεταβατικό σύστημα επιβεβαίωσης της διαχειριστικής επάρκειας που ετοιμάσαμε σε συνεργασία με την ΕΕΤΑΑ και ξεκίνησε η πιστοποίηση των ΟΤΑ που έχουν Οικονομική και Τεχνική Υπηρεσία. 


Παράλληλα, προτείναμε στο ΥΠΟΙΟ και το ΥΠ.ΕΣ. ένα πρόγραμμα υποστήριξης της Πρωτοβάθμιας Αυτοδιοίκησης, με προϋπολογισμό 7,6 εκατομμύρια ευρώ, ώστε να υποστηριχθούν από την ΚΕΔΚΕ με την συνεργασία της ΕΕΤΑΑ και της ΜΟΔ, όλοι οι ΟΤΑ, είτε πιστοποιηθούν είτε όχι, για την ένταξη έργων τους στα Επιχειρησιακά Προγράμματα.



Το ΥΠΟΙΟ μάλιστα, δεσμεύτηκε πως θα χρηματοδοτήσει αυτό το πρόγραμμα με 3 εκατομμύρια ευρώ. Το υπόλοιπο ποσό, ύψους 4,6 εκατομμυρίων ευρώ, πιστεύουμε πως θα το χρηματοδοτήσει το Υπουργείο Εσωτερικών από το Επιχειρησιακό Πρόγραμμα Διοικητική Μεταρρύθμιση και από το ΘΗΣΕΑ. 


Δυστυχώς βέβαια μέχρι σήμερα, παρά τις προσπάθειές μας, υπάρχουν σοβαρά προβλήματα και αρκετές εκκρεμότητες για τη συμμετοχή μας στο ΕΣΠΑ. Ειδικότερα, έχει καθυστερήσει, όπως όλοι γνωρίζετε, η επιβεβαίωση της διαχειριστικής επάρκειας των ΟΤΑ. Στις αρχές του τρέχοντα μήνα, τα στοιχεία που είχαμε μιλούσαν για 18 ΟΤΑ και αυτά που πήραμε αυτήν την εβδομάδα μας λένε πως δεν ξεπερνούν τους 25 οι ΟΤΑ που σε όλη την Ελλάδα έχουν πάρει επάρκεια. 


Δεν έχει εκδοθεί η  ΚΥΑ για τα προγράμματα τοπικής ανάπτυξης που προανέφερα και τις ομάδες υποστήριξης των ΤΕΔΚ. 


Δεν έχει δοθεί κατεύθυνση στους Γενικούς Γραμματείς των Περιφερειών για να χρηματοδοτήσουν από τα ΠΕΠ τα προγράμματα τοπικής ανάπτυξης και γενικότερα τα έργα των ΟΤΑ. 


Δεν έχει εγκριθεί η χρηματοδότηση του προγράμματος υποστήριξης της Αυτοδιοίκησης. 


Δεν έχει διασφαλιστεί ακόμα, πέραν της αρχικής χρηματοδότησης της ΔΗΜΟΣ Α.Ε. με 3 εκατομμύρια ευρώ, η οικονομική βιωσιμότητά της με βάση το Επιχειρησιακό Σχέδιο που ετοίμασε η ΚΕΔΚΕ. 


Το πρόβλημα είναι μπαίνουμε ήδη στον τρίτο χρόνο εφαρμογής του ΕΣΠΑ και βρισκόμαστε ακόμα στη διαδικασία επιβεβαίωσης της διαχειριστικής επάρκειας των δικαιούχων Δήμων και δεν έχει αρχίσει η χρηματοδότηση έργων της Τοπικής Αυτοδιοίκησης. 


Σημειώνουμε ειδικότερα ότι στις περιφέρειες μεταβατικής στήριξης, επειδή τα προγράμματα είναι εμπροσθοβαρή όπως λέμε, θα πρέπει μέχρι το 2010, με τον κανόνα ν+3, να έχουν υλοποιηθεί και αποπληρωθεί οι δαπάνες του έτους 2007 και μιλώ βέβαια για τις δύο περιφέρειες της Στερεάς Ελλάδας και του Νοτίου Αιγαίου, που μέχρι τέλος του 2010 θα πρέπει να αποπληρωθεί το 34% του Περιφερειακού Επιχειρησιακού Προγράμματος.


Για τον λόγο αυτό θεωρούμε ότι εξαντλήθηκαν τα περιθώρια και πρέπει αμέσως να υλοποιηθούν τα συμφωνηθέντα και συγκεκριμένα να διατηρηθούν στο ακέραιο όλες οι θεσμικές ρυθμίσεις που συμφωνήθηκαν μεταξύ ΚΕΔΚΕ και ΥΠΟΙΟ και να εκδοθούν τα σχετικά κανονιστικά κείμενα και οι διοικητικές αποφάσεις. 


Ειδικότερα, να εκδοθεί η ΚΥΑ του άρθρου 27 του Ν.3614/2007, για το περιεχόμενο και τη διαδικασία εκπόνησης των προγραμμάτων τοπικής ανάπτυξης των ΤΕΔΚ, για τις ομάδες υποστήριξης και το πρόγραμμα υποστήριξης γενικότερα της Τοπικής Αυτοδιοίκησης. 


Δεύτερον, να χρηματοδοτηθεί το πρόγραμμα υποστήριξης που προανέφερα, από το ΥΠ.ΕΣ. με τα 4,6 εκατομμύρια ευρώ. 

Να επισπευτεί η επιβεβαίωση της διαχειριστικής επάρκειας των ΟΤΑ και να αρχίσει αμέσως η χρηματοδότηση έργων της Τοπικής Αυτοδιοίκησης. 

Τέταρτον. Να κατοχυρωθεί προγραμματικά η πολιτική δέσμευση της κυβέρνηση, σύμφωνα με την οποία οι συνολικοί οικονομικοί πόροι που θα κατευθυνθούν προς τους ΟΤΑ, να είναι σημαντικά αυξημένοι σε σχέση με προηγούμενες προγραμματικές περιόδους και κυρίως να δοθεί από το ΥΠΟΙΟ ρητή κατεύθυνση στους Γενικούς Γραμματείς των Περιφερειών για τη δέσμευση ενός ποσοστού από τα ΠΕΠ για τους ΟΤΑ και τη χρηματοδότηση των έργων που περιλαμβάνονται στα προγράμματα τοπική ανάπτυξης. 

Να διασφαλιστεί ότι το ΥΠΟΙΟ με βάση το Επιχειρησιακό Πρόγραμμα που έχει υποβληθεί για τη ΔΗΜΟΣ Α.Ε., θα στηρίξει όλες τις οικονομικές προϋποθέσεις για τη βιωσιμότητά της. 

Τέλος, να παραταθεί η περίοδος εφαρμογής του μεταβατικού συστήματος διαχειριστική επάρκειας και επομένως το νέο πρότυπο του ΕΛΟΤ να μην εφαρμοστεί από 1/1/2009, αλλά να προηγηθεί η υποστήριξη των ΟΤΑ προκειμένου να προετοιμαστούν. 

Για το Πρόγραμμα Αγροτικής Ανάπτυξης, γνωστού και ως Αλέξανδρος Μπαλτατζής, του Υπουργείου Αγροτικής Ανάπτυξης και Τροφίμων, το οποίο πρέπει να τονίσω δεν συμπεριλαμβάνεται στο ΕΣΠΑ, είναι κάτι τελείως διαφορετικό και το οποίο έχει τους ακόλουθους τέσσερις γενικούς στρατηγικούς στόχους. 

Πρώτον, τη διατήρηση και βελτίωσης της ανταγωνιστικότητας της γεωργίας, της δασοκομίας και του αγροδιατροφικού τομέα. 

Δεύτερον. Την προστασία του περιβάλλοντος και αειφόρος διαχείριση των φυσικών πόρων. 

Τρίτον. Τη βελτίωση της ποιότητας ζωής στις αγροτικές περιοχές και ενθάρρυνση της διαφοροποίησης της αγροτικής οικονομίας και εδώ σε αυτό το μέτρο ουσιαστικά μιλάμε για το γνωστό ΟΠΑΑΧ, το Ολοκληρωμένο Πρόγραμμα Ανάπτυξης Αγροτικού Χώρου.

Τέταρτον. Τη δημιουργία τοπικών ικανοτήτων για την απασχόληση και την διαφοροποίηση στις αγροτικές περιοχές, μέσω προσέγγισης LEADER. 

Οι ΟΤΑ  ως τελικοί δικαιούχοι του προγράμματος αυτού, μπορούν να υλοποιήσουν έργα τουριστικών δραστηριοτήτων, κοινωνικών και πολιτιστικών υποδομών, ανακαίνισης και ανάπτυξης χωριών, προώθησης των στρατηγικών τοπικής ανάπτυξης και διατοπικής συνεργασίας. 

Αυτά είναι τα κυριότερα, να μην μπω στα υπόλοιπα και σας κουράσω. 

Η Ειδική Υπηρεσία Διαχείρισης του προγράμματος αυτού, προχώρησε μέχρι σήμερα στην προκήρυξη των μέτρων που αφορούν πρώτον, στην επιλογή των περιοχών που θα ενισχυθούν στο πλαίσιο του άξονα 4, των τοπικών προγραμμάτων LEADER που θα εφαρμοστούν στις περιοχές αυτές, των τοπικών εταιρικών σχημάτων, γνωστών και ως ομάδων τοπικής δράσης, που θα σχεδιάσουν και θα εφαρμόσουν τα προγράμματα αυτά. 

Δεύτερον, την υποβολή προτάσεων πράξεων για την ίδρυση και εκσυγχρονισμό τοπικών κέντρων τουριστικής πληροφόρησης, την κατασκευή έργων υποδομής μικρής κλίμακας, όπως μικρά εγγειοβελτιωτικά έργα, έργα διαχείρισης υδάτινων πόρων, έργα πρόσβασης στις γεωργικές εκμεταλλεύσεις, καθώς και την κατασκευή κέντρων φροντίδας παιδιών. Τη βελτίωση και ανάπλαση κοινοχρήστων χώρων, κάτι πολύ σημαντικό και αποκατάσταση κτηρίων για κοινωφελή χρήση. 

Τέλος, την προστασία και ανάδειξη αξιόλογων στοιχείων της αγροτικής υπαίθρου, παραδείγματος χάριν, γεφύρια, μονοπάτια και τα λοιπά. 

Με το Πρόγραμμα Αγροτικής Ανάπτυξης, που είναι ιδιαίτερα σημαντικό για την ελληνική περιφέρεια και τους μικρούς ΟΤΑ, σε αυτούς άλλωστε απευθύνεται, όχι στα αστικά κέντρα, θα διατεθούν μέσω του προγράμματος 5 δισεκατομμύρια ευρώ ως δημόσια δαπάνη και με την ιδιωτική συμμετοχή θα φτάσει τα 6,5 δισεκατομμύρια ευρώ. 

Δεν έχει λάβει όμως υπόψη του, όπως τόνισε και ο Πρόεδρός μας, ο κύριος Κακλαμάνης, τις ιδιαιτερότητες, ιδιομορφίες, αλλά και τις δυνατότητες της Τοπικής Αυτοδιοίκησης προς την οποία απευθύνεται, καθώς επίσης έχει και συγκεντρωτική διαχείριση. 

Προκειμένου να εξασφαλιστεί η δυνατότητα σε όλους τους δικαιούχους ΟΤΑ να προτείνουν και να εντάξουν για χρηματοδότηση πράξεις σε αυτό, κρίνεται αναγκαία η εφαρμογή ενός προγράμματος υποστήριξής τους, γεγονός που επιβεβαιώνεται μετά τη δημοσιοποίηση των πρώτων προκηρύξεων από πλευράς Ειδικής Υπηρεσίας Διαχείρισης και τη γνωστοποίηση των δικαιολογητικών που απαιτούνται. 

Ποιες είναι οι προτάσεις. Για την υλοποίηση του προγράμματος αυτού, προτείνουμε τις ακόλουθες ενέργειες:

Πρώτον. Την έκδοση απόφασης από το Υπουργείο Αγροτικής Ανάπτυξης και Τροφίμων, για τη θεσμοθέτηση του προτεινομένου πλαισίου υποστήριξης των ΟΤΑ. 

Δεύτερον. Την υπογραφή προγραμματικής σύμβασης κατά τις διατάξεις του άρθρου 225 του Ν.3463/2006, μεταξύ του Υπουργείου Αγροτικής Ανάπτυξης ή άλλου φορέα που θα υποδείξει το Υπουργείο ή και των δύο, με την Τοπική Ένωση Δήμων και Κοινοτήτων κάθε Νομού, με την οποία μεταβιβάζεται ποσό για την εφαρμογή του προγράμματος και μιλάω πάλι για την ωρίμανση των έργων των μικρών κυρίως ΟΤΑ. 

Τρίτον. Υποστήριξη των ΤΕΔΚ από την ΚΕΔΚΕ για την προώθηση των ανωτέρω προτεινόμενων ενεργειών. 

Διευκρινίζω πως στο Πρόγραμμα Αγροτικής Ανάπτυξης, δεν απαιτείται η επιβεβαίωση της διαχειριστικής επάρκειας των ΟΤΑ, κάτι πάρα πολύ σημαντικό. Δεν ισχύει αυτό που ισχύει για το ΕΣΠΑ, αφού υπάρχει η δυνατότητα υποβολής προτάσεως και εκτελέσεως έργων από όλους κυριολεκτικά τους Οργανισμούς Τοπικής Αυτοδιοίκησης που είναι δικαιούχοι του προγράμματος αυτού. Ίσως μάλιστα αυτό συνηγορεί ακόμα περισσότερο για τη θεσμοθέτηση και χρηματοδότηση του πλαισίου υποστήριξης των ΟΤΑ.

Θέλω επίσης να σημειώσω πως υπάρχει από το ίδιο Υπουργείο και το πρόγραμμα Ανάπτυξης της Αλιείας και να σημειώσω πως ότι είπαμε για το πρόγραμμα Αγροτικής Ανάπτυξης, τα ίδια προτείνουμε σαν ΚΕΔΚΕ και για το πρόγραμμα αυτό, για το οποίο επίσης θα πρέπει να γίνουν αποδεκτές όλες οι προτάσεις. 

Για το Επιχειρησιακό Πρόγραμμα και κλείνω, Διοικητική Μεταρρύθμιση. Η ΚΕΔΚΕ υπέβαλε προτάσεις που αφορούν τη βελτίωση διοικητικής ικανότητας όλων των ΟΤΑ στο Επιχειρησιακό αυτό Πρόγραμμα του Υπουργείου Εσωτερικών. Συμφωνήθηκε η…

(αλλαγή κασέτας)

Μ. ΣΤΥΛΙΑΝΙΔΗΣ: …τις ακόλουθες δημοτικές υπηρεσίες και λειτουργίες. Την Υπηρεσία Προγραμματισμού και την εκπόνηση των επιχειρησιακών προγραμμάτων. Την Οικονομική Υπηρεσία και τον οικονομικό προγραμματισμό. Την Τεχνική Υπηρεσία και την κατασκευή τεχνικών έργων. Την Κοινωνική Υπηρεσία και τον σχεδιασμό και εφαρμογή της δημοτικής κοινωνικής πολιτικής. Την οργάνωση των Υπηρεσιών Πληροφορικών και την οργάνωση της δημόσιας πληροφορίας. Την ανάπτυξη του ανθρώπινου δυναμικού και τέλος, τις Υπηρεσίες Πολιτικής Προστασίας. 


Πρότασή μας για το πρόγραμμα αυτό, είναι η εκπόνηση από το Υπουργείο Εσωτερικών προγράμματος δράσης και οδικού χάρτη, για την υλοποίηση των έργων που προανέφερα και την επιτάχυνση των διαδικασιών εξειδίκευσης και έναρξης της εφαρμογής τους. 


Σας ευχαριστώ και είμαι στη διάθεσή σας να συζητήσουμε για τα τόσο σημαντικά αυτά προγράμματα τοπικής ανάπτυξης. 

ΠΡΟΕΔΡΕΙΟ: Να ευχαριστήσουμε τον κύριο Στυλιανίδη. Θα καλέσω στο βήμα τον κύριο Ταμήλο Μιχάλη, μέλος του Διοικητικού Συμβουλίου της ΚΕΔΚΕ και Δήμαρχο Τρικάλων, να παρέμβει σε σχέση με το θέμα η Κοινωνία της Πληροφορίας στην τέταρτη προγραμματική περίοδο. 


Θέλω επίσης να αναφέρω ότι σε σχέση με τον θεματικό μας κύκλο, συνεργάστηκαν και έχει την επιστημονική στήριξη εκ μέρους των κυρίων Μαΐστρο Παναγιώτη, συνεργάτη της ΚΕΔΚΕ, τον κύριο Γκέκα Ράλλη, συνεργάτη της ΚΕΔΚΕ, τον κύριο Κουγιανό Γαβρίλη, Διευθυντή Τεκμηρίωσης, Πληροφορικής και Ανάπτυξης των φορέων της Τοπικής Αυτοδιοίκησης της ΚΕΔΚΕ και τον κύριο Γούπιο Γιάννη, Διευθυντή Ανάπτυξης και Οικονομικών της ΕΕΤΑΑ.


Αγαπητέ κύριε Ταμήλο, έχετε τον λόγο.

Μ. ΤΑΜΗΛΟΣ: Καλησπέρα σε όλους. Καταλαβαίνω ότι είμαστε λίγο-πολύ κουρασμένοι όλοι. Εντούτοις, θα προσπαθήσω να σας δώσω κάποιο ενδιαφέρον, για να υποδεχτούμε μετά τον Πρόεδρο και τον κύριο Βερναρδάκη, ο οποίος θα μας πει νεότερα για τον ΟΑΕΔ και για τα προγράμματα που διεκδικούμε. 


Συνεχίζοντας από την τοποθέτηση του Δημάρχου Ξάνθης, του κυρίου Στυλιανίδη, για το Κοινοτικό Πλαίσιο, μία παράμετρος αυτού του προγράμματος είναι η Κοινωνία της Πληροφορίας, αλλά και η ψηφιακή σύγκλιση. Μιλάμε για 600 εκατομμύρια ευρώ που έχει το Υπουργείο Εσωτερικών στη διοικητική μεταρρύθμιση και 1 δις 500 εκατομμύρια που έχει το Υπουργείο Εθνικής Οικονομίας για την ψηφιακή σύγκλιση. 


Άρα λοιπόν, μιλάμε για ένα πακέτο 2 δις 100 εκατομμυρίων ευρώ, το οποίο εμείς καλούμαστε να ψάξουμε και να βρούμε τι από αυτά τα διάφορα κονδύλια θα μπορέσουμε να πάρουμε ως Τοπική Αυτοδιοίκηση, προκειμένου αυτή η πολυπόθητη, πλην όμως απομακρυνόμενη διοικητική μεταρρύθμιση στην πράξη, πως θα χρηματοδοτηθεί και πως θα γίνει, γιατί η ουσία είναι ότι αν δεν εκσυγχρονιστούν οι Δήμοι και τα δίκτυά μας, δεν μπορεί να γίνει αυτή η μεταρρύθμιση.


Επομένως, θα μου επιτρέψετε να κάνω μία μικρή εισαγωγή, έχω βάλει και κάποια διαγράμματα να σας ξεκουράζω. Οι ενότητες που θα παρουσιάσω είναι τρεις. Μία περιγραφή της σημερινής κατάστασης με πρόσφατα στοιχεία του Οκτωβρίου, πως είναι στην Ελλάδα σήμερα η ευρυζωνικότητα, η επόμενη μέρα και οι προτάσεις της ΚΕΔΚΕ για το ΕΣΠΑ, συμπεριλαμβανομένων και των δύο προγραμμάτων. 


Η παρούσα κατάσταση αγαπητοί συνάδελφοι, περιγράφεται μία σύγκριση, βλέπετε εδώ πίσω πως ακριβώς είναι η υπόλοιπη Ευρώπη. Με κόκκινο είναι η χώρα μας. Το 2008 η πιο μπροστινή γραμμή, το 2007 η προηγούμενη, η θαλασσιά γραμμή είναι ο μέσος όρος της Ευρωπαϊκής Ένωσης, που έχει διείσδυση 20% είναι ο μέσος όρος. Εμείς είμαστε στο 11,2. Πριν από έναν χρόνο ήμασταν στο 8,10. 


Άρα λοιπόν, ανεβήκαμε περίπου 30% στη διείσδυση σε έναν χρόνο και αυτό είναι ένα πάρα πολύ ενθαρρυντικό στοιχείο, διότι ο στόχος είναι να μπορέσει η χώρα μας με στοιχεία του τέλους του 2008 τώρα, να μπορέσει – αυτά ήταν τον Οκτώβρη τα στοιχεία – να ξεπεράσει το 12% και να πλησιάσει τις επόμενες χώρες που προπορεύονται από εμάς. Άρα λοιπόν, υπάρχει πεδίο δόξης λαμπρό και είμαστε πάρα πολύ πίσω. 


Εδώ σας έχω μία καμπύλη που δείχνει πόσες ευρυζωνικές συνδέσεις υπάρχουν σήμερα στην Ελλάδα. Δηλαδή, οι ADSL γραμμές ή οι οπτικές ίνες, τον Ιούνιο του 2008 ήταν 1.245.000, εκ των οποίων υπολογίζουμε ότι έχουμε μια μικρή αύξηση, τώρα έχουμε φτάσει περίπου στις 1.350.000. 


Βλέπετε ότι η ανάπτυξη είναι πάρα πολύ γρήγορη. Ήδη σε περίπου 2 χρόνια, από τον Ιούνιο του 2006, που ήταν 297.000 οι συνδέσεις, μέχρι τώρα αυξήθηκε πάρα πολύ. 


Αυτό δείχνει ότι πραγματικά η Ελλάδα προσαρμόζεται σταδιακά και αυτό μας δίνει την ελπίδα ότι μπορούμε και εμείς να συμπορευτούμε μαζί με αυτούς τους αριθμούς και να μπορέσουμε να προσαρμοστούμε. 


Εδώ έχω ένα άλλο ποιοτικό διάγραμμα, το οποίο μας δίνει να καταλάβουμε τα εξής: η θαλασσιά κάτω ζώνη, είναι οι παλιές γραμμές του ΟΤΕ. Οι κίτρινες γραμμές, είναι οι εναλλακτικές εταιρίες, οι οποίες όπως βλέπουμε τώρα τελευταία κλυδωνίζονται και μια-μια από αυτές κινδυνεύουν να χρεοκοπήσουν και να κλείσουν. Η ροζ ζώνη είναι οι ευρυζωνικές συνδέσεις, οι υψηλής ταχύτητας ευρυζωνικές συνδέσεις των εναλλακτικών και  μια μαύρη γραμμή πάνω-πάνω που βλέπετε, δεν φαίνεται σαν πάχος, είναι μόνο μία χοντρή γραμμή, είναι οι οπτικές ίνες. 


Ελάχιστες είναι οι οπτικές ίνες λοιπόν, στο σύνολο του 1.245.000 συνδέσεων. 


Βλέπουμε εδώ ένα άλλο διάγραμμα, ποιες τεχνολογίες αναπτύσσονται ταχύτερα σήμερα και βλέπουμε ότι οι παλιές τεχνολογίες ISDN και τα αναλογικά συστήματα, έχουν αρνητική εξέλιξη, εγκαταλείπονται. Η κινητή τηλεφωνία είναι αμέσως μετά. Η καλωδιακή διασύνδεση είναι αμέσως μεγαλύτερη, ADSL και οι άλλες ευρυζωνικές συνδέσεις, που δείχνει τι; Ότι σε όλη την Ευρώπη και σε όλο τον κόσμο, οι νέες τεχνολογίες και οι νέες συνδέσεις μέσω οπτικών ινών, είναι αυτές που είναι στην αιχμή της εγκατάστασης, με αποτέλεσμα να έχουμε πλέον μια πρόκληση η οποία είναι πάρα πολύ σημαντική. 


Ποιοι όμως κάνουν αυτές τις επενδύσεις; Ποιος δηλαδή βάζει τα λεφτά για να γίνουν αυτές οι επενδύσεις και να έχουμε αυτήν την ανάπτυξη; 


Σας δείχνω λοιπόν έναν πίνακα, που τα στοιχεία είναι του 2005 το Δεκέμβριο, όμως δεν έχει αλλάξει το ποσοστό. Τι λέει εδώ; Ότι το 67% των επενδύσεων που γίνονται στις σύγχρονες τεχνολογίες, γίνεται από τους Δήμους, σε όλη την Ευρώπη, σε όλο τον κόσμο. Επομένως, οι ιδιώτες και οι υπόλοιπες εταιρείες, καλύπτουν με τα βίας το 33%, που αυτό σημαίνει ότι σε όλη την Ευρώπη, σε όλο τον κόσμο, η Τοπική Αυτοδιοίκηση, φυσικά στις άλλες χώρες της Ευρώπης η Τοπική Αυτοδιοίκηση είναι πολύ πιο ισχυρή, με κεφάλαια και με πόρους και μπορεί και αναλαμβάνει αυτές τις δραστηριότητες, όμως και εμείς είμαστε τυχεροί γιατί υπάρχουν τα Κοινοτικά Πλαίσια που στηρίζουν αυτήν την προσπάθεια. 


Άρα λοιπόν, αυτή είναι η εικόνα, που σημαίνει τι; Σημαίνει ότι για να αλλάξει η Ελλάδα τηλεπικοινωνιακή εποχή, πρέπει η Αυτοδιοίκηση αν ανασκουμπωθεί. Αν περιμένουμε δηλαδή από τον ΟΤΕ με τη νέα διοίκηση των Γερμανών πότε θα αναλάβουν ή από τους άλλους που ψυχομαχούν γιατί έχουν αρνητικές επιδόσεις με τα χρηματιστήρια και δεν μπορούν να βρουν χρήματα, αντιλαμβάνεστε ότι η εποχή της ευρυζωνικότητας στην Ελλάδα θα αργήσει πάρα πολύ. 


Για αυτό λοιπόν, δεν έχουμε περιθώριο για χάσιμο χρόνου και πρέπει να πάμε στην επόμενη μέρα. Στην επόμενη μέρα λοιπόν, που πρέπει να είναι οπωσδήποτε πιο αισιόδοξη και πιο καλή, πρέπει να αντιμετωπίσουμε τα παρακάτω προβλήματα και ζητήματα. 


Πρώτον. Ποιος διαχειρίζεται τις υποδομές που γίνονται. Θυμίζω εδώ ότι με χρήματα της Κοινωνίας της Πληροφορίας από το Γ΄ Κοινοτικό Πλαίσιο, σε 75 Δήμους τοποθετούνται οπτικές ίνες, αυτό που λέμε οι περιβόητοι μητροπολιτικοί δακτύλιοι, οι οποίοι συνδέουν τις Υπηρεσίες μεταξύ τους, έτσι ώστε κάποια στιγμή να μπορούμε μεταξύ μας να ανταλλάσσουμε πληροφορίες με υψηλές ταχύτητες και υψηλή πιστότητα. Δηλαδή, τα δεδομένα που θεωρητικά η Νομαρχία κάθε μέρα υπογράφει, ο Νομάρχης, πρέπει να μπαίνουν κατευθείαν στο διαδίκτυο για να μπορεί να τα βρει ο πολίτης από το σπίτι του. 


Άρα λοιπόν, τη διαχείριση των υποδομών, ποιος θα την κάνει; Η δημιουργία του περιεχομένου, ποιος θα το φτιάξει το περιεχόμενο, που θα βλέπουν μέσα οι πολίτες; Η κοινωνική πολιτική πως θα βελτιωθεί από αυτήν την τεχνολογία;  Η αστική ανάπτυξη πως θα υποβοηθηθεί με τις τεχνολογίες; Πώς, τέλος, θα βοηθήσουμε τους επιχειρηματίες στη δουλειά τους, έτσι ώστε να αποκτήσουν συγκριτικό πλεονέκτημα με άλλες περιοχές οι οποίες δεν έχουν αυτές τις τεχνολογίες; 


Θα σας φέρω ορισμένα παραδείγματα πως αντιμετωπίζουν οι υπόλοιποι Ευρωπαίοι αυτά τα θέματα, για να καταλήξουμε και εμείς τι πρέπει να κάνουμε. 


Το σουηδικό μοντέλο, που είναι το πιο προωθημένο, το πρώτο που εφαρμόστηκε στην Ευρώπη, λέει ότι την υποδομή την κάνει σε κάθε πόλη μία εταιρεία που είναι 100% δημοτική, μία από τις αναπτυξιακές εταιρείες ή εταιρείες ενεργειακές. Κατασκευάζει το ενεργό δίκτυο, το μοιράζει σε όλα τα σπίτια όπως επεκτείνεται το δίκτυο ύδρευσης και στη συνέχεια χρεώνει για μεν τη σύνδεση όπως χρεώνουμε το νερό, με τα μέτρα, αποστάσεις και λοιπά και η δε υπόλοιπη αξιοποίηση του δικτύου είναι τσάμπα. 


Δηλαδή, αφού πληρώσεις να συνδεθείς, δεν ξανά πληρώνεις το Δήμο ποτέ. Θα μου πείτε, ο Δήμος πως βγάζει τα έσοδα; Ο Δήμος δίνει το δίκτυο στους ιδιώτες επιχειρηματίες που έχουν τα διάφορα θεάματα, ποδόσφαιρο, ταινίες, οτιδήποτε άλλο και αυτοί πουλάνε στους πολίτες ακριβώς τα προϊόντα τους. Δηλαδή, θέλεις να αγοράσεις ταινίες, γράφεσαι συνδρομητής στην εταιρεία και σου το δίνει αντί ενός ποσού. 


Άρα λοιπόν, τι λέει το πρώτο μοντέλο; Το φτιάχνει ο Δήμος, συμμετέχουν σε έναν βαθμό οι πολίτες και δεν ξανά στέλνουν λογαριασμό στους πολίτες. 


Το δεύτερο μοντέλο είναι το ολλανδικό, που γίνεται τώρα, αυτήν την στιγμή, στην πόλη Αλμίρ του Άμστερνταμ, όπου εκεί τι γίνεται; Ο Δήμος, ένας Δήμος 180.000 κατοίκων, λέει ότι εγώ έχω αυτήν την πόλη, ποια εταιρεία θέλει να έρθει να φτιάξει το δίκτυο; Κάνει έναν διαγωνισμό, επιλέγει την εταιρεία και η εταιρεία κατασκευάζει το δίκτυο και μετά πουλάει στις εταιρείες. Δηλαδή, η διαφορά με το σουηδικό μοντέλο είναι ότι δεν βάζει ο Δήμος τα χρήματα, αλλά τα βάζει ένας ιδιώτης και ο οποίος εκμεταλλεύεται μετά το δίκτυο αφού δώσει κάποια αντιπαροχή, κάποιες υπηρεσίες, στο Δήμο που έχει το έδαφος. 


Το τρίτο μοντέλο, που είναι πάλι το Άμστερνταμ, μία πόλη κοντινή με την Αλμίρ, 30 χιλιόμετρα απόσταση, τι λέει; Ο Δήμος του Άμστερνταμ που είναι πιο μεγάλος, πιο φιλόδοξος και πιο απαιτητικός, λέει το εξής: εγώ δεν θέλω να το δώσω σε κάποιον άλλον, εγώ θέλω να βρω μία εταιρία που θα συνεργαστεί μαζί μου και να κάνουμε μαζί την επιχείρηση. Δηλαδή, έκανε ένα διαγωνισμό και λέει ζητώ μία εταιρεία που κάνει δίκτυα, μια εταιρεία που πουλάει περιεχόμενο, μια εταιρία που δίνει ταινίες και λοιπά και όλοι μαζί εσείς κάνουμε μία κοινή εταιρεία ιδιώτες και Δήμος και εμείς έχουμε το μονοπώλιο του δικτύου. 


Αυτή η περίπτωση αντιμετώπισε πολλές προσφυγές στο Συμβούλιο της Ευρώπης, όμως κέρδισε ο Δήμος του Άμστερνταμ και υπάρχει δεδομένο, δηλαδή δεδικασμένο, ότι μπορεί  ένας Δήμος ή πολλοί Δήμοι μαζί, να κάνουν την διαδικασία αυτή και να διαχειριστούν αποκλειστικά στις πόλεις τους τα δίκτυά τους. 


Τώρα, η ελληνική πραγματικότητα, τι έχουμε; Ας υποθέσουμε ότι τα έργα τελείωσαν, κάποια στιγμή εντός του 2009. Άρα λοιπόν, σε κάθε πόλη υπάρχει ένα δίκτυο οπτικών ινών, υψηλής ποιότητας και υψηλής πραγματικά γιατί ο σχεδιασμός ήταν πολύ καλός, μεγάλης προστιθέμενης αξίας. 


Άρα λοιπόν, τι πρέπει να κάνουμε τώρα; Πρέπει να φτάσουμε στις γειτονιές και μετά στα σπίτια. Φυσικά, υπάρχει η εξαγγελία του Υπουργού Μεταφορών και Επικοινωνιών, του κυρίου Χατζηδάκη, ο οποίος προσπαθεί με μία μελέτη που τώρα υλοποιεί, να φτάσει σε μία διακήρυξη ενός έργου όπου θα βρεθεί ένα κονσόρτσιουμ που θα αναλάβει να πάρει αυτήν την δουλειά για όλη την Ελλάδα. Μιλάει για 2 εκατομμύρια συνδέσεις στα σπίτια, δηλαδή το 20% των υπαρχόντων σήμερα τηλεφωνικών συνδέσεων και μιλάει για ένα πακέτο 1,5 έως 2 δισεκατομμύρια ευρώ. 


Άρα λοιπόν, ο στόχος όμως αυτός μπορεί να αργήσει να γίνει και μέσα σε αυτήν την κρίση που υπάρχει, το ζητούμενο είναι που θα  βρεθούν τα κεφάλαια και αν το επιτόκιο ανεβαίνει, καταλαβαίνετε ότι τέτοιες μεγάλες επενδύσεις δεν  γίνονται. 


Πρέπει λοιπόν εμείς ως Δήμοι να κοιτάξουμε να δούμε τι θα κάνουμε για να ενθαρρύνουμε πρωτοβουλίες. Άρα λοιπόν, το στοίχημα το δικό μας είναι ότι έχουμε το δίκτυο που είναι δικό μας, πρέπει να βρούμε τρόπο να το επεκτείνουμε ακόμα περισσότερο. 


Επομένως, ο κάθε Δήμος έχει ένα  δίκτυο που προσφέρει σκοτεινή ίνα και πρέπει με διαδημοτικές ενέργειες για τη διαχείριση και επέκταση των υπαρχόντων δικτύων, να αυτοδιαχειριστεί το δίκτυο. Όμως είναι πολύ μικρός ένας Δήμος για να το κάνει αυτό μόνος του. Δεν μπορεί. Και η Λάρισα να είναι και η Πάτρα να είναι, δεν μπορεί. Τα έξοδα, το προσωπικό που χρειάζεται, είναι πάρα πολλά. Δεν βγαίνει δηλαδή. 


Για αυτό λοιπόν, το μοντέλο που εισηγούνται και τα πανεπιστήμια, αλλά και εμείς έχουμε διαπιστώσει στο εξωτερικό που έχουμε ψάξει, είναι η διαπεριφερειακή συνεργασία. Δηλαδή, αυτές οι 75 υποδομές πρέπει να διαχειριστούν από περίπου τρεις, τέσσερις, πέντε εταιρείες διαπεριφερειακές, όπου οι Δήμοι θα συνενώσουν τις δυνάμεις τους για να μπορέσουν να πετύχουν οικονομία κλίμακας και να μπορέσουν να πετύχουν μία καλή αξιοποίηση. 


Άρα λοιπόν, με τις εταιρείες αυτές τις διαπεριφερειακές ή διαδημοτικές, θα μπορούμε να κάνουμε τις αναγκαίες μελέτες για τις επεκτάσεις, να δημιουργήσουμε καινούργιο περιεχόμενο e-government ή πολιτιστικό περιεχόμενο, ψυχαγωγίας και να δώσουμε αυτό το υλικό στους Δήμους. 


Τώρα, πως θα διοικηθεί αυτή η εταιρία; Εδώ υπάρχουν τρία μοντέλα. Το ένα μοντέλο είναι να είμαστε 100% η εταιρεία των Δήμων και εμείς να βρούμε τρόπους ή από το Κοινοτικό Πλαίσιο ή με δανεισμό, να φτιάξουμε αυτή τη δουλειά βρίσκοντας του κατάλληλους ανθρώπους στην αγορά. Υπάρχουν άνθρωποι. Το θέμα είναι αν μπορούμε εμείς να βρούμε τους κατάλληλους ανθρώπους για να διαχειριστούμε επιχειρησιακά, με αποτέλεσμα θετικό και να μην δημιουργήσουμε άλλη μία προβληματική εταιρεία με αυτές τις υποδομές.


Η άλλη περίπτωση είναι να έχει 51% ο Δήμος και 49% κάποιοι ιδιώτες, οι οποίοι θα βάλουν υποδομές και υπάρχει και μια ας το πούμε χρυσή λύση, να έχουν 50% οι Δήμοι με την περιουσία τους, 50% κάποιοι ιδιώτες, αλλά το management να το έχουν ιδιώτες. 


Αυτό θα εξαρτηθεί, το ποια απόφαση δηλαδή θα παρθεί, από τον κάθε περιφερειακό όμιλο, ο οποίος θα αποφασίσει τι μπορεί να κάνει ώστε να αξιοποιηθούν αυτά τα πράγματα κατά τον καλύτερο τρόπο.


Τώρα, το δεύτερο μεγάλο θέμα και πρόκληση, είναι η δημιουργία περιεχομένου. Πραγματικά όσοι ασχολούμαστε με την Τοπική Αυτοδιοίκηση, ξέρουμε πολύ καλά ότι το περιεχόμενο που παράγεται στους Δήμους με όλες τις Δημοτικές Επιχειρήσεις, σε όλα τα επίπεδα, είναι τεράστιο. Πολιτιστικοί Οργανισμοί, Κοινωνικές Υπηρεσίες, Αθλητικοί Οργανισμοί, διάφορες άλλες δραστηριότητες που γίνονται μέσα στις πόλεις, στους Δήμους. Είναι ένα υλικό αυτό, το οποίο με κάποιο τρόπο πρέπει να μπορέσει να μπει μέσα στα δίκτυα για να μπορέσει να φτάσει στους πολίτες. 


Πρέπει όμως να συνδέσουμε και αυτήν την προσπάθεια με τις κλιματικές αλλαγές, με τις νέες προκλήσεις, με τις πράσινες νέες τεχνολογίες, οι οποίες είναι προ των πυλών και διαφημίζονται πάρα πολύ από τους πρώην πλανητάρχες οι οποίοι έχουν και την ευθύνη για το που έφτασε ο πλανήτης, σαν τον Κλίντον και τον Γκορ, οι οποίοι τώρα αφού ζήτησαν συγνώμη και άφεση αμαρτιών για το τι έκαναν, έφτασαν σήμερα να τα διαφημίζουν. 


Νομίζω όμως ότι για εμάς τους Δήμους και για την προστασία του περιβάλλοντος, υπάρχουν πραγματικά πολλές πολιτικές τις οποίες μπορούμε να τις χρησιμοποιήσουμε μέσω των δικτύων και να ωφελήσουμε τις περιοχές μας και το περιβάλλον. 


Παραδείγματος χάριν, η μείωση των ρύπων και των μετακινήσεων μπορεί να γίνει μέσα από τις ευφυείς μεταφορές, που ενημερώνουν τους πολίτες πότε φτάνει σε κάθε στάση το λεωφορείο ή πότε φεύγουν τα δρομολόγια των τρένων, έτσι ώστε να μπορέσουμε να μην χρησιμοποιούμε το Ι.Χ. αυτοκίνητο. Μπορεί να χρησιμοποιήσουμε την τηλεεργασία, να δουλεύουμε από απόσταση, να κάνουμε τηλεδιασκέψεις, να μιλάμε μεταξύ μας χωρίς να μετακινούμαστε. 


Άρα λοιπόν, αυτές είναι κάποιες από τις δραστηριότητες που μπορούμε να προχωρήσουμε άμεσα. Αναβάθμιση των μέσων μαζικής μεταφοράς, κέντρο διαχείρισης στόλων. Φανταστείτε ότι η Αθήνα είναι από τις λίγες πρωτεύουσες που δεν έχει ένα κέντρο που να ξέρει που κινούνται τα λεωφορεία, τα τρένα, ΗΣΑΠ, ΗΛΠΑΠ, ΟΑΣΑ και λοιπά. Δεν υπάρχει. Προτείναμε στον κύριο  Χατζηδάκη να κάνει και όντως πραγματικά ανταποκρίθηκε και εξήγγειλε τη δημιουργία κέντρου διαχείρισης του στόλου της Αθήνας, όλων των μέσων μαζικής μεταφοράς, με έναν προϋπολογισμό 3 εκατομμυρίων ευρώ. 


Επίσης, συστήματα εξοικονόμησης ενέργειας. Ξέρουμε πολύ καλά ότι δαπανούμε εκατομμύρια ευρώ για φωτισμό στις πόλεις, άσκοπο φωτισμό. Πολλές φορές έχουμε πάρα πολύ φωτισμό στους δρόμους, που δεν χρειάζεται ή οι ώρες που δουλεύουν είναι απίθανες. Θα μπορούσε να γίνει φοβερή εξοικονόμηση πόρων και ενέργειας αν όλα αυτά τηλεδιαχειρίζονται. Υπάρχουν συγκεκριμένες πολιτικές και τεχνολογικές λύσεις. 


Τα Smart Work Center. Τι είναι αυτά; Είναι η νέα πρόταση που κάνουν στην Ολλανδία, που λένε το εξής: ότι δεν χρειάζεται να μετακινούμαστε κάθε μέρα από μία γειτονιά, από τη Γλυφάδα, για να πάμε στην Κλαυθμώνος να δουλέψουμε στο Υπουργείο Εσωτερικών.  Μπορούμε να δουλέψουμε από ένα άλλο Κέντρο Έξυπνης Εργασίας, που θα είναι στην Αργυρούπολη ας πούμε, όπου εκεί σε έναν κατάλληλο χώρο που ένας Δήμος ή ένας επιχειρηματίας μπορεί να φτιάξει, να νοικιάσει το Υπουργείο Εσωτερικών πέντε γραφεία, θα πάω εγώ με το παιδί μου, μία νέα μητέρα, θα το αφήσει και στον Παιδικό Σταθμό που θα έχει εκεί κοντά, θα ψωνίσω και δύο πράγματα και θα δουλεύω από εκεί, οπότε θα με βλέπει ο προϊστάμενός μου ότι είμαι εγώ εκεί και θα μιλάμε με τη νέα τεχνολογία. 


Το είδαμε αυτό στην Ολλανδία και είναι το πρώτο στην Ευρώπη Έξυπνο Κέντρο Εργασίας, από μακρινή απόσταση, όπως είχα την τύχη να δω και το e-banking, ηλεκτρονική τράπεζα, να βλέπεις τρισδιάστατα τον υπάλληλο που είναι στο Άμστερνταμ. Με καμπύλη οθόνη, η οποία δημιουργεί το είδωλο τρισδιάστατο. 


Κάποια στιγμή θα έρθουν και στην Αθήνα αυτά, εγώ είμαι σίγουρος ότι οι Έλληνες είναι πολύ εύκολοι στην προσαρμογή στις νέες τεχνολογίες. 


Τώρα, βασικό περιεχόμενο που πρέπει να δημιουργήσουμε, είναι στην εκπαίδευση των πολιτικών, των πολιτών και των υπαλλήλων. Εδώ η τηλεεκπαίδευση, το e-government, η ηλεκτρονική συμμετοχή, είναι αντικείμενα καινούργια. Πρέπει να φτιάξουμε υλικό. Πώς θα διδάξουμε τους υπαλλήλους, τους Δημάρχους, τους πολίτες, πως θα χρησιμοποιούν όλα τα δίκτυα; 


Πρέπει να γίνει η δημιουργία του περιεχομένου με εύληπτο τρόπο, με απλά σχήματα και με απλές ιδέες, έτσι ώστε να το αγαπήσει κάποιος και να το παρακολουθήσει. 


Το τρίτο είναι η κοινωνική πολιτική. Εδώ υπάρχουν ήδη οι εφαρμογές που έχουν γίνει. Ηλεκτρονική υγεία, είναι  μια μεγάλη πρόκληση για την Ευρώπη. Πιστεύουν στην Ευρώπη ότι θα εξοικονομήσουν 30% των πόρων που διατίθενται στην κοινωνική ασφάλιση, αν μπει η νέα τεχνολογία μέσα στο  σύστημα υγείας. 


Εφαρμογές τηλεπρόνοιας, πολιτιστικά θέματα, τοπικό περιεχόμενο, δεν κάθομαι σε αυτά αναλυτικά. Συμμετοχή στις αποφάσεις, παρακολούθηση των συνεδριάσεων των Δημοτικών Συμβουλίων μέσα από το διαδίκτυο, ψηφοφορίες ηλεκτρονικές. Έχουμε κάνει ήδη τις πρώτες πιλοτικές εφαρμογές στα Τρίκαλα και νομίζω ότι υπάρχει αντικείμενο δόξης λαμπρό. 


Η αστική ανάπτυξη. Εδώ είναι που οι νέες τεχνολογίες βοηθούν πάρα πολύ την αστική ανάπτυξη. Όλα αυτά τα συστήματα, οι χάρτες, τα πολεοδομικά σχέδια, τα δίκτυά μας, της καθαριότητας, ύδρευσης, αποχέτευσης, ήδη αποσπασματικά σε κάποιους Δήμους έχουν μπει σε εφαρμογές, οι οποίες είναι όμως αποσπασματικές. 


Η ΚΕΔΚΕ το έχει συλλάβει το θέμα αυτό. Θέλει να κάνει ένα ενιαίο υπόβαθρο, που όλα αυτά θα μπουν μέσα, έτσι ώστε η ψηφιοποίηση των υπόβαθρων των πόλεων, οι προδιαγραφές τις διαλειτουργικότητας, πως επικοινωνούν αυτά τα δίκτυα μεταξύ τους, ο αειφόρος σχεδιασμός, η εκπαίδευση-ενημέρωση, η ηλεκτρονική πολεοδομία, το ηλεκτρονικό Κτηματολόγιο και η πολιτική προστασία, να πατήσουν πάνω σε αυτές τις πλατφόρμες και να μπορέσουν να γίνουν πολύ πιο εύκολες και χρηστικές. 


Η επιχειρηματικότητα, είναι εύκολο να καταλάβουμε όλοι ότι η επιχειρηματικότητα στηρίζεται πάρα πολύ καλά όταν έχεις τα μέσα στα χέρια σου και η τουριστική προβολή γίνεται πολύ καλύτερα και η τουριστική διαχείριση των πράξεων ενημέρωσης και των συναλλαγών, δηλαδή μπορείς να κλείσεις ποιο ξενοδοχείο θέλεις κατευθείαν μόνος σου, έτσι ώστε να μπορείς να κερδίζεις χρόνο και χρήμα πολλές φορές. 


Οι εμπορικές ηλεκτρονικές συναλλαγές είναι κάτι που έχει ξεκινήσει ήδη στην Αθήνα και θα προωθηθεί σε όλη την Ελλάδα. 


Οι θερμοκοιτίδες ψηφιακής τεχνολογίας είναι τα κέντρα, ας το πούμε, έρευνας-τεχνολογίας, των επιστημόνων που τελειώνουν στα Πολυτεχνεία μας και έχουμε πάρα πολύ καλούς επιστήμονες, που πρέπει να τους δώσουμε τη δυνατότητα να δουλέψουν δωρεάν, χωρίς χρήματα, για να βρουν νέα προϊόντα, νέες λύσεις.


Τα τεχνολογικά πάρκα. Υπάρχει εδώ στη Θεσσαλονίκη η ΤΕΧΝΟΠΟΛΙΣ, η οποία είναι το πρώτο τεχνολογικό πάρκο των Βαλκανίων. Ο κύριος Τζήκας ο Τάσος είναι ένας πολύ καλός και αξιόλογος επιχειρηματίας, πρώην Διευθύνων Σύμβουλος της SINGULAR και έχει κάνει το πρώτο στα Βαλκάνια τεχνολογικό πάρκο. 


Η επόμενη μέρα λοιπόν, είναι σήμερα. Δεν υπάρχει χρόνος για χάσιμο. Πρέπει οπωσδήποτε να μπούμε εδώ και τώρα. Η ΚΕΔΚΕ έχει απασχοληθεί πάρα πολύ με αυτό το θέμα. Έχει απασχοληθεί με ειδικούς επιστήμονες, με την Επιτροπή που έχει συνεδριάσει πολλές φορές και πραγματικά νομίζω ότι έχουμε δουλέψει ένα πρόγραμμα το οποίο είναι φιλόδοξο μεν, αλλά νομίζω είναι ρεαλιστικό. 


Όταν πριν από δύο χρόνια πήγαμε στον κύριο Δούκα της Κοινωνίας της Πληροφορίας και είπαμε «Δεν μας ικανοποιεί η εκπαίδευση των υπαλλήλων όπως γίνεται σήμερα από το Ινστιτούτο Επιμόρφωσης, είναι ατελέσφορη, να φεύγουν οι υπάλληλοι από τα Τρίκαλα, να έρθουν στη Θεσσαλονίκη για πέντε μέρες και να μάθουν πέντε πράγματα, ο επιμορφωτής πρέπει να φύγει από την Αθήνα και να έρθει και τα λοιπά, δεν γίνεται, πρέπει να αναλάβουν οι Δήμοι αυτήν την δραστηριότητα.» Μας κοίταξε με καχυποψία. Κάποια στιγμή όμως, όταν έσφιξαν τα πράγματα και τα χρήματα δεν απορροφούνταν, μας έδωσε τα 7,5 εκατομμύρια ευρώ ο κύριος Ασημακόπουλος, ο Ειδικός Γραμματέας της Κοινωνίας της Πληροφορίας και κάναμε την εκπαίδευση των αιρετών. 


Απέδειξε το Ινστιτούτο Τοπικής Αυτοδιοίκησης και η ΚΕΔΚΕ ότι μέσα σε έναν χρόνο διαχειρίστηκε με πολύ αξιόπιστο τρόπο αυτήν την κατάρτιση. 


Ευτυχώς, πήραμε παράταση άλλον έναν χρόνο και περίσσεψαν λεφτά. Άλλα 22 εκατομμύρια ευρώ βρήκε η Κοινωνία της Πληροφορίας να δώσει στην Αυτοδιοίκηση, για να κάνει κατάρτιση των υπαλλήλων, σε 25.000 υπαλλήλους μέσα στο 2009 θα γίνει κατάρτιση στις νέες τεχνολογίες και σε ορισμένους από αυτούς, σε περίπου 5.000 από αυτούς, θα γίνει εξειδικευμένη κατάρτιση, με άλλα 7,5 εκατομμύρια ευρώ. 


Άρα, τι αποδεικνύεται; Ότι τα λεφτά υπάρχουν. Δηλαδή, εκεί που δεν εμπιστεύονταν καθόλου, τώρα μας έδωσαν επτά και είκοσι δύο, τριάντα εκατομμύρια ευρώ. 


Άρα λοιπόν, αυτό μας οπλίζει με αισιοδοξία να διεκδικήσουμε την επόμενη περίοδο την κατάρτιση μόνοι μας, με δικούς μας φορείς, με δικές μας προσπάθειες και επίβλεψη. 


Επομένως, οι προτάσεις μας πάνε σε τρεις άξονες. Πρώτον, η παροχή των ηλεκτρονικών υπηρεσιών σε πραγματικό χρόνο, στους πολίτες και τις επιχειρήσεις του Δήμου, του κάθε Δήμου. 


Δεύτερο. Αυτό στηρίζεται στο ενιαίο διαδικτυακό portal, το οποίο θα παρέχει υπηρεσίες σε πραγματικό χρόνο στους πολίτες. Αυτό θα επεκταθεί σε όλους τους Δήμους, έτσι ώστε πραγματικά να μπορεί να φτάσει παντού. Έχει γίνει πιλοτικά σε λιγότερους Δήμους, σε 16 Δήμους μικρούς και μεγάλους της περιφέρειας. Αυτό θα γίνει σε όλη την επικράτεια. Θα κοστίσει περίπου 1,5 εκατομμύριο ευρώ. 


Η πρόταση αυτή επίσης θα στηρίξει και την ενδυνάμωση των ανθρώπων της Αυτοδιοίκησης και των δημοτών μέσω της χρήσης και αξιοποίησης των τεχνολογιών  πληροφορικής και επικοινωνιών, όπου εκεί προτείνουμε με ένα ποσό των 10 εκατομμυρίων ευρώ να γίνει στους μεγαλύτερους 100 Δήμους Κέντρα Τηλεδιάσκεψης σε κάθε Δήμο. Δηλαδή, σύγχρονη όμως τηλεδιάσκεψη, για περισσότερο από 15 έως 20 άτομα, αίθουσες ειδικά διαμορφωμένες να μπορούν να επικοινωνούν οι υπάλληλοι ή οι αιρετοί μεταξύ τους, χωρίς να μετακινούνται. 


Επίσης, το επόμενο πλαίσιο είναι να γίνει ένα διαδικτυακό περιβάλλον που θα αξιοποιεί όλα τα δεδομένα που οι Δήμοι βάζουν σε γεωγραφικά συστήματα πληροφοριών. Δηλαδή, αντί να έχει ο κάθε Δήμος χωριστό δικό του, να μπορούμε να κάνουμε μία πλατφόρμα όλοι οι Δήμοι, να μπαίνουν εκεί πάνω όλα τα στοιχεία και να μπορεί ο καθένας να βλέπει και τα στοιχεία του άλλου. Είναι μια μεγάλη εξοικονόμηση πόρων, γιατί θα γίνει μία φορά το πρόγραμμα και μετά εκεί επάνω ο καθένας θα κουμπώνει τα δικά του τα δεδομένα. Αυτό εκτιμάται ότι θα κοστίσει περίπου 8 εκατομμύρια ευρώ και νομίζω ότι μπορεί να γίνει πολύ πιο γρήγορα από ότι θα γινόταν μεμονωμένα για τον καθένα. 


Η τέταρτη πρόταση στον τομέα αυτό, είναι να καλύψουμε τις αυξημένες ανάγκες των Δήμων σε υπολογιστική ισχύ, με τη δημιουργία δύο υπολογιστικών κέντρων, ένα κύριο και ένα εφεδρικό, για τη φιλοξενία και την παροχή εφαρμογών ηλεκτρονικής διακυβέρνησης.


Τι θα πει αυτό. Σήμερα στηριζόμαστε όλοι σε έναν ΟΤΕ, σε μία ALTEC, παραλίγο να καταρρεύσει στο ΣΥΖΕΥΞΙΣ επειδή χρεοκόπησε η ALTEC. Τι λέμε εμείς; Δεν έχουμε εμπιστοσύνη σε καμία εταιρεία από αυτές που υπάρχουν. Θέλουμε να κάνουμε δύο μεγάλα κέντρα, ένα στην Αθήνα, ένα στη Θεσσαλονίκη, τα οποία αυτά θα στηρίζουν όλη την πλατφόρμα της Τοπικής Αυτοδιοίκησης και μέσω το ΣΥΖΕΥΞΙΣ θα μπορούμε εκεί να περνάμε σε ένα κέντρο όλα τα προγράμματα και αυτόματα να τα βλέπουν όλοι οι Δήμοι συγχρόνως. 


Είναι ένα σύστημα όπως έχουν οι τράπεζες για να καταλάβετε. Δηλαδή, πώς έχει μια τράπεζα ένα κέντρο και όταν ανοίγεις το κουμπί το πρωί, από οποιοδήποτε υποκατάστημα σε όλη την Ελλάδα, μπαίνεις στο κέντρο; Ένα αντίστοιχο πράγμα, δικό μας όμως, με τον δικό μας έλεγχο. 


Αυτό εκτιμήθηκε στα 18 εκατομμύρια ευρώ. Η δαπάνη αυτή είναι ασήμαντη μπροστά στο όφελος που μπορούμε να έχουμε, να ανεξαρτητοποιηθούμε και να μην πληρώνουμε καμία ιδιωτική εταιρεία, αλλά να διαχειριζόμαστε μόνοι μας δωρεάν όλο αυτό το κόστος και όλη αυτήν την πληροφορία. 


Το δεύτερο είναι η κατάρτιση. Οι άξονες είναι: ευαισθητοποίηση και κατάρτιση των αιρετών εκπροσώπων. Θα βγουν καινούργιοι Δημοτικοί Σύμβουλοι και Δήμαρχοι το 2010 για το 2011, άρα θέλουν και αυτοί κατάρτιση. Πρέπει να συνεχίσουμε να καταρτίζουμε τους εργαζομένους στους Δήμους συνεχώς. Όχι όλους μαζί επειδή περισσεύουν τα λεφτά και του χρόνου τίποτα. Κάθε χρόνο ότι καινούργιο βγαίνει, να υπάρχει συνολική κατάρτιση σε όλους τους εργαζόμενους. 


Το τρίτο είναι να συγκροτήσουμε μόνιμες εξειδικευμένες θεματικές ομάδες εργασίας, που να μεταφέρουν τα δίκτυα, δίκτυα δηλαδή μεταφοράς γνώσης και κωδικοποίηση της πείρας. Να έχουμε ομάδες που παράγουν την τεχνολογία και την βάζουν στα δύο κέντρα και την παίρνουμε όλοι εμείς έτοιμη, καθώς επίσης και να καταρτίσουμε ειδικές ομάδες δημοτών, ανέργους, ελεύθερους επαγγελματίες, γυναίκες, ηλικιωμένους, ΑΜΕΑ και μειονοτικές ομάδες. 


Το ποσό αυτό των χρημάτων που ζητάμε στον τομέα αυτό, είναι περίπου 98 εκατομμύρια ευρώ. 


Το τελευταίο κεφάλαιο είναι η ανάπτυξη και η αξιοποίηση των ευρυζωνικών υποδομών. Δηλαδή, ωραία, κάναμε τους 75 αυτούς δακτυλίους, στις 75 πόλεις, όμως τι θα γίνει από εδώ και μετά; 


Υπάρχουν προτάσεις και από τους πανεπιστημιακούς, του Πανεπιστημίου Πάτρας, του Δήμου Πάτρας και από άλλους Δήμους και έχουμε καταλήξει σε μία πρόταση, φιλόδοξη μεν, που λέμε ότι πρέπει να συνδέσουμε τους Δήμους μεταξύ μας με ένα δικό μας δίκτυο. 


Αυτό το έργο λέγεται επέκταση-αξιοποίηση των δυνατοτήτων και των υπηρεσιών του εθνικού δικτύου δημόσιας διοίκησης. Να ολοκληρώσουμε τα έργα δημιουργίας ευρυζωνικών υποδομών στους Δήμους και τα ασύρματα δίκτυα όπου είναι τα χωριά και δεν μπορούμε να φτάσουμε κοντά και να επεκτείνουμε και να αξιοποιήσουμε όλες τις ευρυζωνικές υποδομές μέσα στους Δήμους. 


Αυτό το έργο έχει έναν προϋπολογισμό, όπως το βλέπετε, 300 εκατομμύρια ευρώ και το συνολικό πακέτο που διεκδικούμε εμείς από το ΕΣΠΑ, είναι 440 εκατομμύρια ευρώ. 



Αυτό, για να το συγκρίνουμε με το Γ΄ Κοινοτικό Πλαίσιο, θα σας πω ότι το Γ΄ Κοινοτικό Πλαίσιο, η συμβασιοποίηση της Τοπικής Αυτοδιοίκησης ήταν 242 εκατομμύρια, με στοιχεία προχθεσινά. Διεκδικούμε αυξημένο κατά 80% ένα ποσό σε έργα και αυτό το ποσό των 440 εκατομμυρίων, είναι το 21% των πόρων που διατίθενται για την Κοινωνία της Πληροφορίας. 


Επομένως, υπάρχει αντικείμενο, υπάρχει γνώση, υπάρχει εμπειρία. Νομίζω ότι η διοικητική μεταρρύθμιση χωρίς νέες τεχνολογίες δεν μπορεί να εγκατασταθεί. Η ΚΕΔΚΕ αυτήν την στιγμή είναι πολύ πιο έτοιμη από ότι ήταν στο προηγούμενο Κοινοτικό Πλαίσιο και μπορεί πραγματικά γρήγορα και πειστικά να εγκαταστήσει ένα  σύγχρονο δίκτυο που θα στηρίζει τις δικές σας αποφάσεις και τις δικές σας πολιτικές. 


Ευχαριστώ πάρα πολύ.

ΠΡΟΕΔΡΕΙΟ: Να ευχαριστήσουμε τον κύριο Ταμήλο. Θα δώσω τον λόγο στον κύριο Βασαρδάνη Γιώργο, Διευθύνοντα Σύμβουλο της ΠΕΤΑ Α.Ε., να μας αναδείξει το θέμα Γ΄ ΚΠΣ και πρόγραμμα Αλέξανδρος Μπαλτατζής.

Γ. ΒΑΣΑΡΔΑΝΗΣ: Είναι μία παρέμβαση για δύο συγκεκριμένα ζητήματα. Το ένα αφορά το Γ΄  Κοινοτικό Πλαίσιο Στήριξης και το δεύτερο, κάποια σχόλια πάνω στο πρόγραμμα Αλέξανδρος Μπαλτατζής, με δεδομένο ότι ο Πρόεδρος, ο κύριος Στυλιανίδης, ήδη το ανέπτυξε. 


Για το Γ΄ Κοινοτικό Πλαίσιο Στήριξης, είναι χαρακτηριστικός ο τίτλος που χρησιμοποιούμε. Το Γ΄ Κοινοτικό Πλαίσιο Στήριξης είναι σχεδόν παρελθόν, όμως δεν είναι ανάμνηση. 


Για να έχουμε μία εικόνα, εμείς εκτιμούμε ότι όντως το Γ΄ Κοινοτικό Πλαίσιο Στήριξης παραμένει μία πρόκληση, έστω και 35 μέρες πριν την ολοκλήρωσή του. Τυπικά ολοκληρώνονται τα 25 και παραπάνω Επιχειρησιακά Προγράμματα του Γ΄ Κοινοτικού Πλαισίου Στήριξης στις 31/12/2008. Υπάρχει μία παράταση, η οποία πηγαίνει για ορισμένα από αυτά, για ορισμένα τμήματα από αυτά, δηλαδή περίπου ένα 10% του Κοινοτικού Πλαισίου Στήριξης θα πάει μέχρι 31/12/2009 και με στοιχεία, τα τελευταία που είχαμε ήταν 28/8/2008, η συνολική απορροφητικότητα έφτανε για το σύνολο των προγραμμάτων κοντά στο 83%. Ας πούμε ότι σήμερα να είναι 86%. 


Για την Αυτοδιοίκηση, το στοίχημα είναι ακόμα μεγαλύτερο και θα μιλήσουμε συγκεκριμένα και με στοιχεία και με εικόνα ακόμα πιο συγκεκριμένη. 


Σας λέω χαρακτηριστικά το εξής: η Τοπική Αυτοδιοίκηση, η πρωτοβάθμια μιλάω, Δήμοι, επιχειρήσεις  ΟΤΑ, έχουν ενταγμένα έργα περίπου 6 δισεκατομμύρια ευρώ, πρωτοφανές νούμερο, περίπου αυτό θεωρήστε ότι είναι κοντά στο 12% μερίδιο της Αυτοδιοίκησης στο σύνολο των Επιχειρησιακών Προγραμμάτων αυτής της περιόδου. Εντούτοις, αυτά που έχουμε απορροφήσει και είναι σημαντική επιτυχία, είναι 3 δις ευρώ, σημαντικό χρήμα και τα υπόλοιπα που μένουν προς απορρόφηση είναι επίσης σημαντικά. 


Μίλησε πριν ο Δήμαρχος Τρικκαίων για το πρόγραμμα Κοινωνία της Πληροφορίας. Το πρόγραμμα Κοινωνία της Πληροφορίας, τα δύσκολα για την Αυτοδιοίκηση είναι μπροστά, διότι έχουμε μερίδιο στο Γ΄ το οποίο είναι 250 εκατομμύρια ευρώ, τρέχουμε πολύ πιο γρήγορα από ότι τρέχει συνολικά το πρόγραμμα, ως Πρωτοβάθμια Αυτοδιοίκηση, παρ’ όλα αυτά υπάρχει πάνω από το μισό προς απορρόφηση και χωρίς πραγματοποίηση δαπανών, που αντιστοιχεί στην υλοποίηση του προγράμματος, προφανώς δεν μπορούμε να έχουμε και τα ανάλογα αποτελέσματα. 


Για να δούμε τα στοιχεία, αυτά αφορούν συνολικά το πρόγραμμα. Στις 28/8, το Γ’  Κοινοτικό Πλαίσιο, σε 82,47%, περίπου 27 δισεκατομμύρια ευρώ δημόσια δαπάνη. Κοινοτικές πρωτοβουλίες, κάποια άλλα προγράμματα σαν το LEADER, 75%, 920 εκατομμύρια ευρώ δημόσια δαπάνη. 


Στις 31/12 είναι αυτά τα νούμερα. Από όλη αυτήν την υπόθεση κρατήστε το τελευταίο, επιβράδυνση το 2008, η Αυτοδιοίκηση έτρεξε ταχύτερα από το  μέσο όρο των προγραμμάτων. 


Όντως, το 2008 συνολικά τα προγράμματα της περιόδου 2000-2006, έτρεξαν με ρυθμό χαμηλότερο από ότι έτρεξαν το 2007. Αυτό είναι  μία πραγματικότητα. Αφορά εν μέρει και την Αυτοδιοίκηση, την Πρωτοβάθμια Αυτοδιοίκηση, η οποία παρ’ όλα αυτά έτρεξε πιο γρήγορα από ότι συνολικά έτρεξαν τα προγράμματα. 



Σε σχέση με την πρόοδο των προγραμμάτων, βλέπετε ότι τα Περιφερειακά Επιχειρησιακά Προγράμματα, τα ΠΕΠ, ήταν στο 87%. Εδώ οι πρωτιές είναι Κεντρική Μακεδονία, Θεσσαλία, που πήγαιναν με ρυθμούς πάνω από 90%. Χαμηλές καταστάσεις, είναι το Νότιο Αιγαίου. 


Επίσης, πρόγραμμα που ενδιαφέρει σαφώς την Αυτοδιοίκηση, είναι παρών και ο Πρόεδρος του ΟΑΕΔ, στα Τομεακά γενικώς η κατάσταση είναι χαμηλότερη. Το Τομεακό Απασχόληση, που είναι ένα από τα πρώτα, η απορρόφηση που καταγραφόταν τότε ήταν 88,5% και στο Αγροτική Ανάπτυξη, ένα πρόγραμμα που επίσης μας ενδιαφέρει σαν Αυτοδιοίκηση, παρ’ όλο ότι οι επιδόσεις μας εδώ είναι χαμηλές, ήταν 85%. Στο Περιβάλλον ήταν η χαμηλότερη επίδοσή από άποψης Τομεακών Προγραμμάτων, είναι 73%. Στην Κοινωνία της Πληροφορίας, που επίσης μας ενδιαφέρει 100% σαν Αυτοδιοίκηση, είχε φτάσει το 77%, με μία απορροφητικότητα αυτή που βλέπετε. 


Στο Επιχειρησιακό της Κοινωνίας της Πληροφορίας, καταλαβαίνουμε και εμείς πρακτικά που το δουλεύουμε και ως ΚΕΔΚΕ ακόμα, δουλεύοντας κάποια συγκεκριμένα έργα, καταλαβαίνεις ότι είναι πολύ δύσκολο πρόγραμμα και εδώ η ευθύνη και οι δυσκολίες δεν αφορούν μόνο την Αυτοδιοίκηση. Για να έχουμε ένα μέτρο, σας λέω ότι υπάρχει ουσιώδες πρόβλημα με τον ίδιο τον κλάδο, με τους ίδιους τους εργολάβους, ας το πούμε έτσι απλά. Ενώ στα τεχνικά έργα υπάρχουν τεχνικές εταιρείες που μπορούν να αντέξουν βαριά φορτία υλοποίησης προγραμμάτων και σύνθετα έργα, στην Κοινωνία της Πληροφορίας τα πράγματα είναι αρκετά διαφορετικά και ξανά λέω ότι η ευθύνη δεν είναι μόνο των κυρίων των έργων, δηλαδή της Αυτοδιοίκηση ή του κράτους. Υπάρχει σοβαρό πρόβλημα δυσχερειών, γιατί είναι όντως πρωτότυπα πάρα πολλά από αυτά τα έργα και απαιτούν άλλου τύπου δυνατότητα και με τους αναδόχους. 


Αυτό ανακλάται και στην πορεία του προγράμματος. Θα είναι ένα πρόβλημα που θα το αντιμετωπίσουμε και στα προγράμματα του ΕΣΠΑ, Ψηφιακή Σύγκλιση και Διοικητική Μεταρρύθμιση και δεν υπερβαίνεται αυτό το πρόβλημα παρά μόνο με συνεργασία και πάρα πολύ συστηματική δουλειά.


Για την Αυτοδιοίκηση, για να έχουμε μία εικόνα τι συμβαίνει στο Γ΄ Κοινοτικό Πλαίσιο Στήριξης, έχουμε αυτά τα μερίδια, τα οποία είναι πολύ σημαντικά χρήματα. Δεν ξέρω, μερικές φορές το υποτιμάμε, θεωρούμε ότι η όλη υπόθεση έχει τελειώσει. Παρ’ όλα αυτά, αυτό που τρέχει επί της ουσίας και διαχειριζόμαστε και προσπαθούμε να πραγματοποιήσουμε απορροφώντας χρήματα, είναι το Γ΄ Κοινοτικό Πλαίσιο Στήριξης αυτήν την στιγμή. Πέντε εννιακόσια δώδεκα ήταν 30/4, ας πούμε ότι έφτασαν 6 εκατομμύρια ευρώ οι εντάξεις, το πολύ. Οι απορροφήσεις ήταν σε αυτά τα νούμερα 3,2 δισεκατομμύρια ευρώ. Σημαντικά χρήματα. 


Βέβαια, εδώ συνολικά για να λέμε την πραγματικότητα, τα σημαντικά ποσά που αφορούν το Γ΄ Κοινοτικό Πλαίσιο Στήριξης και την Αυτοδιοίκησης, είναι ποσά τα οποία κατευθύνονται, έχουν δεσμευτεί από 300 Δήμους. Χίλιοι τριάντα τόσοι Δήμοι έχουν έργο, αλλά επί της ουσίας τα χρήματα τα μεγάλα είναι σε αυτό το νούμερο που συζητάμε, δηλαδή 250-300 Δήμοι δεσμεύουν το μεγαλύτερο μερίδιο από τα κονδύλια του Γ΄ Κοινοτικού Πλαισίου Στήριξης, κυρίως σε προγράμματα ΕΣΠΑ. Στο  ΕΚΤ είναι κάπως πιο εξισορροπημένη η κατάσταση. Δεν είναι καλή η κατάσταση στο Επιχειρησιακό της Αγροτικής Ανάπτυξης. 


Οι επιδόσεις της Αυτοδιοίκησης σε ορισμένα Επιχειρησιακά που μας ενδιαφέρουν, στο Κοινωνία της Πληροφορίας έχουμε μεν 232 εκατομμύρια εντάξεις, αλλά οι συμβάσεις είναι 176, οι δαπάνες 77 εκατομμύρια ευρώ. 


Εδώ τρέξαμε πολύ πιο γρήγορα από ότι έτρεξε συνολικά το πρόγραμμα και αυτό είναι μία μεγάλη επιτυχία, η οποία δημιουργεί και καλές προϋποθέσεις για τη συνέχεια, γιατί όντως στη συνέχεια μπορούμε να έχουμε πολύ μεγαλύτερο μερίδιο και το καλό είναι ότι αυτήν την στιγμή οι προϊστάμενοι του προγράμματος, η πολιτική ηγεσία του προγράμματος, η Ειδική Γραμματεία για την Κοινωνία της Πληροφορίας ή η αντίστοιχη που έχει γίνει στη Γενική Γραμματεία Δημόσιας Διοίκησης, εμπιστεύονται την Αυτοδιοίκηση, συζητούν με την Αυτοδιοίκηση, πρακτικά και συγκεκριμένα, τόσο στον σχεδιασμό, όσο και στην υλοποίηση των έργων. 


Στο Αγροτική Ανάπτυξη είναι αυτή η εικόνα που βλέπετε εδώ. Τα νούμερα είναι χαμηλά. 


Στο Απασχόληση και Επαγγελματική Κατάρτιση είναι η υψηλότερη επίδοση της Αυτοδιοίκησης. 


Στο Επιχειρησιακό Περιβάλλον και εκεί πολλά προβλήματα, τα οποία είναι συναρτημένα και με την συνολική πορεία του προγράμματος. 


Πριν τον τερματισμό του Κοινοτικού Πλαισίου για την Αυτοδιοίκηση, βασικά ζητήματα. Υπόλοιπα. Ξανά λέω ότι τα νούμερα είναι πολύ χαρακτηριστικά και δείχνουν τη σημασία την πολιτική της παρουσίας της αποτελεσματικής των Οργανισμών Αυτοδιοίκησης στο Γ΄ Κοινοτικό Πλαίσιο Στήριξης ακόμη αυτό το διάστημα, 35 συν τον υπόλοιπο χρόνο για τα υπόλοιπα. 


Τα υπόλοιπα λοιπόν τώρα είναι προς συμβασιοποίηση 1,3 δις ευρώ. Για να έχουμε το μέτρο της σύγκρισης, πριν γινόταν πολύ έντονη συζήτηση πολιτικού χαρακτήρα στην ολομέλεια για το πρόγραμμα το συνολικό της παρέμβασης της Αυτοδιοίκησης στην κρίση για 3,5 δις ευρώ και εμείς έχουμε προς συμβασιοποίηση 1,3 δις ευρώ ακόμη υπόλοιπο. Επίσης, προς απορρόφηση 1,4 δις ευρώ. 



Καταλαβαίνετε ότι πράγματι έχει ουσία το να μείνουμε συγκεντρωμένοι στην υλοποίηση, στην επιτυχή, των Επιχειρησιακών του Γ΄ Κοινοτικού Πλαισίου Στήριξης. 



Τι πρέπει να προσέξουμε. Ένα πρόβλημα μέγιστο το οποίο αφορά τη συγκυρία και αφορά και τη συγκυρία του 2009, είναι το πρόβλημα της διασφάλισης πόρων. Το Πρόγραμμα Δημοσίων Επενδύσεων, το ζούμε όσοι έχουμε έργο ενταγμένο, όπου υπάρχουν δυσκολίες στην πληρωμή του αναδόχου. 


Πρόγραμμα Δημοσίων Επενδύσεων. Το 2007 για τα συγχρηματοδοτούμενα ήταν 6 δις 46 εκατομμύρια ευρώ. Το 2008 εκτιμάται ότι θα είναι περίπου 7 δις και στο 2009 πάει στο πέντε εκατόν πενήντα. 


Αυτό σημαίνει ότι πρέπει να επαγρυπνεί και εδώ είναι θέμα προφανώς πολιτικό της ηγεσίας της ΚΕΔΚΕ, στην χρηματοδότηση όλων αυτών των προγραμμάτων που υπολείπονται για την Αυτοδιοίκηση. 


Δεύτερον. Επιστημονική υποστήριξη των ΟΤΑ. Η συγκυρία είναι πολύ καλή διότι έχει ήδη ξεκινήσει, εδώ και δύο-τρία χρόνια, η ΚΕΔΚΕ μία προσπάθεια που είχε ορίζοντα το ΕΣΠΑ, αναλύθηκε πριν από τον κύριο Στυλιανίδη. Εντούτοις όμως, αυτή δημιουργεί και ένα προηγούμενο, μια καλή βάση, για την υποστήριξη και των έργων του Γ΄ Κοινοτικού Πλαισίου Στήριξης. Σας λέω χαρακτηριστικά. Αυτή πρέπει να είναι στοχευμένη. Αυτήν την στιγμή, έναν χρόνο ή δύο μήνες πριν την ολοκλήρωση του Γ΄, δεν μπορούμε να λέμε ότι θα γενικεύσουμε μία επιστημονική υποστήριξη, η οποία για το ΕΣΠΑ μπορεί να λέγεται ρεαλιστικά και αξιόπιστα από την ΚΕΔΚΕ. Εντούτοις, μπορούμε να προσανατολιστούμε σε κάποια στοχευμένη υποστήριξη και προσανατολιζόμαστε. 


Σας λέω χαρακτηριστικά, τα έργα της Κοινωνίας της Πληροφορίας. Δουλεύουμε σαν ΠΕΤΑ, η ΠΕΤΑ είναι μία αναπτυξιακή με κύριο μέτοχο την ΚΕΔΚΕ, μετέχει στο Διοικητικό Συμβούλιο ο Μιχάλης ο Ταμήλος. 


Δουλεύουμε σαν ΠΕΤΑ τα έργα της Κοινωνίας της Πληροφορίας. Εκεί μπορούμε να απαντάμε σε ερωτήσεις πρακτικές και συγκεκριμένες Δήμων που υλοποιούν έργα της Κοινωνίας της Πληροφορίας ή είναι ενώπιον δυσκολιών τεχνικών, διαχειριστικών και με αυτόν τον τρόπο ξανά λέω ότι είναι ένα χαρακτηριστικό στοχευμένης υποστήριξης. 


Αντίστοιχο μεγάλο πρόβλημα, το οποίο υπήρχε, υπάρχει στο Γ΄ Κοινοτικό Πλαίσιο Στήριξης, είναι τα Ολοκληρωμένα, ανάπτυξης είτε του αστικού χώρου, είτε του αγροτικού χώρου, με χρηματοδότηση και από το ΕΤΠΑ και από το ΕΚΤ. Αυτά είναι δύσκολες δουλειές, οι οποίες απαιτούν συντονισμούς, πιθανόν να υπήρχαν και λάθη στο σχεδιασμό, απαιτούν και αλλαγές θεσμικού χαρακτήρα. 


Παρ’ όλα αυτά, αυτού του τύπου τα προγράμματα είναι πολύ χρήσιμα για την επόμενη προγραμματική περίοδο. Άρα, χρειάζεται να τα κοιτάμε και προσπαθούμε σαν Αυτοδιοίκηση να τα κοιτάμε. 


Τρίτο. Το σχέδιο υποστήριξης από την ΚΕΔΚΕ, ανάλογο αυτό που λέμε με το ΕΣΠΑ. 


Τέταρτον. Υπάρχει μια πολύ καλή μαγιά αυτήν την στιγμή, η οποία δημιουργήθηκε πάλι με ορίζοντα το ΕΣΠΑ. Παρ’ όλα αυτά είναι παρούσα και πρέπει να την αξιοποιήσουμε. Είναι στελέχη της Αυτοδιοίκησης, δείτε τι κόσμος υπήρχε μέσα στους Δήμους που σχετιζόταν με αυτού του τύπου τα προγράμματα πριν από ένα χρόνο και τι υπάρχει σήμερα. Δηλαδή, υπάρχει σε πολλούς Δήμους μία ομάδα, δύο, τρεις, πέντε, δέκα άνθρωποι, που ακουμπούν αυτά τα θέματα, που πέρσι, πριν ένα χρόνο αν το κουβεντιάζαμε, Κοινωνία της Πληροφορίας ειδικά, δεν υπήρχε κανένας ή ήταν δείγματα ή υπήρχαν σύμβουλοι εξωτερικοί και σε αυτούς  στηριζόταν η προσπάθεια του Δήμου να υλοποιήσει το έργο. 


Στελέχη ΟΤΑ, αναπτυξιακές εταιρείες ΟΤΑ. Οι αναπτυξιακές εταιρείες ΟΤΑ έχουν πάρει πάλι μία φόρα για να μπουν στο ΕΣΠΑ. Δεν μιλάω μόνο για τις υπάρχουσες, δημιουργούνται και καινούργιες. Μου κάνει εντύπωση τέτοιου τύπου πρωτοβουλίες που εμφανίζονται στην Αττική, όπου Δήμοι δημιουργούν καινούργιες αναπτυξιακές εταιρίες. Υπάρχει η ΠΕΤΑ, υπάρχει η ΕΕΤΑΑ. Είναι ένα δυναμικό το οποίο μπορεί να παίξει πολύ ουσιαστικό και θετικό ρόλο και στο Γ΄ Κοινοτικό Πλαίσιο Στήριξης. 


Επιστημονικοί συνεργάτες. Υπάρχει λοιπόν ένα δίκτυο, στο οποίο είναι καλό η Αυτοδιοίκηση να στηρίζεται. Χρειάζεται να το αξιοποιήσει παραπέρα με συστηματικό τρόπο, διότι είναι τέτοιοι οι ρυθμοί και οι χρόνοι και η πίεση, που δεν χωρά καθόλου χαλάρωση του ρυθμού. 


Παρακολούθηση, υλοποίηση, αξιολόγηση, αξιοποίηση για το ΕΣΠΑ. Εδώ είναι μία δουλειά που την κάνουμε ως ΠΕΤΑ, ως ΚΕΔΚΕ και νομίζω ότι από αυτή τη δουλειά μπορούμε και αιτήματα πολιτικής, ας το πούμε έτσι, να προβάλλουμε ως ΚΕΔΚΕ και υποστηρικτική δουλειά να κάνουμε καλύτερη και την ίδια στιγμή να οργανώσουμε πολύ πιο αποτελεσματικά την παρέμβασή μας για το ΕΣΠΑ. 


Δύο λόγια για το Αλέξανδρος Μπαλτατζής. Τέθηκαν από τον κύριο Στυλιανίδη. Τα χρήματα είναι σαφή, είναι το μεγαλύτερο Επιχειρησιακό Πρόγραμμα της τέταρτης προγραμματικής περιόδου. Κοινοτικό χρήμα, 3,7 δις ευρώ, όταν όλο το υπόλοιπο ΕΣΠΑ είναι 20,4 δις ευρώ. Τεράστια λεφτά, η πρόκληση μεγάλη είναι να τα αξιοποιήσουμε. 


Δεύτερο ζήτημα, είναι το  Επιχειρησιακό της Αλιείας. Μην το υποτιμάμε, τα νούμερά του είναι σημαντικά, 274 εκατομμύρια ευρώ  δημόσια δαπάνη, κοινοτική συμμετοχή 208 εκατομμύρια ευρώ. Και στο ένα και στο άλλο, οι ΟΤΑ είναι δικαιούχοι. 


Οι άξονες αναφέρθηκαν. Να πούμε ένα σχόλιο. Στο πρόγραμμα Αλέξανδρος Μπαλτατζής, οι άξονες που αφορούν κυρίως την Αυτοδιοίκηση, είναι ο άξονας 3 και ο άξονας 4, είναι τα  ΟΠΑΑΧ ας πούμε και τα LEADER.


Παρ’ όλα αυτά, η κατάσταση είναι τέτοια που έχει ενδιαφέρον πολύ και χρειάζεται να ξανά γυρίσει η Αυτοδιοίκηση σε αυτό, υπάρχουν κομμάτια στους άλλους άξονες. 


Παραδείγματος χάριν, το θέμα της καινοτομίας. Δηλαδή, δημιουργία καινοτομίας, πιστοποίησης προϊόντων και ούτω καθεξής. Δηλαδή, υπάρχουν και στους άλλους άξονες του προγράμματος Αλέξανδρος Μπαλτατζής, αντικείμενα που ενδιαφέρουν την Αυτοδιοίκηση και πρέπει να τα κοιτάξει. 


Για χωρική διάσταση του Αλέξανδρος Μπαλτατζής μιλάμε. Έχει μία σημασία η περιφερειοποίηση. Το Αλέξανδρος Μπαλτατζής, γενικά μιλώντας, δεν είναι εύκολο πρόγραμμα. Υπάρχει μεν η ευκολία του ότι δεν χρειάζεται η διαχειριστική επάρκεια ο Δήμος, ο ΟΤΑ, ο φορέας της Αυτοδιοίκησης. Παρ’ όλα αυτά, σας λέω ότι δεν είναι εύκολο πρόγραμμα. 


Ήδη νομίζω από την πρόταση που τέθηκε πριν από την Επιτροπή του ΕΣΠΑ, φάνηκε ότι δεν είναι εύκολο πρόγραμμα. Δείτε την προκήρυξη που έχει βγει στον άξονα 3. Αυτήν την προκήρυξη τη μεγάλη, που απευθύνεται στους 502 Δήμους, με 330 εκατομμύρια ευρώ. Θα δείτε εκεί πέρα ότι οι προϋποθέσεις για την δημιουργία φακέλου, για την υποβολή υποψηφιότητας από τους Δήμους, οι προϋποθέσεις είναι σημαντικές, ο πήχης είναι ψηλά. 


Μία δυσκολία που φαίνεται για το Αλέξανδρος Μπαλτατζής, φαίνεται και στη περιφερειοποίηση. Το Αλέξανδρος Μπαλτατζής έχει και αυτό τους περιορισμούς, δηλαδή είναι υποχρεωμένο να χρηματοδοτήσει αλλιώτικα τις περιφέρειες συνοχής, τις οκτώ, αλλιώτικα τις άλλες πέντε. Στις οκτώ υπάρχει ένα όριο που φτάνει μέχρι το 75% κοινοτική συμμετοχή, στις άλλες κινείται κοντά στο 50 με 55%. Αυτό έχει πολύ μεγάλο ενδιαφέρον. Δείτε εδώ την κατανομή ανάμεσα στις περιφέρειες και θα γίνει κατανοητό ότι όντως φαίνεται ότι το πρόγραμμα αυτό έχει δυσκολία.


Άρα, στο αντικείμενο της περιφερειοποίησης του προγράμματος, νομίζω ότι και προσοχή πρέπει να δοθεί και αρκετά πράγματα να γίνουν ακόμη. 


Η Αυτοδιοίκηση στο Αλέξανδρος Μπαλτατζής, ελέχθη, είναι δικαιούχοι, δεν απαιτείται επάρκεια. 


Μία αντίφαση, που έχει σημασία. Στο Επιχειρησιακό Αλιεία 2007-2013, απαιτείται επάρκεια. Δημοσιεύτηκε μία προκήρυξη που λέει ρητά ότι ο δυνητικός δικαιούχος πρέπει να είναι διαχειριστικά επαρκής, ενώ στο Μπαλτατζής όχι.


Η Αυτοδιοίκηση είναι παρούσα και στους τρεις άξονες, ΟΠΑΑΧ και λοιπά.


Το δυνητικό μερίδιο. Ένα σημαντικό για την Αυτοδιοίκηση στο Αλέξανδρος  Μπαλτατζής, ότι το μερίδιό της μπορεί θεωρητικά να είναι πολύ υψηλό. Είναι παρούσα και στους τέσσερις άξονες και έχει έναν άξονα δικό της σχεδόν, τον άξονα 3, με νούμερα τα οποία τώρα στην προκήρυξη είναι 330 εκατομμύρια ευρώ, αλλά ο άξονας είναι περίπου 710 εκατομμύρια ευρώ δημόσια δαπάνη. Σημαντικά χρήματα. 


Το πρόβλημα και στην περίπτωση του Αλέξανδρος Μπαλτατζής και στα υπόλοιπα, είναι τι προσπάθεια και τι οργάνωση και με ποιον τρόπο δουλεύουμε σαν Αυτοδιοίκηση ώστε να το αξιοποιήσουμε παραγωγικά. 



Για την πρόσκληση δημοσίων έργων για τους ΟΤΑ, έγινε εκτενής αναφορά και νομίζω ότι υπάρχει θέμα ολόκληρο, όντως η ΚΕΔΚΕ να επιμείνει, όχι μόνο η ΚΕΔΚΕ όμως, και οι ΤΕΔΚ και οι Δήμοι, νομίζω ότι αύριο θα είναι παρών ο Υπουργός, ο κύριος Κοντός, υπάρχει μία θετική πολιτική δέσμευση από πλευράς Υπουργείου Γεωργίας ότι αυτό το πρόγραμμα απευθύνεται στην Αυτοδιοίκηση και ότι θα διατεθούν σημαντικά ποσά σε πολύ ευρεία γκάμα Δήμων. Αυτήν την πολιτική δέσμευση χρειάζεται να την αξιοποιήσουμε περισσότερο, να την κάνουμε πράξη και να μεγαλώσουμε τη δυνατότητά μας ως Αυτοδιοίκηση. 


Κλείνω με δύο λόγια για το θέμα της Κοινωνίας της Πληροφορίας. Η Κοινωνία της Πληροφορίας, εννοώ τη φάση της υλοποίησης σε σχέση με το Γ΄ Κοινοτικό Πλαίσιο  Στήριξης, είναι από τα κρισιμότερα για τη δουλειά της Αυτοδιοίκησης. Αυτήν την στιγμή έχουμε περίπου 500 Δήμους οι οποίοι έχουν ένα σοβαρό έργο πληροφορικής. Όταν λέμε σοβαρό έργο πληροφορικής, είτε είναι δικτυακές πύλες, portals, είτε είναι ευρυζωνικά, είτε είναι συστήματα γεωγραφικών πληροφοριών, είτε είναι πολιτισμός, βιβλιοθήκες και ούτω καθεξής. 


Επίσης, στην Αυτοδιοίκηση, τέθηκε με πολλή σαφήνεια, αλλά δεν πέρασε το μήνυμα, υλοποιούνται πολύ μεγάλα έργα κεντρικά. Το Δημοτολόγιο είναι θεμελιώδες έργο για την Αυτοδιοίκηση. Αυτή η πρόκληση για εμάς, για τους Δήμους και η δυνατότητά μας, είναι πολύ μεγάλη. Χρειάζεται όμως εκεί, αυτά τα προγράμματα της Κοινωνίας της Πληροφορίας, έχουν κεντρικό πυρήνα για την εφαρμογή τους το ανθρώπινο δυναμικό. Το ανθρώπινο δυναμικό και στο πολιτικό προσωπικό και στο επιχειρησιακό και εξωτερικών συνεργατών. 


Είναι πολύ σημαντικό ότι η ΚΕΔΚΕ βρήκε ένα κρίκο πολύ σημαντικό. Πήγε με τον Ψηφιακό Δήμο, αυτό το πρόγραμμα που υλοποιεί το ΙΤΑ της κατάρτισης, να μιλήσει στο πολιτικό προσωπικό. Θεωρητικά μιλάει σε 17.000 ανθρώπους που διευθύνουν πολιτικά τους Δήμους και μόνο το γεγονός να εμφανιστεί ένα αποτέλεσμα που αφορά 5.000 από αυτούς, ήδη το τοπίο αλλάζει και αλλάζει στην κορυφή. Σε αυτούς που αποφασίζουν και σχεδιάζουν για την Αυτοδιοίκηση. 


Δεύτερον. Έρχεται η ΚΕΔΚΕ μέσα από τα προγράμματα κατάρτισης, σε αυτά τα 22 εκατομμύρια ευρώ του ΙΤΑ, τα 7,5 της ΠΕΤΑ και ούτω καθεξής, να μιλήσει στους εργαζόμενους του Δήμου. Αυτά είναι στοιχήματα μέγιστα για την Αυτοδιοίκηση. Αν τα πετύχουμε ως ΚΕΔΚΕ, ως Αυτοδιοίκηση συνολικά, νομίζω ότι το αποτέλεσμα θα είναι εντυπωσιακό και θα ανακλαστεί συνολικά. 


Σε αυτά τα θέματα της Κοινωνίας της Πληροφορίας, όπως και σε όλα τα έργα που υπολείπονται του Γ΄ Κοινοτικού Πλαισίου Στήριξης και λόγω της συγκυρίας της οικονομικής και λόγω της πίεσης του χρόνου, νομίζω ότι η προσπάθεια, η προσοχή, των πολιτικά προϊσταμένων των Δήμων, δηλαδή των Δημάρχων, των Δημοτικών Συμβουλίων, προφανώς και άλλων Οργάνων, Τοπικών Ενώσεων Δήμων και Κοινοτήτων, της ίδιας της ΚΕΔΚΕ, πρέπει να είναι ιδιαίτερα τεταμένη, συστηματική, χωρίς διακοπή, αυτήν την περίοδο και μάλιστα μας ευνοεί το γεγονός ότι την ίδια περίοδο δουλεύει το ΕΣΠΑ. 


Για το Ταμείο Συνοχής, για τα έργα του Ταμείου Συνοχής, δύο, δηλαδή τα έργα ας πούμε του Γ΄ Κοινοτικού Πλαισίου Στήριξης, η εικόνα για την Αυτοδιοίκηση είναι βελτιωμένη, αλλά δεν είναι η καλύτερη. Το Ταμείο Συνοχής 2, τρέχει πολύ καλά στα έργα που αφορούν οδικές μεταφορές. Στα έργα του περιβάλλοντος στα οποία ακουμπά η Αυτοδιοίκηση, η εικόνα δεν είναι η καλύτερη. Παρ’ όλα αυτά, υπάρχει εξέλιξη και προσπάθεια και επίσης αυτά τα έργα δεν πιέζονται τόσο ασφυκτικά από διάφορες ημερομηνίες. Είναι συμβολαιοποιημένα το καθένα χωριστά. 


Το Ταμείο  Συνοχής 2 στο ΕΣΠΑ δεν θα είναι διακριτό, θα υπάρχει μέσα από τα διάφορα άλλα Επιχειρησιακά Προγράμματα. 


Σας ευχαριστώ.

ΠΡΟΕΔΡΕΙΟ: Να ευχαριστήσουμε τον κύριο Βασαρδάνη. Ο κύριος Διοικητής θα ήθελε τον λόγο τώρα; 


Είναι μαζί μας ο Διοικητής του ΟΑΕΔ, ο κύριος Βερναδάκης, στον οποίο θα δώσουμε τον λόγο να αναφερθεί σε ζητήματα που άπτονται της συνεργασίας του Οργανισμού του με την Τοπική Αυτοδιοίκηση. 

Γ. ΒΕΡΝΑΔΑΚΗΣ: Αυτήν την περίοδο ο κόσμος όλος περνάει μία οικονομική κρίση, μία κρίση που έχει αντίκτυπο στην οικονομία, που έχει αντίκτυπο στα θέματα της απασχόλησης. 


Εστιάζομαι στα θέματα της απασχόλησης, γιατί αυτά είναι εκείνα για τα οποία έχω αρμοδιότητα, είναι αυτά για τα οποία θέλω να εκθέσω μερικές από τις σκέψεις μου, που θα οδηγήσουν σε μια συνεργασία με τους Δήμους, γιατί όποιος νομίζω ότι μπορεί να διαχειριστεί επιλεκτικά και αφ’ υψηλού τα θέματα της απασχόλησης, χωρίς τη συμμετοχή της Τοπικής Αυτοδιοίκησης, αλλά και ευρύτερα όλων των παραγόντων που εμπλέκονται σε αυτά τα θέματα, είναι γελασμένος. Είναι μονόδρομος η συνεργασία στα θέματα αυτά. 


Βεβαίως, πρέπει να τονίσω ότι αυτήν την περίοδο αναπτύσσεται μία ιδιαίτερη ρητορική γύρω από τις συνέπειες της κρίσης, που κυρίως έχει την υφή της προφητείας και όχι της αντικειμενικής ανάλυσης των γεγονότων και των παραμέτρων που τα συνθέτουν και εξ αυτού του γεγονότος νομίζω ότι πρέπει να συστήσω μία προσεκτική, ότι πρέπει να γίνει μία προσεκτική προσέγγιση στα ζητήματα αυτά, γιατί δεν μπορεί να είναι παρέμβαση στα θέματα της απασχόλησης προτάσεις νόμων που αναφέρονται στην ιατροφαρμακευτική περίθαλψη ανέργων, όταν μάλιστα την καθιστούν δυσχερέστερη από ότι ήταν στο παρελθόν και μάλιστα για ηλικιακές ομάδες ηλικιωμένων ανθρώπων. 


Η συνεργασία του ΟΑΕΔ με την Τοπική Αυτοδιοίκηση, έχει παρελθόν, έχει παρόν και εκτιμώ ότι θα έχει και ένα λαμπρό μέλλον. 


Έχει παρελθόν γιατί οι φορείς Τοπικής Αυτοδιοίκησης έχουν αξιοποιήσει πολλά από τα προγράμματα του ΟΑΕΔ, όπως είναι το πρόγραμμα ΛΑΕΚ Πλησίον της Σύνταξης, που είναι ένα πρόγραμμα με έντονα κοινωνικά χαρακτηριστικά, όπως έχουμε συνεργαστεί στις Τοπικές Πρωτοβουλίες Απασχόλησης, τις οποίες καταφέραμε να διεκπεραιώσουμε, να υλοποιήσουμε αξιοπρεπώς και εδώ να θυμίσω ότι αυτό κατέστη δυνατόν παρά τις αδυναμίες του σχεδιασμού, επειδή ο Οργανισμός Απασχόλησης Εργατικού Δυναμικού είχε την οικονομική δυνατότητα να υποστηρίξει αυτές τις πρωτοβουλίες και υλοποιήθηκαν λοιπόν με έξοδα του Οργανισμού, τα οποία στη συνέχεια εισπράττει από το Πρόγραμμα Δημοσίων Επενδύσεων. 


Όμως, ο στρατηγικός σχεδιασμός που έχει κάνει ο Οργανισμός, που έχει ξεκινήσει από το 2006 και ολοκληρώνεται το 2009, έχει περισσότερα και εκτιμώ πιο ενδιαφέροντα να προτείνει  στην Τοπική Αυτοδιοίκηση. 


Πρώτα από όλα έχουμε ήδη ξεκινήσει τη διασύνδεσή μας με τα Κέντρα Εξυπηρέτησης των Πολιτών και ήδη έχουμε και εφαρμογή της διασύνδεσης αυτής με αιτήσεις που υποβάλλονται προς τον Οργανισμό μέσω των ΚΕΠ, με επιδόματα που καταβάλλονται, όπως το εποχικό βοήθημα που τελειώνει σε λίγες μέρες με πολύ μεγάλη επιτυχία, που υποβάλλονται μέσω των ΚΕΠ, αλλά και διότι είναι πεποίθησή μας και θα υλοποιηθεί τους αμέσως προσεχείς μήνες, η δυνατότητα διασύνδεσης των Δήμων κατευθείαν με τον ΟΑΕΔ, διασύνδεση τέτοια που θα δώσει τη δυνατότητα της άμεσης εξυπηρέτησης των ανέργων της περιοχής, όχι μόνο για πληροφόρηση, αλλά και για να εγγράφονται ως άνεργοι για να διεκπεραιώνονται προγράμματα, αλλά και γενικότερα με μια σειρά από εκχωρισμένες αρμοδιότητες από τον ΟΑΕΔ, που θα μπορούν να ασκηθούν από τους Δήμους και ιδιαίτερα από τα Γραφεία Απασχόλησης. 


Μέσα στα συνομολογημένα για το ΕΣΠΑ, για την τέταρτη προγραμματική περίοδο, που έκανε το Υπουργείο Απασχόλησης, ο Οργανισμός με την Ευρωπαϊκή Κοινότητα, είναι και τα συμβόλαια ανάθεσης, τα συμβόλαια ανάθεσης που θα υλοποιηθούν μέσα στο Επιχειρησιακό Πρόγραμμα.


Συμβόλαιο ανάθεσης σημαίνει ότι ο ΟΑΕΔ πλέον έχει τη δυνατότητα να αναθέσει έναντι αμοιβής προγράμματα σε Δήμους προκειμένου να υλοποιηθούν και να οδηγηθούν στην απασχόληση άνεργοι της περιοχής του Δήμου. Αυτά τα προγράμματα θα ξεκινήσουν μέσα στο 2009 και σε αυτά τα προγράμματα νομίζουμε ότι η στενή συνεργασία θα δώσει πολύ καλά αποτελέσματα, γιατί κανείς δεν ξέρει τα τοπικά προβλήματα, τις τοπικές ανάγκες, καλύτερα από τους Δήμους, οι οποίοι  σε συνεργασία με τις Υπηρεσίες του ΟΑΕΔ μπορούν να εκπονούν τοπικά προγράμματα που θα καλύπτουν ιδιαίτερες ανάγκες. 


Μέσα στο 2009 ο Οργανισμός θα διαθέσει πάνω από ένα δισεκατομμύριο ευρώ για επιχορήγηση προγραμμάτων που θα στοχεύουν στην προώθηση, στην απασχόληση ανέργων και βεβαίως στο να μειώσουν την ανεργία ή τουλάχιστον με τα σημερινά δεδομένα, να τη συγκρατήσουν.


Αυτές τις μέρες ξεκίνησε η υλοποίηση ενός προγράμματος που αφορά άμεσα και τις Δημοτικές Επιχειρήσεις, αλλά και τους Δήμους, το πρόγραμμα Μια Αρχή- Μια Ευκαιρία, το οποίο δίνει πεντάμηνη προϋπηρεσία σε νέους από 16 έως 25 ετών που έχουν τελειώσει το Γυμνάσιο, αλλά δεν έχουν εργαστεί ξανά και εδώ μπορούν οι Δήμοι να υποβάλλουν αίτηση στον ΟΑΕΔ προκειμένου να υποβάλλουν αιτήματα για παροχή της προϋπηρεσίας αυτής στους νέους της περιοχής. Οι αιτήσεις υποβάλλονται μέσω του διαδικτύου. 


Νομίζω ότι είναι μία καλή ευκαιρία όχι μόνο να βοηθήσετε νέους που δεν είχαν άλλη ευκαιρία μέχρι σήμερα, της περιοχής σας, αλλά και να καλύψετε ορισμένες ανάγκες στα θέματα της απασχόλησης στους Δήμους.


Να αναφερθώ σε ένα θέμα που έχει ιδιαίτερο ενδιαφέρον για εσάς, που είναι τα προγράμματα Stage, τα οποία υλοποιούνται αυτήν την περίοδο, μάλλον είναι σε εξέλιξη η προϋπηρεσία, η απόκτηση προϋπηρεσίας περίπου 7.000 νέων στους Δήμους και να πω ότι έχουμε μια σειρά αιτημάτων για την ανανέωσή τους, την οποία προσεγγίζουμε με θετική ματιά. 


Τέλος, να καταλήξω λέγοντας ότι στην περίοδο αυτή, στην περίοδο της κρίσης, όπως είπα και στο ξεκίνημα της ομιλίας, πρέπει να συνεργαστούμε. Πρέπει να συνεργαστούμε και χωρίς προκαταλήψεις, χωρίς τεχνητούς διαχωρισμούς, να μπορέσουμε να μετατρέψουμε το επίδομα ανεργίας, σε επίδομα απασχόλησης. Σε αυτό το κομμάτι το οποίο έχουμε ήδη ξεκινήσει συζητήσεις με το Διοικητικό Συμβούλιο της ΚΕΔΚΕ, νομίζω ότι μπορούμε να έχουμε θετικά αποτελέσματα, νομίζω ότι μπορούμε να αξιοποιήσουμε πόρους και με αυτόν τον τρόπο οι άνεργοι της περιοχής να βρουν δουλειά, αλλά και οι Δήμοι να καλύψουν με ελάχιστο κόστος τις ανάγκες τους σε συγκεκριμένες ειδικότητες από ανθρώπους που είναι ήδη έμπειροι.



Κλείνω λέγοντας ότι η συνεργασία αυτή που διαρκεί αρκετά χρόνια, με κανόνες, με διαφάνεια, αλλά κυρίως με θέληση, θα προχωρήσει και θα προσφέρει πολλά στα θέματα της απασχόλησης. 


Ευχαριστώ πολύ.

ΠΡΟΕΔΡΕΙΟ: Αν χρειαστεί να γίνουν κάποιες ερωτήσεις, τώρα που ο κύριος Διοικητής είναι παρών, να απαντήσει. 

Ρ. ΚΥΠΡΙΩΤΑΚΗΣ: Θα ήθελα να ρωτήσω τον κύριο Διοικητή για δύο-τρία ζητήματα που είναι πάρα πολύ σημαντικά. 


Το πρώτο είναι καίριο για τους Δήμους της ενδοχώρας, για τις αγροτικές περιοχές. Αν σκέφτεται να αλλάξει αυτό το άθλιο κατά τη γνώμη μου και επιτρέψτε μου τον χαρακτηρισμό, καθεστώς, όσοι είναι αγρότες ή όσοι δεν έχουν κάποια άλλη ασφάλεια και ανήκουν στον ΟΓΑ και δεν έχουν το δικαίωμα να βγάλουν κάρτα ανεργίας, που αυτό σημαίνει ότι αποκλείεται μία πολύ μεγάλη μερίδα του πληθυσμού που έτσι και αλλιώς δοκιμάζεται από τη μείωση του εισοδήματος, ξέρετε όλοι τι περνά ο αγροτικός κόσμος και τη δυνατότητα να μπορούμε να απασχολούμε ντόπιο προσωπικό στον τόπο του. 


Ένα δεύτερο πολύ σημαντικό ζήτημα. Μίλησε για την επιτυχημένη συνεργασία που είχαμε στις Τοπικές Πρωτοβουλίες Απασχόλησης. Εδώ και με την ιδιότητα του Προέδρου της Αναπτυξιακής, θέλω  να του πω ότι δεν ήταν πετυχημένη. Δηλαδή, ενώ πήραμε προσωπικό, κάναμε την κατάρτιση, κάναμε τη συμβουλευτική, διαδικασίες που προβλέπονταν μέσα από το πρόγραμμα, βρήκαμε τοπικές επιχειρήσεις και πήγαμε σε συμφωνία μαζί τους να απασχολήσουν τον κόσμο που είχαμε επιλέξει. Στη συνέχεια, αυτό το προσωπικό το πήραν και το πήγαν στα νοσοκομεία. Εν αγνοία μας και χωρίς να έχουμε καμία  δυνατότητα. 


Ένα άλλο ζήτημα πάρα πολύ σημαντικό κύριε Διοικητά, γιατί στην Αυτοδιοίκηση θα πρέπει να λέμε αλήθειες. Δεν έχουμε δυνατότητα, είμαστε και λίγο εύσωμοι, να κρυβόμαστε πίσω από το δάκτυλό μας. 


Στο Δήμο μου ήρθε προσωπικό από το Stage, από τα γραφεία κυβερνητικών βουλευτών. Κάποιοι από αυτούς, δεν είχαν καν κάρτα ανεργίας. Τα παιδιά δεν φταίνε σε τίποτα, θύματα είναι και αυτοί μιας κατάστασης και ενός πολιτικού εκμαυλισμού που γίνεται, όμως το καταγγέλλω εδώ γιατί το παιχνίδι με την ανεργία θα πρέπει να γίνεται με κρυστάλλινη διαφάνεια και κυρίως με σεβασμό στις ανάγκες των ανθρώπων και όχι σε αυτούς οι οποίοι θα πρέπει να σύρονται στα κομματικά γραφεία.


Ένα τελευταίο. Θα ήθελα να σας παρακαλέσω αυτό το πεντάμηνο να το δείτε λίγο, αν έχετε καιρό, αν υπάρχει η δυνατότητα, γιατί είναι εξαιρετική η δυνατότητα να μπορούμε να απασχολούμε νέους ανθρώπους, αλλά από την ώρα που έρχονται και μαθαίνουν, την ώρα που θα αρχίσουν να αποκτούν τη δυνατότητα να αποδίδουν, θα πρέπει να φύγουν. Αν αυτό γινόταν δεκάμηνο, δωδεκάμηνο τουλάχιστον, θα είχε μία αξία και για αυτούς που θα αποκτούσαν μία εμπειρία και για εμάς που θα απέδιδαν κάτι στους Δήμους. 

Γ. ΒΕΡΝΑΔΑΚΗΣ: Έχω την εντύπωση βέβαια ότι αντί για ερωτήματα κάνατε τοποθετήσεις, όμως μπορώ να σας θυμίσω ορισμένα πράγματα που απαντούν στην ερώτηση-τοποθέτηση που κάνατε. 


Το ότι οι αγρότες δεν παίρνουν κάρτα ανεργίας, προβλέπεται στο Ν.1545/1985 και πολύ καλά προβλέπεται διότι οι αγρότες έχουν ξεκαθαρισμένη κατεύθυνση, αλλά και διότι κανείς δεν τους απαγορεύει αν χρειάζεται να εργαστούν σε επιχειρήσεις ή σε εργοδότες ασφαλιζόμενοι, κανείς δεν τους το απαγορεύει. 


Η κάρτα ανεργίας δεν μπορεί να φαντάζει ως αγαθό. Η κάρτα ανεργίας είναι ένα έγγραφο το οποίο δηλώνει ότι κάποιος αναζητεί μια σταθερή θέση απασχόλησης και όχι μία ευκαιριακή θέση ή σε καμία περίπτωση κατά τη λογική τη δική μου δεν είναι ένα έγγραφο που μας δίνει τη δυνατότητα να συμμετέχουμε σε διαγωνισμούς του  ΑΣΕΠ. 


Εκτιμώ ότι μία σημαντική πρωτοβουλία που μπορείτε να αναλάβετε, είναι να καταργηθεί από τους διαγωνισμούς του ΑΣΕΠ το προσόν της ανεργίας και να αντικατασταθεί με το προσόν της προϋπηρεσίας. Δεν μπορεί να θεωρείται κανείς προσοντούχος επειδή δεν έχει δουλέψει στη ζωή του. 


Αυτά λοιπόν λένε οι νόμοι, αλλά τα συμπλήρωσα και με αυτά που λέει η λογική. 


Για τις Τοπικές Πρωτοβουλίες Απασχόλησης, σας είπα τη γενική εκτίμηση, τη γενική αξιολόγηση. Μπορεί στη δική σας περιοχή να μην πέτυχαν, εκείνο που πρέπει να τονίσω όμως, είναι ότι οι επιλογές έγιναν από τριμελείς Επιτροπές, στις οποίες συμμετείχε μόνο ένας από τον ΟΑΕΔ. Συνεπώς, αν είχαν αστοχία, η ευθύνη είναι από κοινού και δεν είναι στους άλλους. 


Αυτό όμως που τόνισα στην σύντομη παρέμβασή μου, ήταν ότι με αφορμή τις Τοπικές Πρωτοβουλίες, που κατά τεκμήριο μας έδωσαν μία πολύτιμη εμπειρία για τη συνεργασία που μπορούμε να έχουμε, να βελτιώσουμε την κατάσταση και να συνεχίσουμε να συνεργαζόμαστε. Ουσιαστικά η πρόταση που έκανα, είναι ότι ο ΟΑΕΔ θα ανοίξει το παιχνίδι στους Δήμους, θα τους δώσει πρόσβαση στα πληροφοριακά του συστήματα, θα τους δώσει αρμοδιότητες, όπως είναι και η έκδοση της κάρτας ανεργίας, για να μπορέσουμε να κάνουμε πράξη τις υπηρεσίες απασχόλησης προς τους πολίτες. 


Τα προγράμματα Stage, όπως ξέρετε, έχουν ξεκινήσει με νόμο του 1998, έχουν υλοποιηθεί κατά δεκάδες χιλιάδες στο παρελθόν, μέχρι και εκατοντάδες χιλιάδες σε ορισμένες περιπτώσεις.


Η διαδικασία επιλογής των ατόμων που συμμετέχουν στα προγράμματα Stage, είναι οι διαδικασίες που προβλέπει ο νόμος για τη λειτουργία του ΟΑΕΔ. Αυτές ακολουθήσαμε, άλλες ερμηνείες δεν χωρούν. 


Ο ΟΑΕΔ έχει σήμερα 900 Εργασιακούς Συμβούλους, οι οποίοι μέσω της εξατομικευμένης παρέμβασης που κάνουν στους ανέργους και του ατομικού σχεδίου δράσεως που συντάσσουν, οδηγούν, καθοδηγούν τους νέους, είτε σε προγράμματα Stage, είτε σε προγράμματα επιδοτούμενης απασχόλησης, είτε σε προγράμματα επιχειρηματικότητας που υλοποιεί ο ΟΑΕΔ και μάλιστα με  πολύ μεγάλη επιτυχία. 


Τελειώνω με το 5μηνο και υπενθυμίζω ότι έχει πλέον ψηφιστεί νόμος πριν από λίγους μήνες, ο οποίος προβλέπει την πρακτική, την απόκτηση προϋπηρεσίας για νέους έως 30 ετών, με διάρκεια μέχρι επτά μήνες, ακριβώς για να παίρνει ο καθένας μία ευκαιρία και να μην έχει τη δυνατότητα δεύτερης και κατάχρησης σε βάρος άλλων που δεν έχουν μέχρι εκείνη τη στιγμή τύχει αυτού του μέτρου. 


Νομίζω ότι κάλυψα τα ερωτήματα που τέθηκαν και μπορώ αν θέλετε να δεχτώ άλλα. 

ΣΥΝΕΔΡΟΣ: (εκτός μικροφώνου)

Γ. ΒΕΡΝΑΔΑΚΗΣ: Δεν γίνεται, αυτό εξήγησα ότι ανήκει στα προγράμματα προεργασία, είναι με ασφάλιση, με συνταξιοδοτικό δικαίωμα, με το βασικό μισθό που προβλέπεται στις εθνικές γενικές συλλογικές συμβάσεις εργασίας. Ιατροφαρμακευτική περίθαλψη και συνταξιοδοτική κάλυψη. Για πρώτη φορά στην Ελλάδα γίνεται αυτό. Ο νόμος προβλέπει μέχρι 7 μήνες, το πρόγραμμα το συγκεκριμένο είναι για 5 μήνες, δεν προβλέπεται παράταση ούτε για 2 μήνες. 

ΠΡΟΕΔΡΕΙΟ: Δύο ερωτήσεις από τον κύριο Μαυροματίδη και τον κύριο Γιαννόπουλο.

ΜΑΥΡΟΜΑΤΙΔΗΣ: Εγώ προσωπικά είχα την τύχη να είμαι συντονιστής στις Τοπικές Πρωτοβουλίες Απασχόλησης στο Νομό Κοζάνης. 


Παρ’ όλες λοιπόν τις φιλότιμες προσπάθειες που υπήρξαν εκεί από τα στελέχη του ΟΑΕΔ, γιατί πρέπει να λέμε και τα θετικά, δεν πρέπει να λέμε μόνο τα αρνητικά, υπάρχει ένα ζήτημα με το θεσμικό πλαίσιο. 


Πρώτον. Δεν είναι δυνατόν να σχεδιάζεται τοπική πρωτοβουλία και να υπάρχει μία αμοιβή για παράδειγμα 10.000 €, συν τις κοινωνικές ομάδες, να πάει στο 12.000 € και ταυτόχρονα ο ΟΑΕΔ την ίδια στιγμή να έχει ανταγωνιστικό πρόγραμμα, γιατί έληγε το τρίτο, με μεγαλύτερο ποσό, 16.000 €.


Θέλω να πω τις ανακολουθίες που έχουμε σε επίπεδο σχεδιασμού, ένα και δεύτερον, επειδή βλέπω ότι αυτήν την στιγμή θέλετε να πάτε σε επίπεδο εξακτίνωσης στους ΟΤΑ, δεν ξέρω αν έχετε πληροφορηθεί ότι ήδη στην Κοζάνη παραδείγματος χάριν, υπάρχει το ergasiakozani.gr, το οποίο προσπαθεί να στήσει το Παρατηρητήριο Απασχόλησης και αυτό που σας λέω τώρα, προηγουμένως το είχαμε εισήγηση δίπλα, στην άλλη θεματική. Εκεί θα δείτε μία συγκεκριμένη πρόταση, την οποία θα καταθέσει προφανώς η ΚΕΔΚΕ, για τον ρόλο του ΟΑΕΔ. 


Θα ήθελα λοιπόν, αν θέλετε, με τη λιγοστή εμπειρία, γιατί μηχανικός είμαι, δεν έχω κάποιες ιδιαίτερες σπουδές πάνω σε αυτό, έτυχε απλά να είμαι λόγω της θέσης μου συντονιστής στην Τοπική Πρωτοβουλία. Θα ήθελα λοιπόν, πριν πάρετε οποιαδήποτε απόφαση πια σε κεντρικό θεσμικό επίπεδο, να ρωτήσετε τουλάχιστον τις ΤΕΔΚ ή αυτούς που έχουν ασχοληθεί, που έχουν βιώσει στο man to man που λέμε, όλη την ιστορία του τι συμβαίνει, πώς θα μπορούσε μία τέτοια ιστορία να στηθεί, γιατί πολύ φοβάμαι ότι θα καταλήξουμε σε ένα τερματικό στα ΚΕΠ και τίποτα άλλο, το οποίο θα πηγαίνει στους Εργασιακούς Συμβούλους και δεν θα μπούμε στις λογικές των Τοπικών Πρωτοβουλιών και των Τοπικών Συμφώνων  Απασχόλησης, όπως υπάρχει στο εξωτερικό, που είναι ευέλικτα.


Άρα, το ερώτημα είναι το εξής: εάν προτίθεστε και αν όλο αυτό που θέλετε να κάνετε, θα είναι σε μορφή διαβούλευσης και αν αυτή η διαβούλευση έχει γίνει με την Τοπική Αυτοδιοίκηση. 


Ευχαριστώ.

ΠΡΟΕΔΡΕΙΟ: Κύριοι συνάδελφοι, είπαμε ερωτήσεις. Είναι άκομψο τώρα να στέκεται εκεί ο άνθρωπος. 


Ο κύριος Γιαννόπουλος.

ΓΙΑΝΝΟΠΟΥΛΟΣ: Το ερώτημα είναι το εξής: η προηγούμενη περίοδος του ΟΑΕΔ και ιδιαίτερα η ρύθμιση των θεμάτων της ανεργίας της χώρας και ιδιαίτερα της περιφέρειας, εξαρτιόταν από τα κεντρικά σας γραφεία από την Αθήνα, οδήγησε σε αδικίες τεράστιες, τόσο σε επίπεδο Δήμων, όσο σε επίπεδο προσώπων, τα οποία πολλές φορές υποβαθμίζονται ή υποτιμώνται. 


Συγκεκριμένα, στη δική μας περίπτωση, που είμαστε ο μεγαλύτερος Δήμος του Νομού Ηρακλείου, δεν υπήρξε κανένας, παρά το ότι υπήρχε αίτημα για 42 άτομα, δεν υπήρξε κανένας εργαζόμενος άνεργος από το Δήμο και μετά τις διαμαρτυρίες μου διατέθηκε ένα άτομο από έναν άλλο Δήμο μακρινό από το Δήμο μας. 


Αυτό δεν συμβαίνει στα αστικά κέντρα συνάδελφοι. Είστε κοντά στην εξουσία, πιο εύκολα προσπελάσιμες οι Υπηρεσίες από εσάς. Εμείς είμαστε μακριά και έχουμε προβλήματα τα οποία φτάνουν μέχρι τον εξευτελισμό των ανέργων. 

Θα παρακαλούσα και ρωτώ ταυτόχρονα, αν σε αυτή τη περίοδο τώρα, στο ΕΣΠΑ, θα υπάρξει πλήρης διαφάνεια και λογοδοσία στον άνεργο, που πρέπει όλοι να έχουμε αυτήν την υποχρέωση και πρωτίστως ο ΟΑΕΔ. 

Ευχαριστώ πολύ.

ΠΡΟΕΔΡΕΙΟ: Μία ακόμη ερώτηση από τον κύριο Γιαννούλη.

ΓΙΑΝΝΟΥΛΗΣ: Κύριε Διοικητά, ερώτηση μόνο. Γιατί τα προγράμματα αυτά, τα Stage τα λεγόμενα, εργασιακής εμπειρίας, να είναι μόνο για διοικητικούς και να μην είναι και κάποια άλλα προγράμματα για οδηγούς, για εργάτες καθαριότητας, που όλοι γνωρίζουμε εδώ μέσα πόση ανάγκη έχουν οι Δήμοι;

Γ. ΒΕΡΝΑΔΑΚΗΣ: Να ξεκινήσω από την πρώτη  ερώτηση και να θυμίσω ότι οι Τοπικές Πρωτοβουλίες Απασχόλησης, είχαν σχεδιαστεί το 2002 με 2003. Όντως είχαν αδυναμίες. Όντως, σε πολλές περιπτώσεις δημιουργήθηκαν προβλήματα. 


Αυτό που τόνισα και στην τοποθέτησή μου, είναι το εξής: ότι υπήρξε η θέληση και η διάθεση να προχωρήσουν. Για αυτό τον λόγο έγινε και η χρηματοδότηση των δράσεων από τον ΟΑΕΔ, ενώ σε διαφορετική περίπτωση θα μπορούσαμε να περιμένουμε πότε θα εκταμιευτούν από το Πρόγραμμα Δημοσίων Επενδύσεων τα χρήματα και να έχετε μόνο δυσαρεστημένους ανέργους στην περιοχή σας και για αυτό το λόγο θεωρώ ότι ήταν μία θετική εμπειρία, η συνεργασία μας, η ανταλλαγή απόψεων, ακόμα και οι διαφωνίες, είναι ένα κομμάτι της διαβούλευσης, το οποίο αξιοποιείται. 


Όσον αφορά τα Παρατηρητήρια Απασχόλησης, εγώ έχω να κάνω μία παρατήρηση και δεν αναφέρεται μόνο σε αυτό, αναφέρεται γενικότερα. Η δημιουργία δομών που κάνουν την ίδια δουλειά με άλλες ήδη υφιστάμενες, που στη συνέχεια γίνονται πρόβλημα στο να διατηρηθούν, δεν είναι ενδεδειγμένη μέθοδος. 


Εκείνο που μπορώ να τονίσω, είναι ότι υπάρχει Παρατηρητήριο Απασχόλησης στο Υπουργείο Απασχόλησης. Συμμετέχουν οι κοινωνικοί εταίροι στη διαχείρισή του, όπως συμμετέχουν βεβαίως και στον ΟΑΕΔ, με διαφάνεια λειτουργούν. Τα στοιχεία είναι ανοικτά, είναι στο internet οι μελέτες όλες. Δεν υπάρχει θέμα δημιουργίας πολλών Παρατηρητηρίων διότι θα καταλήγουν στα ίδια  συμπεράσματα, απλώς δαπανώντας άσκοπα πόρους. 


Εκείνο λοιπόν που τονίζω, στο ερώτημα ότι αν κάνουμε διαβούλευση, θεωρώ ότι και η σημερινή μου παρουσία, όπως και η παρουσία μου σε άλλα Όργανα, είναι κομμάτι της διαβούλευσης. Όμως και ρητά και κατηγορηματικά, σας λέω ότι πριν κάνουμε τη δικτύωση με τους Δήμους, θα έχουμε διάλογο ώστε να κάνουμε από κοινού μια συμφωνία, διότι όπως αντιλαμβάνεστε, δεν μπορούν και όλα να εκχωρηθούν. Θα εκχωρηθούν συγκεκριμένα κομμάτια, στα οποία θα συναποφασίσουμε ότι μπορεί να υπάρχει θετικό αποτέλεσμα. 


Την ερώτηση που έκανε ο κύριος από το Ηράκλειο, δεν την κατάλαβα. Τα προγράμματα σχεδιάζονται όταν αφορούν συνολικά την επικράτεια, στα κεντρικά γραφεία, στο Διοικητικό Συμβούλιο, αυτό είναι που εγκρίνει τα προγράμματα. Όταν έχουν τοπικό ενδιαφέρον, συνεργαζόμαστε με τους τοπικούς φορείς και εκπονούνται. 


Στην περίπτωση του Ηρακλείου, από ότι θυμάμαι, δεν έχουμε κάνει κάποιο ειδικό πρόγραμμα, με δεδομένο ότι η ανεργία στο Ηράκλειο, στην Κρήτη γενικότερα, η ανεργία στην Κρήτη είναι σχετικά χαμηλή, κάτω από το μέσο όρο, αρκετά κάτω από το μέσο όρο της υπόλοιπης Ελλάδας. 


Για τα Stage, να πω ότι έρχονται να καλύψουν ανάγκες των ανέργων νέων προκειμένου να αποκτήσουν προϋπηρεσία και όχι ανάγκες των Δήμων. Όπου μπορούν αυτά να συνδυαστούν, γίνεται. Όμως οι οδηγοί δεν είναι προσωπικό ανειδίκευτο, γιατί κάνει μία συγκεκριμένη δουλειά και μάλιστα με κινδύνους. Επειδή τα Stage λοιπόν, είναι προγράμματα κατάρτισης, σημαίνει ότι δεν μπορεί αυτοτελώς ή σε συνθήκες που ενέχουν κινδύνους, ένας καταρτιζόμενος να αφεθεί μόνος του να διεκπεραιώνει τη δουλειά. Άρα λοιπόν, δεν το κάναμε γιατί είναι αντίθετο στη φιλοσοφία την ίδια αυτών των προγραμμάτων.


Σας ευχαριστώ και πάλι.

ΠΡΟΕΔΡΕΙΟ: Σας ευχαριστούμε και πάλι κύριε Διοικητά. Παρότι θα θέλαμε να μάθουμε αν προτίθεστε να μοιραστούν οι θέσεις αναλογικά, παρότι ανταγωνιστικό αυτό το πρόγραμμα, αναλογικά σε όλους τους Δήμους…

Γ. ΒΕΡΝΑΔΑΚΗΣ: (εκτός μικροφώνου)

ΠΡΟΕΔΡΕΙΟ: Δεν υπάρχει πρόβλημα, μάλιστα. Για το Stage;

Γ. ΒΕΡΝΑΔΑΚΗΣ: (εκτός μικροφώνου)

ΣΥΝΕΔΡΟΣ: Μπορούμε να κάνουμε μία ερώτηση βασική;

ΠΡΟΕΔΡΕΙΟ: Στις 19.15 φεύγει με το αεροπλάνο ο άνθρωπος. 

ΣΥΝΕΔΡΟΣ: Τέθηκε και στις κεντρικές εισηγήσεις, αλλά είναι η μόνη που δεν ρωτήθηκε. 

ΠΡΟΕΔΡΕΙΟ: Ας μου συγχωρηθεί τώρα αυτό, αλλά ο άνθρωπος πρέπει να φύγει. 


Συνεχίζουμε τη διαδικασία. Παρακαλώ τον κύριο Βαφειάδη, Αντιδήμαρχο Αθηναίων.

ΣΥΝΕΔΡΟΣ: Να τις καταθέσουμε σε εσάς και να τις στείλετε εσείς στον ΟΑΕΔ;

ΠΡΟΕΔΡΕΙΟ: Φέρτε τις. 

ΣΥΝΕΔΡΟΣ: Λοιπόν, 45 και άνω και όρια συνταξιοδότησης. Γιατί δεν ισχύουν και για τους Δήμους και ισχύουν μόνο για τις Δημοτικές Επιχειρήσεις;


Δεύτερον. Αυτό για τους αγρότες δεν απαντήθηκε. Αν ένας αγρότης σταματήσει να είναι αγρότης, δεν είναι άνεργος; 

ΠΡΟΕΔΡΕΙΟ: Όπως τα έχετε γραμμένα, δώστε τα μας, να τα ενσωματώσουμε στα αποτελέσματα και να τα στείλουμε αρμοδίως. 


Κύριε Βαφειάδη. 

ΒΑΦΕΙΑΔΗΣ: Κυρίες και κύριοι Σύνεδροι, αγαπητοί φίλοι και συνάδελφοι, θέλω εκ των προτέρων να σας ευχαριστήσω για την παρουσία σας. Είμαστε σήμερα εδώ για δύο λόγους. Πρώτον, για να διατυπώσουμε τις θέσεις μας και δεύτερον, να αποδεχτούμε τις προτάσεις ή όχι της κυβέρνησης. 


Όλοι εμείς που κατέχουμε θέσεις αιρετών στα Δημοτικά Συμβούλια, είτε από τις θέσεις της πλειοψηφίας, είτε της μειοψηφίας, είμαστε αυτόπτες μάρτυρες της καθημερινής αγωνιώδους προσπάθειας για την αντιμετώπιση του βασικού και αυτονόητου προβλήματος που απασχολεί την Τοπική Αυτοδιοίκηση. Την ανεύρεση των απαραίτητων πόρων για να μπορέσουμε να ανταποκριθούμε στις αυξανόμενες απαιτήσεις των δημοτών μας. 


Στην επιθυμία μας για την υλοποίηση προγραμμάτων και πολιτικών βελτίωσης των παρεχόμενων υπηρεσιών ανταπόκρισης στις νέες αρμοδιότητες που μεταφέρθηκαν στην Τοπική Αυτοδιοίκηση.


Όσο και να είναι κάποιος αισιόδοξος και να αναγνωρίζει τις όποιες θετικές προσπάθειες που έγιναν τα τελευταία χρόνια από τις κυβερνήσεις, κάτω φυσικά και από τις πιέσεις που κάθε φορά ασκούσε η ΚΕΔΚΕ, όσο και αν κάποιος αναγνωρίζει ότι δεν συγκρίνονται τα οικονομικά μεγέθη που διαχειρίζεται σήμερα η Τοπική Αυτοδιοίκηση, με τη φτωχή και μίζερη κατάσταση της δεκαετίας του ’80, εντούτοις όλοι γνωρίζουμε ότι η κατάσταση δεν είναι ευχάριστη. 


Οι προσπάθειες των προηγούμενων χρόνων και οι επιλογές για μία πιο σταθερή λύση του προβλήματος, δεν απέφεραν τα προσδοκώμενα αποτελέσματα ώστε να κατακτήσει η Αυτοδιοίκηση Α΄ Βαθμού την  οικονομική της αυτοδυναμία. 


Η καθιέρωση σταθερού ποσοστού από διάφορους φόρους που εισπράττονται από το κράτος στο σύνολό τους, εξακολουθούν να μην αποδίδονται. 


Ο δανεισμός μπορεί να αντιμετωπίζει και να επιλύει προβλήματα ρευστότητας ή στην καλύτερη περίπτωση να αποτελεί πηγή χρηματοδότησης επενδύσεως στους Δήμους, αλλά κάποια στιγμή θα πρέπει να υπάρχει και η αποπληρωμή, διότι το δάνειο σημαίνει και αποπληρώνω και μάλιστα εντόκως, διότι όσο αυξάνεται το χρέος σε ένα Δήμο, τόσο χειρότερο είναι και για τους δημότες αυτού. 


Σε λίγο καιρό οι επιχορηγήσεις από την Ευρωπαϊκή Ένωση θα στερέψουν. Θα πρέπει οι Δήμοι εν ευθέτω χρόνο να γίνουν αυτάρκεις. 


Το ενθαρρυντικό για τους Δήμους είναι ότι στις προτάσεις της ΚΕΔΚΕ για τους αυξανόμενους πόρους ανταποκρίθηκε η κυβέρνηση, ο κύριος Παυλόπουλος ως Υπουργός Εσωτερικών και ο κύριος Αλογοσκούφης ως Υπουργός Εθνικής Οικονομίας. 


Π.χ, τα έσοδα τα οποία προέρχονται από τα τέλη κυκλοφορίας των αυτοκινήτων, αύξηση της ΣΑΤΑ, έδωσε πνοή στην Τοπική Αυτοδιοίκηση. 


Οι σημερινές προτάσεις του Υπουργείου Εσωτερικών, του κυρίου Παυλόπουλου, για την αναβολή της διοικητικής μεταρρύθμισης μέχρι τον Μάρτη, πιστεύω ότι είναι ειλικρινής, διότι πράγματι είναι εύκολο να ψηφιστεί ένας νόμος, δύσκολο όμως να εφαρμοστεί. 


Το θέμα είναι να βρεθούν πόροι, χρήματα δηλαδή. Να εκπληρωθούν οι οικονομικές υποχρεώσεις και να μην φτάσουμε στο σημείο του Καποδίστρια 1, που ενώ έγινε τότε στο γόνατο και πολλοί Δήμοι έγιναν για κομματική σκοπιμότητα, δεν δόθηκαν οι απαραίτητες οικονομικές ενισχύσεις. 


Συμφωνώ με την πρόταση για μειωμένο αριθμό Δήμων, αφού βέβαια εξασφαλιστούν οι οικονομικοί πόροι. 


Συμφωνώ για ισχυρότερους Οργανισμούς Τοπικής Αυτοδιοίκησης Α΄ Βαθμού και για ορισμένες Κοινότητες που μπορούν να παραμείνουν για λόγους ιστορικούς και κριτήρια γεωγραφικά, που θα λαμβάνεται υπόψη η ορεινότητα, η νησιωτικότητα και η παραμεθοριακότητα και τα πληθυσμιακά κριτήρια. 


Κριτήρια οικονομικής ανάπτυξης και αυτοδυναμίας και ιστορικά, πολιτισμικά θέματα, που αφορούν κοινωνική συνοχή, με δεδομένο να μην υπάρχουν κοινωνικές ανισότητες στους πληθυσμούς των Δήμων. 


Συμφωνώ με την πρόταση του Υπουργού ότι θα συνεχιστούν οι προνοιακές δομές, διότι η Βοήθεια στο Σπίτι που συνεχίζεται μέχρι και σήμερα, εξυπηρετεί εκατοντάδες συμπολίτες μας. 


Προτάσεις ως Αντιδήμαρχος των Οικονομικών του Δήμου της Αθήνας, που έχω να κάνω, είναι οι εξής:


Πρώτον. Να περάσει στους Δήμους η αρμοδιότητα για αδειοθέτηση και τοποθέτηση περιπτέρων  στις πόλεις και να πάψει αυτό να είναι αρμοδιότητα της Νομαρχίας, διότι όπου λαλούν πολλοί κοκόροι, όπως ξέρετε, αργεί να ξημερώσει. 


Δεύτερον. Να δοθεί αρμοδιότητα στα Δημοτικά και Κοινοτικά Συμβούλιο να προσδιορίζουν το ύψος των προστίμων για την αυθαίρετη χρήση των κοινόχρηστων χώρων, όπου παραχωρείται ο χώρος το πρόστιμο να γίνει έως 200 και όπου δεν παραχωρείτε, έως 300, όπως ισχύει σήμερα, δηλαδή η σχετική απόφαση να λαμβάνεται από τα οικεία Δημοτικά και Κοινοτικά Συμβούλια, από το προηγούμενο έτος. Παράγραφος 8 του άρθρου 13, της 24/9 του ’58 περί Εσόδων ΟΤΑ. 


Τρίτον. Να αυξηθεί το τέλος διαφήμισης, διότι έχει να αυξηθεί το συγκεκριμένο τέλος από το 2001 και μετά. Δηλαδή, διατάξεις του άρθρου 8 παράγραφος 6 του Ν.2880/2001, ΚΥΑ. 


Χρειάζεται για συγκεκριμένο τέλος Κοινή Υπουργική Απόφαση, αφορά τις διαφημίσεις που γίνονται σε στέγαστρα αστικών συγκοινωνιών, περίπτερα και αθλητικούς χώρους. 


Τέταρτον. Να αποδίδεται στους Δήμους το 30% του παραβόλου αλλοδαπών και στις περιπτώσεις χορήγησης άδειας αορίστου χρόνου. Εννοώ τις περιπτώσεις που οι αλλοδαποί πληρώνουν 900 € για τον αόριστο χρόνο που παίρνουν στη χώρα μας. 


Πέμπτον. Να καταργηθεί η εισφορά, το 0,6% του Ν.128/75, για συμβάσεις συνομολόγησης των Δήμων, δηλαδή την παράγραφο 1 του άρθρου 177 του Ν.3463/2006, ΚΔΚ. Προβλέπεται ότι οι συμβάσεις για τη συνομολόγηση δανείων προς τους Δήμους και Κοινότητες, δεν επιβαρύνονται με τέλη και δικαιώματα υπέρ τρίτων. Ο επιβαλλόμενος σήμερα συντελεστής της εισφοράς…

(αλλαγή κασέτας)

ΒΑΦΕΙΑΔΗΣ:  Το Νομικό Συμβούλιο του Κράτους με την 11307 γνωμοδότησή του, αποφάσισε θετικά στο υποβληθέν ερώτημα, εάν δηλαδή οι συμβάσεις συνομολόγησης δανείων των Δήμων και λοιπά, απαλλάσσονται από την εισφορά του Ν.128/75, όπως ισχύει κάθε φορά. 


Η ως άνω γνωμοδότηση όμως, δεν έτυχε της έγκρισης του Υπουργού Εθνικής Οικονομίας και Οικονομικών. 


Σας ευχαριστώ για την προσοχή σας. 

ΠΡΟΕΔΡΕΙΟ: Ο κύριος Τέγος θέλει να κάνει μία ερώτηση.

Χ. ΤΕΓΟΣ: Στην πρώτη εισήγηση, θέλω να κάνω ορισμένες ερωτήσεις, για να μπορέσουμε να συνεννοηθούμε στην αίθουσα αυτή. 

ΠΡΟΕΔΡΕΙΟ: Εννοείτε την εισήγηση του κυρίου Μουράτογλου.

Χ. ΤΕΓΟΣ: Για τον προϋπολογισμό. 


Πρώτη ερώτηση. Ο 1828 φέτος εφαρμόζεται κανονικά; Γιατί άκουσα μικρές διαφορές. Ποιες είναι οι διαφορές; 


Δεύτερη ερώτηση. Για τη ΣΑΤΑ  υπάρχουν τρία νούμερα. Για τον προϋπολογισμό του 2009. Ένα είπε ο Πρόεδρος, κύριος Κακλαμάνης, χθες στην εισήγησή του, 992 εκατομμύρια. Δεύτερον, στο πανό εκεί πάνω, βγάλατε 980. Η κυβέρνηση μιλάει για 920. Ποιο είναι το σωστό; 


Τρίτη ερώτηση. Για τα παρακρατηθέντα. Το ένα επτακόσια έντεκα, σαν νούμερο, είναι επικαιροποιημένο; Ποιο διάστημα αφορά; Από το ’90 ως το ’97, πόσα είναι τα ποσά; Για το 2004 έως το 2009, με δεδομένη την εισηγητική έκθεση, πόσο είναι το ποσό, το οποίο μας οφείλουν ακόμα να μας αποδώσουν; 


Τέταρτη ερώτηση. Στην εισηγητική έκθεση που έχουμε στα χέρια μας όλοι, αναφέρεται καθόλου η κυβέρνηση για ποιο διάστημα μιλάει με το ένα επτακόσια έντεκα; 


Πέμπτη ερώτηση. Κατά κόρον ειπώθηκε χθες και σήμερα ότι το σύνολο του ΘΗΣΕΑ είναι 3,5 δις. Πώς βγαίνει αυτό το νούμερο; Εμείς έχουμε άλλο νούμερο. Να μας εξηγήσετε πως θα  βγει το 3,5 δις, που αφορά το σύνολο του ΘΗΣΕΑ. Από την έναρξη, μέχρι το 2009, που είναι η λήξη του προγράμματος. 

Ι. ΜΟΥΡΑΤΟΓΛΟΥ: Να απαντήσω σε ένα-ένα τα ερωτήματα. Όσον αφορά για τους ΚΑΠ, δεν υπάρχει καμία διαφοροποίηση. 


Όσον αφορά τη ΣΑΤΑ, υπάρχει μια διαφορά. Ο κύριος Πρόεδρος αναφέρθηκε για 980…

Χ. ΤΕΓΟΣ: Έχω την εισήγησή του εδώ, 992 είπε. 

Ι. ΜΟΥΡΑΤΟΓΛΟΥ: Με τα καινούργια δεδομένα 980 είναι. Το 992, κύριε Τέγο, αφορούσε το προσχέδιο του προϋπολογισμού και έμεινε ο αριθμός από εκεί. Όμως η ΣΑΤΑ είναι 980. Εγγεγραμμένα είναι 920, για αυτό και στην ομιλία μου σας είπα ότι υπάρχει μία διαφορά 60 περίπου εκατομμυρίων, την οποία θα διευθετήσουμε δεδομένου ότι υπάρχουν κάποια ψιλά γράμματα που λέει εκεί ότι δεν συμπεριλαμβάνεται η συμμετοχή του ΘΗΣΕΑ. 


Θα υπάρχει διευκρίνιση από το αρμόδιο Υπουργείο Εσωτερικών και αρμόδιο Υπουργείο Οικονομικών, για να διευκρινιστεί. Για αυτό σας το είπα. 


Όσον αφορά για τα παρακρατηθέντα, το ένα τετρακόσια έντεκα ήταν ήδη συμφωνημένο, από το ’93 μέχρι και το 2003. 

Χ. ΤΕΓΟΣ: (εκτός μικροφώνου)

Ι. ΜΟΥΡΑΤΟΓΛΟΥ: Αυτά ήταν συμφωνημένα κύριε Τέγο και το ξέρετε καλά, το ένα τετρακόσια έντεκα αφορούσε μέχρι και το 2003. Από το 2003 και εντεύθεν, μέχρι και το 2008 που είμαστε, είναι η νέα γενιά, όπως την ονομάζαμε κάποτε παρακρατηθέντων, αφορούν τα υπόλοιπα 300 εκατομμύρια, τα οποία ενεγράφησαν στην εισηγητική έκθεση συνολικά ένα επτακόσια έντεκα, το οποίο είναι εγγεγραμμένο στον προϋπολογισμό που έχει κατατεθεί στη Βουλή. 


Ρωτήσατε κάτι άλλο;

Χ. ΤΕΓΟΣ: (εκτός μικροφώνου)

Ι. ΜΟΥΡΑΤΟΓΛΟΥ: Λέτε για το πώς θα κατανεμηθούν. Σας είπα ότι την ερχόμενη εβδομάδα…

Χ. ΤΕΓΟΣ: (εκτός μικροφώνου)

Ι. ΜΟΥΡΑΤΟΓΛΟΥ: Μέχρι το 2003 σας λέω. Το ένα επτακόσια έντεκα δεν αναφέρεται στην εισηγητική έκθεση, ούτε ποτέ πάψαμε εμείς να διεκδικούμε τα επιπλέον ποσά όποια και αν είναι αυτά. 


Τώρα, όσον αφορά την κατανομή του ένα επτακόσια έντεκα, είπα στην ομιλία μου ότι προβλέπεται η τροπολογία να περάσει στο φορολογικό νομοσχέδιο και θα δούμε πως κατανέμονται αυτά τα ποσά στις οκτώ δόσεις. 


Πάντως, σε κάθε περίπτωση, αυτό που είχε υποσχεθεί η κυβέρνηση και αυτό που ξέρουμε και γνωρίζουμε και έχουμε ανακοινώσει και στα Συνέδρια είναι ότι τα 110 του Δεκεμβρίου πάνε στο 2009, μαζί με τα 228.400. Περίπου δηλαδή, θα πρέπει στη ρύθμιση να φαίνεται 338 εκατομμύρια και κάτι.

Χ. ΤΕΓΟΣ: (εκτός μικροφώνου)

Ι. ΜΟΥΡΑΤΟΓΛΟΥ: Το πρόγραμμα του ΘΗΣΕΑ συνολικά ήταν 3,5 δις. Από την αρχή ανακοινώθηκε και έτσι βγήκε, από το νόμο. Έτσι ανακοινώθηκε από την αρχή. Δεν κατάλαβα όμως ποια είναι τα νούμερα που έχετε, γιατί δεν είπατε νούμερα.

ΠΡΟΕΔΡΕΙΟ: Τον λόγο έχει ο κύριος Γεωργόπουλος, Αντιπρόεδρος της ΤΕΔΚΝΑ, Δήμαρχος Ηρακλείου.

Σ. ΓΕΩΡΓΟΠΟΥΛΟΣ: Κύριε Πρόεδρε, κύριε Προεδρεύοντα, κυρίες και κύριοι συνάδελφοι. 


Με την παρούσα παρέμβαση θα ήθελα να τονίσω ιδιαίτερα του λόγους που κατά την άποψή μου θα έκανα εξαιρετικά χρήσιμη, για τα μέχρι σήμερα χορηγηθέντα δάνεια από το Ταμείο Παρακαταθηκών και Δανείων, με περίοδο χάριτος δύο ετών. 


Οι Δήμοι ανά την Ελλάδα είναι Οργανισμοί οι οποίοι κάθε μήνα πρέπει να ανταποκρίνονται στην άμεση εξόφληση των λειτουργικών τους εξόδων, τα οποία έξοδα αποτελούν ένα υψηλότατο κόστος, που στις περισσότερες περιπτώσεις δημιουργεί πρόβλημα ρευστότητας, μιας και δεν είναι πάντα εύκολο να μπορέσουν να αντιμετωπιστούν οι τρέχουσες υποχρεώσεις. 


Έχοντας δε ως δεδομένο το γεγονός ότι μία πολύ βασική πηγή εσόδων για τον κάθε Δήμο είναι η είσπραξη των τελών και των φόρων από τους δημότες του, η αύξηση των εσόδων προερχόμενη από την αύξηση των τελών και φόρων, θα δυσχεράνει την οικονομική κατάσταση της πλειοψηφίας των δημοτών μας και ευρύτερα των πολιτών.


Η διεθνής οικονομική συγκυρία δεν ευνοεί μία τέτοια κίνηση. Παρά το γεγονός όμως αυτό, τα έξοδα και οι υποχρεώσεις δεν σταματούν να υφίστανται. 


Για τα μέχρι σήμερα χορηγηθέντα δάνεια με περίοδο χάριτος 2 ετών, θα συνεισέφερε ουσιαστικότατη αρωγή στην επίλυση μιας σειράς προβλημάτων, είτε ρευστότητας, είτε αντιμετώπιση τρεχόντων εξόδων και ληξιπρόθεσμων οφειλών, χωρίς να απαιτείται η συνεισφορά των δημοτών, η οποία στην παρούσα περίοδο κρίνεται ως το πλέον επώδυνο μέτρο για την οικονομική ενίσχυση των Δήμων, πέρα της ευρύτερης οικονομικής κατάστασης. 


Επιπρόσθετα, η λήψη των μέχρι σήμερα δανείων με διετή περίοδο χάριτος, θα δώσει σημαντικότατη ώθηση και στα αναπτυξιακά προγράμματα των Δήμων της χώρας, καθώς θα είναι σε θέση να υλοποιήσουν ταχύτερα και εντός των χρονοδιαγραμμάτων τα έργα που έχουν σχεδιάσει, δίνοντας ταυτόχρονα απασχόληση σε πληθώρα εργαζομένων σε μία περίοδο πολύ δύσκολη. 


Παράλληλα, η μετατόπιση της υποχρέωσης αποπληρωμής τόκων για το τέλος της επόμενης διετίας, οπότε και εκτιμάται ότι η διεθνής κρίση θα έχει αρχίσει να εξομαλύνεται, καθιστά ευκολότερη την έγκαιρη αποπληρωμή των τοκοχρεολυσίων, ενώ παράλληλα τα έργα που πρόκειται να γίνουν σε αυτήν τη διετία, θα αποδίδουν καρπούς οι οποίοι θα διευκολύνουν τις χρηματορροές των Δήμων. 


Η περίοδος που διανύουμε, είναι περίοδος που χαρακτηρίζεται από έλλειψη ρευστότητας, η οποία αποτελεί ουσιαστικό μοχλό ανάπτυξης για κάθε δημοτική, δημόσια και ιδιωτική επιχείρηση. 


Παροχή ρευστότητας στους Δήμους, σημαίνει ουσιαστικά μετακύληση της ρευστότητας στην αγορά, εξασφάλιση έγκαιρων πληρωμών σε δημοτικούς υπαλλήλους, είτε μόνιμους, είτε συμβασιούχους και συνεπώς προσφορά χρήματος στην αγορά, που είναι πάρα πολύ σπουδαίο, το οποίο είναι διαθέσιμο προς κατανάλωση και άρα οδηγεί στην περαιτέρω ενίσχυσή της. 


Το παραπάνω δε, γίνεται ακόμα πιο κατανοητό αν λάβουμε υπόψη ότι όπως και η συντριπτική πλειοψηφία των οικονομικών οντοτήτων της χώρας μας, έτσι και οι Δήμοι ενδέχεται άμεσα να αντιμετωπίσουν σημαντικά οικονομικά προβλήματα, τα οποία ουσιαστικά πρόκειται να μετακυλιστούν σε σημαντικό αριθμό δημοτών, οι οποίοι είτε είναι δημοτικοί υπάλληλοι, είτε επαγγελματίες που συνεργάζονται με τους Δήμους. 


Πέρα από τα παραπάνω όμως, η ενίσχυση της ρευστότητας της αγοράς αποτελεί κεντρική και κύρια επιδίωξη, τόσο της ελληνικής, όσο και των λοιπών ευρωπαϊκών κυβερνήσεων. Η χορήγηση δανείων με διετή περίοδο χάριτος στους Δήμους, η χορήγηση των παραχωρηθέντων μέχρι σήμερα δανείων με διετή περίοδο χάριτος στους Δήμους, συνάδει απόλυτα με τη βούληση και τους επιδιωκόμενους στόχους της κεντρικής κυβέρνησης, καθώς στοχεύει ουσιαστικά στην καρδιά του προβλήματος, δηλαδή την τόνωση των εισοδημάτων και της συνεπαγόμενης κατανάλωσης. 


Αξίζει δε  στο σημείο αυτό να σημειωθεί ότι η συντριπτική πλειοψηφία των ανθρώπων που εξαρτώνται οικονομικά από τους Δήμους, είναι καταναλωτές που δαπανούν το μεγαλύτερο μέρος του εισοδήματός τους στις τοπικές αγορές, ενώ αποταμιεύουν ένα πολύ μικρό μέρος. 


Συνεπώς, τόνωση τέτοιων καταναλωτών οδηγεί σε ενίσχυση του καταναλωτικού κύματος, εξασφαλίζοντας την ποθούμενη κίνηση στην αγορά. 


Σας ευχαριστώ.

ΠΡΟΕΔΡΕΙΟ: Ο κύριος Χρυσός Αλέξανδρος, Δήμαρχος Δραπετσώνας. Είναι εδώ ο Δήμαρχος Δραπετσώνας; Δεν είναι. 


Ο κύριος Δημήτρης Μαυροματίδης.

Δ. ΜΑΥΡΟΜΑΤΙΔΗΣ: Αγαπητό Προεδρείο, διάβασα την εισήγησή σας, γιατί χθες μας διανεμήθηκε, οπότε θα είναι λίγο κατανοητό αν δεν ήμασταν πολύ καλοί αναγνώστες, αλλά θέλω να είμαι πιο συγκεκριμένος και θα μιλήσω επί της εισήγησης και κυρίως στα αναπτυξιακά προγράμματα. 


Σήμερα λοιπόν, τα πράγματα διαφοροποιήθηκαν και καλούμαστε σύμφωνα με την εισήγησή σας, να διεκδικήσουμε ώριμες λύσεις για επιμέρους περιβαλλοντικά ζητήματα, με στόχο την προστασία του περιβάλλοντος, την ποιότητα ζωής και την αειφορία. 


Επιτρέψτε μου λοιπόν, εδώ να θέσω ένα ειδικό θέμα. Επειδή η ενέργεια γενικώς είναι πια στην κορυφή των θεμάτων αντιμετώπισης μιας κοινωνίας, γνωρίζετε λοιπόν τι συμβαίνει στις διάφορες ενεργειακές λεκάνες, αλλά και στην ενεργειακή λεκάνη Κοζάνης – Φλώρινας. 

Γνωρίζετε λοιπόν, τι πρόβλημα υπάρχει με τη ρύπανση; Θέλετε μήπως να επεκταθώ; Δεν νομίζω. Θα σας καταστρατηγήσω λίγο τον χρόνο. Δεν θέλω να φάω πολύ χρόνο, δύο λεπτά θα κάνω. 

Γνωρίζετε λοιπόν ότι υπάρχουν περιβαλλοντικά επεισόδια, που αν ήταν σε μία αστική περιοχή θα είχαμε άλλου είδους παρεμβάσεις; Τι είναι οι πολίτες των λεκανοπεδίων; Πολίτες ωμέγα κατηγορίας; 

Δεν είναι αμιγώς περιβαλλοντικό, είναι ζήτημα το οποίο μπαίνει στον προγραμματισμό και για αυτό το αναφέρω εδώ και δεν το αναφέρω στην διπλανή αίθουσα. 

Προτείνω λοιπόν, στο ειδικό πρόγραμμα το οποίο έχετε ετοιμάσει, για Τοπική Αυτοδιοίκηση και προστατευόμενες περιοχές, που κυρίως το μυαλό μας πηγαίνει στις περιοχές NATURA, να προβλεφθούν ονομαστικά και οι ενεργειακές περιοχές Αρκαδίας, Κοζάνης, Φλώρινας, κατά αντίστροφη αναλογία, επιτρέψτε μου να πω. Είναι λίγο οξύμωρο, αλλά θα καταλάβετε γιατί το λέω. Διότι και αυτές πρέπει να είναι «προστατευόμενες». Περιοχές μάλιστα, με τις ίδιες δράσεις που προβλέπετε στο επιχειρησιακό σας πρόγραμμα, ενημέρωση, ευαισθητοποίηση, παρακολούθηση, αποκατάσταση, αναβάθμιση, τοπική βιώσιμη ανάπτυξη και λοιπά.

Αυτό σίγουρα οφείλαμε να το προτείνουμε στο Διοικητικό Συμβούλιο της ΤΕΔΚ, τουλάχιστον εγώ στην Κοζάνη, αλλά επειδή σήμερα είδα την ανάλυση του προγράμματος και επειδή αντιλαμβάνομαι ότι αυτό θα είναι και θέμα απόφασης του παρόντος Τακτικού Συνεδρίου, αυτής της θεματικής ενότητας, θα ήθελα λοιπόν να ενσωματώσετε αυτήν την πρόταση και εάν δεν μπορείτε διότι αντιλαμβάνομαι ότι είναι στραμμένο σε περιοχές NATURA, τουλάχιστον ας βγει ένα παράλληλο, χρονικά το ίδιο, με ακριβώς τα ίδια χαρακτηριστικά, που είναι στοχευμένο αλλιώς, δηλαδή στις ενεργειακές αυτές περιοχές που είναι βάναυσα πληττόμενες, σε επίπεδο ρύπανσης δηλαδή απειλείται η ίδια η βιωσιμότητα και η ύπαρξη των κατοίκων-πολιτών σε εκείνες τις περιοχές. Να υλοποιηθεί ταυτόχρονα και όχι αργότερα. 

Επίσης, θα προτείνω και κάτι ακόμη, ίσως λίγο πρωτοποριακό. Επειδή η ΚΕΔΚΕ έχει αποδείξει και αποδεικνύει και πέρσι αν θέλετε, με τις πυρκαγιές, ότι θα ήθελε να κάνει και έργα τα οποία θα μπορούσε να είναι σημαντικά, που να δείχνουν ακριβώς την περιβαλλοντική και ενεργειακή διάσταση την οποία αυτή βλέπει, θυμίζω ας πούμε ότι έχουμε ήδη το πρόγραμμα ΕΞΟΙΚΟΝΟΜΩ και διάφορα αντίστοιχα προγράμματα που έχετε μέσα, θα έλεγα λοιπόν ότι θα μπορούσαμε να δράξουμε την ευκαιρία τώρα που έχουμε ακριβώς λόγω αυτής της εσωτερικής μετανάστευσης που αναγκάζονται να κάνουν κάποια χωριά, ίσως κάποιοι να μην το ξέρετε εδώ πέρα, ας αναλάβει η ΚΕΔΚΕ ένα κομμάτι περιβαλλοντικό, να είναι ένα demonstration project, για όπου χρειαστεί σε επίπεδο πέρα από το εθνικό. 

Ευχαριστώ πολύ.

ΠΡΟΕΔΡΕΙΟ: Να κάνω και εγώ μία μικρή παρέμβαση. Κυρίες και κύριοι συνάδελφοι, πολλοί μιλούν για την κρίση, αλλά ελάχιστοι αναφέρονται στις επιπτώσεις της κρίσης, ξεχωριστά στους μικρούς πληθυσμιακά ΟΤΑ. 


Πιστεύω ότι αξίζει η αναφορά αυτή, γιατί οι μικροί πληθυσμιακά ΟΤΑ είναι κυρίως αγροτικοί, οι δημότες μας κατά τεκμήριο είναι χαμηλών εισοδημάτων και το ποσοστό ηλικιωμένων πολύ μεγαλύτερο από αυτό των αστικών κέντρων. 


Στους μικρούς ΟΤΑ συσσωρεύονται δηλαδή, όλα εκείνα τα κοινωνικά στρώματα τα οποία θα θιγούν περισσότερο από την κρίση. 


Παράλληλα όμως, οι  μικροί ΟΤΑ, οι επαρχιακοί ιδιαίτερα ΟΤΑ, διαθέτουν μεγάλες δυνατότητες. Όλος ο κόσμος παραδέχεται ότι η σημερινή κρίση είναι η κορυφή του παγόβουνου. Η πραγματική κρίση είναι το ίδιο το μοντέλο ανάπτυξης που εδώ και χρόνια έχει επιλεγεί, το οποίο έχει εξαντλήσει πλέον τα όριά του. 


Αν αναζητήσουμε αναπτυξιακά καύσιμα, πού θα τα βρούμε; Στην υδροκέφαλη Αθήνα; Στα πολεοδομικά συγκροτήματα τα κορεσμένα; 


Βεβαίως, η άποψή μας είναι ότι η νέου τύπου ανάπτυξη θα προέλθει από τις περιοχές εκείνες που έχουν αναξιοποίητα συγκριτικά πλεονεκτήματα. Στις περιοχές εκείνες, που ως ένα σύγχρονο λυχνάρι του Αλαντίν, αναμένουν να απελευθερωθούν οι αναπτυξιακές τους δυνατότητες. 


Οι περιοχές αυτές που μπορούν να αποτελέσουν την ατμομηχανή της αυριανής ανάπτυξης, αυτές βρίσκονται στην ελληνική επαρχία, σε τόπους και ανθρώπους, σε ιδέες και προτάσεις, που  μέχρι τώρα έχουν εγκαταλειφθεί σχεδόν στην τύχη τους. 


Η σημερινή κρίση, αγαπητές και αγαπητοί συνάδελφοι, δεν είναι μόνο χρηματοπιστωτική. Είναι και διατροφική και περιβαλλοντική, στην πραγματική οικονομία, με επιπτώσεις στην απασχόληση και τη βιωσιμότητα κυρίως των μικρομεσαίων επιχειρήσεων, αλλά είναι και κρίση αξιών, πολιτική κρίση του ίδιου του μοντέλου διακυβέρνησης και οργάνωσης του κράτους. Το να προβάλλεται μόνο το κομμάτι το χρηματοπιστωτικό, είναι μάλλον εκ του πονηρού. 


Αρμοδιότητα για μέτρα, πολιτικές και δράσεις κατά της κρίσης, πριν από όλα έχει υποχρέωση το κεντρικό κράτος να πάρει. Τι μέτρα πήρε η κυβέρνηση; Βεβαίως, αντέδρασε σχετικά γρήγορα, τουλάχιστον στα λόγια και με νόμο κατένειμε 28 δισεκατομμύρια στις τράπεζες. Ας μην ετοιμαστούμε να πούμε ότι αυτά τα λεφτά πήγαν στους αναξιοπαθούντες τραπεζίτες, γιατί θα το ειρωνευτώ εδώ, ότι έφτιαξε και ένα ταμείο κατά της φτώχειας με το εξωφρενικό και ιλιγγιώδες ποσό των 100 εκατομμυρίων ευρώ. Δείτε σύγκριση. 


Κάποιοι θα ισχυριστούν ότι το ταμείο της φτώχειας δεν έχει εκταμιεύσει ούτε ένα ευρώ. Εγώ δέχομαι καλή τη πίστη ότι μέχρι το τέλος του 2008, σε έναν μήνα, θα κατανεμηθούν τα 100 εκατομμύρια. Ας συγκριθούν όμως με τα 28 δις που διατέθηκαν απλόχερα στους Λάτση, Ψωμιάδη, Κωστόπουλου, Βαρδινογιάννη, Βγενόπουλου, με αυτά τα 100 εκατομμύρια ευρώ τα οποία προορίζονται για τους φτωχούς. Επιμένω σε αυτήν την σύγκριση. 


Αυτήν την σύγκριση θέλω να την κάνω και σε σχέση με κάποια δικά μας οικονομικά μεγέθη. Το Υπουργείο Εσωτερικών έχει κατανείμει μέχρι σήμερα μέσω των οριζόντιων δράσεων του ΘΗΣΕΑ, όλοι γνωρίζουμε πως κατανέμονται με ελαστικούς τρόπους, 368 εκατομμύρια. Είναι 3,5 φορές πάνω από αυτό που δίνει η κυβέρνηση στους φτωχούς για τον περιορισμό των επιπτώσεων της κρίσης και προφανώς ελάχιστοι είναι αυτοί που πιστεύουν ότι η κύρια κατανομή των οριζόντιων δράσεων γίνεται με τρόπο πειστικά αδιάβλητο και όχι μεροληπτικό. Σύμφωνα με τα επίσημα στοιχεία, υπάρχουν Νομοί στη χώρα μας που πήραν δύο και τρεις φορές περισσότερα από άλλους.


Αγαπητοί συνάδελφοι, επειδή μιλάμε όμως για κοινωνικά στρώματα που αναμένεται να πληγούν ιδιαίτερα από την κρίση, είναι κατά τη γνώμη μας εποχή η κυβέρνηση να υποχρηματοδοτήσει τη λειτουργία και την προσφορά των κοινωνικών δομών της Τοπικής Αυτοδιοίκησης; Το συνδυάζω με το εισαγωγικό μου, σε σχέση με τους μικρούς Καποδιστριακούς ΟΤΑ
 της επαρχίας, που έχουν πάρα πολλούς αναξιοπαθούντες. Είναι δυνατόν η κυβέρνηση να περικόπτει σήμερα τα 180 εκατομμύρια ευρώ και για τους Βρεφονηπιακούς Σταθμούς, που κάθε χρόνο ενέτασσε στον κρατικό προϋπολογισμό και που ούτως ή άλλως αποτελούν συνταγματική της υποχρέωση; 


Αναφέρθηκε στην εισήγησή του ο Πρόεδρος της Επιτροπής Οικονομικών, ότι φέτος πήραμε την αύξηση του 40% στα τέλη κυκλοφορίας. Θα μπουν επιπλέον στο ταμείο μας κατά άλλους 491, 420 κατά άλλους, όπως αναφέρθηκε, εκατομμύρια ευρώ. Είναι αλήθεια αυτό και είναι θετικό. Μόνο όμως ας τονίσουμε εδώ ότι αυτά είναι με πρόσθετη επιβάρυνση των πολιτών. Δηλαδή, το 20% επιβλήθηκε σε όλους μας για τα αυτοκίνητα που διαθέτουμε. 


Αυτό όμως που δεν ακούστηκε, είναι πόσα θα είναι το 2008 τα ελλείμματα από τις μεταφερθείσες αρμοδιότητες, που σύμφωνα με το άρθρο 102 του Συντάγματος πρέπει να χρηματοδοτεί το κεντρικό κράτος. 


Κύριοι συνάδελφοι, με τους πιο συντηρητικούς υπολογισμούς, είναι 685, 3 εκατομμύρια ευρώ. Για να καταλάβετε πόσο συντηρητικά έχουν υπολογιστεί αυτά τα ποσά, θα πρέπει να λάβετε υπόψη σας ότι στον υπολογισμό τους χρησιμοποιήθηκαν τα επίσημα στοιχεία των ΚΥΑ και αν δε σε αυτό το ποσό προστεθεί και το λογικό ποσό της αύξησης το 2009, τότε μπορεί πολύ εύκολα ο καθένας να καταλάβει πόσο μεγάλη αύξηση ή αφαίμαξη των οικονομικών προκαλείται, από τα μεγέθη του προϋπολογισμού του κρατικού το 2009.


Αναλύθηκαν τα 685,3 εκατομμύρια ευρώ, πολιτική προστασία, επισκευή-συντήρηση σχολείων, Δημοτική Αστυνομία, Βρεφονηπιακούς, Αθλητικά Κέντρα και ούτω καθεξής. 


Σε συνδυασμό των παραπάνω λόγων, προσωπικά κυρίες και κύριοι συνάδελφοι, είμαι υπέρ προγράμματος συμβολής στην αντιμετώπιση της κρίσης, που κατατέθηκε εκ μέρους του Διοικητικού Συμβουλίου της ΚΕΔΚΕ. 


Απέναντι στην απουσία της κεντρικής κυβέρνησης, απέναντι στην κοινωνική αναλγησία, κάποιος πρέπει να κάνει κάτι. Εμείς με τα περιορισμένα οικονομικά μας, οφείλουμε και θα πρέπει να σταθούμε δίπλα στους συμπολίτες μας, να τους συμπαρασταθούμε, αλλά και να τους εμπνεύσουμε και βεβαίως αυτό ως παράταξη στην ΚΕΔΚΕ, δεν μας δεσμεύει σε ομοφωνία σε ότι αφορά ένα γενικότερο, ας μου επιτραπεί η έκφραση, τσουβάλιασμα των πάντων στην λογική ενός ενιαίου ψηφίσματος και αυτό βασικά λόγω διαφορετικών βασικών πολιτικών, αυτοδιοικητικών αντιλήψεων και προσεγγίσεων που έχουμε στα γενικότερα κορυφαία αυτοδιοικητικά ζητήματα και σε σχέση με τη διοικητική μεταρρύθμιση και σε σχέση με τα οικονομικά. 


Μια και μιλάμε για εμπνεύσεις και οράματα, επιτρέψτε μου μια προσωπική πολιτική επίσης τοποθέτηση. Ήμουν και είμαι υπέρ του Καποδίστρια 2, υπέρ των νέων συνενώσεων. Ενός Καποδίστρια που θα οδηγεί σε ισχυρούς ΟΤΑ, ικανούς να παρεμβαίνουν και να δημιουργούν τοπικά αναπτυξιακά πρότυπα, αντιμετωπίζοντας ενιαίες γεωγραφικές περιοχές. 


Στην ΚΕΔΚΕ, ο κύριος Υπουργός Εσωτερικών, ανέφερε ότι δεν μπορεί να προχωρήσει η αλλαγή της δομής της Τοπικής Αυτοδιοίκησης εν μέσω ΕΣΠΑ, αλλά και λόγω της οικονομικής συγκυρίας. 


Από τη μεριά του ίσως έχει δίκιο ή για εμάς, κατά την άποψή μας, βρήκε μία καλή ευκαιρία να κερδίσει πολιτικό χρόνο. Αυτό όμως πρακτικά σημαίνει ότι στέλνουμε τον Καποδίστρια για την επόμενη κυβέρνηση. 


Εγώ είμαι σίγουρος αγαπητοί συνάδελφοι, ότι η επόμενη Βουλή θα ψηφίσει τον Καποδίστρια 2, όπως το 98% των συναδέλφων το ψήφισε και το υποστήριξε στο Συνέδριό μας στην Κυλλήνη και το επιβεβαίωσε στο Έκτακτο στην Αθήνα. 


Αυτό που ελπίζω είναι ότι ο κύριος Υπουργός, για δεύτερη φορά, όπως και στον Καποδίστρια 1, να μην είναι αποχωρών. 


Ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς τον κύριο Τσιαντή. Ο κύριος Κυπριωτάκης έχει τον λόγο.

Σ. ΜΠΕΝΕΤΑΤΟΣ: (εκτός μικροφώνου)

ΠΡΟΕΔΡΕΙΟ: Συγνώμη κύριε Δήμαρχε, όταν ήρθατε σε εμένα και μου δώσατε το χαρτάκι, δεν είπατε ότι εκπροσωπείτε παράταξη. Είπατε ότι είστε Δήμαρχος σε συγκεκριμένο Δήμο και μπήκατε στη σειρά όπως οι άλλοι. Γιατί θα έπρεπε να γνωρίζω και να έχετε προνομιακή μεταχείριση. Αν μου λέγατε ότι είστε παράταξη, θα σας έδινα τον λόγο νωρίτερα. 

Σ. ΜΠΕΝΕΤΑΤΟΣ: (εκτός μικροφώνου)

ΠΡΟΕΔΡΕΙΟ: Κύριε Μπενετάτο, δεν ήξερα τι κάνατε το πρωί. Εγώ εδώ τώρα χειρίζομαι τη διαδικασία. Με συγχωρείτε πολύ, αν λέγατε από την αρχή ότι θέλατε να μιλήσετε ως παράταξη, θα σας έδινα τον λόγο. Είναι πολύ απλό. Δηλαδή, τι ψάχνουμε; Να τσακωθούμε τώρα;

Σ. ΜΠΕΝΕΤΑΤΟΣ: Σας ζητάει ο κύριος Τέγος να μιλήσει σαν παράταξη.

ΠΡΟΕΔΡΕΙΟ: Εντάξει, θα του δώσουμε τον λόγο. Χάλασε ο κόσμος δηλαδή; 

Ρ. ΚΥΠΡΙΩΤΑΚΗΣ: Ευχαριστώ που μου δίνετε τον λόγο. Νομίζω ότι σε αυτόν τον θεματικό κύκλο θα πρέπει να δούμε πολύ σοβαρά δύο-τρία ζητήματα που έχουν σχέση κυρίως με την περιφερειακή ανάπτυξη. Αναφέρθηκαν δύο τουλάχιστον εισηγητές στα ζητήματα και νομίζω ότι αναφέρθηκε και χθες ο Πρόεδρός μας, στο πρόγραμμα Αλέξανδρος Μπαλτατζής, ένα πρόγραμμα στο οποίο ίσως αν είχαμε τη δυνατότητα να αξιοποιούμε τις εμπειρίες του παρελθόντος και τα λάθη και τα θετικά, θα μπορούσε αυτό το πρόγραμμα να ήταν ένα πρόγραμμα αναγέννησης για την ελληνική ύπαιθρο και ένα πρόγραμμα που να νιώθουμε ότι με αξιοκρατία και με διαφανή κριτήρια μοιράζει όντως αρκετά χρήματα και μιας και δεν έχει αυτόν τον περιορισμό της διαχειριστικής επάρκειας, που νομίζω ότι θα μπορούσε να απαλειφθεί και γενικότερα, αλλά εν πάση περιπτώσει, θα μπορούσε να διευκολύνει την ανάπτυξη αρκετών περιφερειών της Ελλάδας οι οποίες έχουν τα γνωστά προβλήματα, που δεν χρειάζονται ανάλυση.


Η Τοπική Αυτοδιοίκηση είχε φτιάξει μηχανισμούς αξιοποίησης των ευρωπαϊκών κονδυλίων, είχε φτιάξει μηχανισμούς που θεωρώ ότι ήταν μία από τις καλύτερες εκδοχές της δραστηριότητας και της οργάνωσης των πραγμάτων που είχαμε κάνει μέχρι σήμερα. 


Αναφέρομαι στις αναπτυξιακές εταιρίες. Εργαλεία που παρήγαγαν στελέχη, που είναι πάρα πολύ σημαντικό και στελέχη που δεν διαπνέονταν από αυτήν την αρνητική νοοτροπία του δημοσίου υπαλλήλου που δεν παράγει. Στελέχη που είχαν ταυτιστεί με την αναπτυξιακή προοπτική της Τοπικής Αυτοδιοίκησης και που είχαν συνεισφέρει πάρα πολύ.


Μιλάω σε αυτό το χρόνο και δεν αντανακλά αισιοδοξία αυτός ο χρόνος, γιατί η κυβέρνηση λες και βάλθηκε να καταργήσει τις αναπτυξιακές εταιρίες. 


Στο μέτρο που προβλέπονται τα ΟΠΑΑΧ, εκεί δηλαδή που χρειάζεται να συνεργαστεί η Τοπική Αυτοδιοίκηση, έχοντας υπόψη της έναν συνολικό σχεδιασμό και που θα βοηθήσει τους ιδιώτες επιχειρηματίες να πάρουν την επιδότηση, να ελέγξει, να υποστηρίξει και πολλές φορές αυτοί οι επιχειρηματίες δεν είναι άνθρωποι οι οποίοι ξέρουν από επιχειρηματικότητα και άρα λοιπόν πρέπει να καθοδηγήσεις τα πρώτα του βήματα. Έρχεται το Υπουργείο Γεωργίας να καταργήσει τη δυνατότητα παρέμβασης των αναπτυξιακών εταιριών και μία αντίστροφη σε σχέση με τις προσδοκίες που καλλιεργεί το 82% στην περιφέρεια, αντίστροφη λογική, συγκεντρώνει τις αρμοδιότητες στα κεντρικά Υπουργεία, που όλοι ξέρουμε πάρα πολύ καλά πόσο αρνητικά έχουν επιδράσει στα αναπτυξιακά προγράμματα. 


Έχουμε λοιπόν τα προγράμματα των ΟΠΑΑΧ, να τα συγκρατεί το Υπουργείο Γεωργίας, να αποδυναμώνει τις αναπτυξιακές εταιρείες της Αυτοδιοίκησης, δίνοντας τη δυνατότητα, την αρνητική δυνατότητα να απομακρυνθούν στελέχη τα οποία έχουν και εμπειρία και δυνατότητα. Στελέχη τα οποία θα φύγουν, θα πάνε στον ιδιωτικό τομέα, θα πάνε σε διάφορες άλλες δουλειές και αν αργότερα χρειαστούμε υποστήριξη, θα πρέπει να ξανά δημιουργούμε στελέχη από την αρχή. Αυτό αγαπητοί συνάδελφοι, είναι πάρα πολύ αρνητική εκδοχή.

Θέλω να σας πω ότι είναι ίσως το καλύτερο παράδειγμα που θα μπορούσαμε να δώσουμε. Είμαι Πρόεδρος της Αναπτυξιακής Ηρακλείου. Έχουμε 30 εξαιρετικά στελέχη αναπτυξιακά. Δουλεύουμε πολύ καλά συνδυάζοντας την ανάπτυξη με το ανθρώπινο πρόσωπο που θα πρέπει να προτείνει και να καλλιεργεί η Τοπική Αυτοδιοίκηση, ενεργώντας σε πάρα πολλά κοινωνικά προγράμματα. Έχουμε κάνει γραφείο δικό μας στις Βρυξέλλες, με στελέχωση εξαιρετικά καλή, όπου διαχέουμε την πληροφορία και βέβαια είναι από τις ελάχιστες περιπτώσεις λειτουργώντος γραφείου στις Βρυξέλλες που έχει Οργανισμός Αυτοδιοίκησης. 


Αυτές λοιπόν τις αναπτυξιακές εταιρίες, τις έχει βάλει υπό διωγμό η κυβέρνηση, γιατί δεν δίνει τη δυνατότητα να μπορούν να συνεχιστούν τα προγράμματα, δεν προσέχει αυτό το ενδιάμεσο διάστημα που πάμε από το ένα πλαίσιο στο επόμενο, με αποτέλεσμα, όπως καταλαβαίνετε, ούτε να χρεωθούμε μπορούμε, ούτε όμως και να αφήσουμε απλήρωτο το προσωπικό. 


Ένα δεύτερο ζήτημα που έχει σχέση με τη δημοκρατικότητα που διαχειρίζεται το Υπουργείο Γεωργίας, τους πόρους για τα ΟΠΑΑΧ. Κάποτε, επί ημερών προηγούμενης κυβέρνησης, είχαν θεωρηθεί οι ζώνες των ΟΠΑΑΧ, με τα κριτήρια που υπήρχαν τότε και θέλω να σας πω ότι γνωρίζω πολύ καλά ότι αρκετά από αυτά τα κριτήρια ήταν υποκειμενικά. Μπήκαν Δήμοι κατόπιν ενεργειών κάποιων. 


Είχαμε επισημάνει στην σημερινή ηγεσία του Υπουργείου Γεωργίας το πρόβλημα, ότι αρκετές περιοχές οι οποίες έχουν χαρακτηριστικά απομόνωσης πραγματικά, χαρακτηριστικά που χρειάζονται ειδική στήριξη, είναι εκτός ζώνης ΟΠΑΑΧ, όμως το Υπουργείο Γεωργίας στη βιάση του να απορροφήσει, γιατί αυτό που έχουμε εκπαιδευτεί να αντιλαμβανόμαστε ως επιτυχία, δεν είναι τι απόδοση έχουν αυτοί οι πόροι, αλλά τι απορροφητικότητα μπορούμε να καταγράφουμε. Στη βιάση του λοιπόν, ο κύριος Κοντός είπε, δεν μπορώ εγώ τώρα να κάθομαι να αλλάζω αυτές τις ζώνες. Περιοχές λοιπόν που έχουν πολύ μεγάλη ανάγκη να ενταχθούν στις ζώνες των ΟΠΑΑΧ, μένουν απέξω. 



Θεωρώ ότι η Κεντρική Ένωση Δήμων και Κοινοτήτων, κύριε Πρόεδρε, θα πρέπει να παίξει έναν ρόλο, μια που αύριο θα μας κάνει την τιμή να είναι εδώ ο Υπουργός Γεωργίας, να συζητήσουμε πολύ σοβαρά μαζί. 


Ένα άλλο, πάρα πολύ σημαντικό, που θέλω να μεταφέρω εδώ ως τρόπο αντιμετώπισης του Υπουργείου Γεωργίας προς την Τοπική Αυτοδιοίκηση, είναι ότι έχει καταστήσει συνομιλητή του, όπως τουλάχιστον μας είπε όταν μαζευτήκαμε όλοι οι Δήμαρχοι του Νομού Ηρακλείου, ως συνομιλητή τη Νομαρχιακή Αυτοδιοίκηση, αποκλείοντας έτσι οποιαδήποτε δυνατότητα προγραμματισμού από τους ίδιους τους Δήμους, αποκλείοντας τη δυνατότητα να μπορούμε να έχουμε συμμετοχή και βοήθεια στη συνδιαμόρφωση των προγραμμάτων και είναι πάρα πολύ σημαντικά τα ζητήματα που έχει να αντιμετωπίσει το Υπουργείο Γεωργίας και οι αγροτικοί Δήμοι. 


Το που θα γίνουν φράγματα, το πώς θα γίνουν τα έργα, δεν θα είναι αποτέλεσμα ενός ανταγωνιστικού προγράμματος, αλλά θα είναι αποτέλεσμα παρεμβάσεων που έξω από την πόρτα θα περιμένει η Τοπική Αυτοδιοίκηση μήπως πέσει κανένα ψίχουλο. 


Θεωρώ ότι είναι πάρα πολύ σημαντικά ζητήματα και ένα τελευταίο που θέλω να τονίσω για άλλη  μια φορά, γιατί νομίζω ότι είναι πάρα πολύ σημαντικό, μιας που δεν έχει ξεκινήσει η ΔΗΜΟΣ Α.Ε. και μιας που έχει αποφασιστεί να διατεθούν κάποια κονδύλια, μήπως είναι ξανά καλύτερα να σκεφτούμε τη δυνατότητα δημιουργίας υπηρεσιών ανά ομάδα Δήμων στην περιφέρεια, που θα είναι μία περιουσία που θα μας μείνει και στο μέλλον, από τη ΔΗΜΟΣ Α.Ε. που έχει συγκεντρωτικά χαρακτηριστικά και μάλλον θα αργήσει πάρα πολύ να δράσει προς όφελος της Τοπικής Αυτοδιοίκησης; 


Ευχαριστώ. 

ΠΡΟΕΔΡΕΙΟ: Ο κύριος Τέγος έχει τον λόγο, εκ μέρους της ΔΗΜΟΚΡΑΤΙΚΗΣ ΑΓΩΝΙΣΤΙΚΗΣ ΣΥΝΕΡΓΑΣΙΑΣ.

Χ. ΤΕΓΟΣ: Καταρχήν αγαπητοί συνάδελφοι, δεν μου αρέσει να είμαι γκρινιάρης για διαδικαστικά θέματα, γιατί νομίζω ότι στις Επιτροπές αυτές και σε αυτές τις θεματικές συναντήσεις, πρέπει να γίνεται συζήτηση επί της ουσίας. 


Μία δεύτερη παρατήρηση που θέλω να κάνω, κινδυνεύουμε μερικές φορές να πάρουν χαρακτήρα σεμιναρίων αυτά τα πράγματα, χωρίς να θέλω να υποτιμήσω στο ελάχιστο τον οποιονδήποτε από τους εισηγητές. Νομίζω ότι πρέπει να δίνεται χρόνος για να γίνεται ένας ουσιαστικός διάλογος, κυρίως αν θέλετε, για ζητήματα που έχουν σχέση με το οικονομικό ζήτημα της Αυτοδιοίκησης, αλλά και με το ΕΣΠΑ και λοιπά και έτσι όπως εξελίχθηκε η όλη συζήτηση, φαίνεται ότι διάλογος δεν θα υπάρξει η δυνατότητα να γίνει. 


Τα παρακάμπτω αυτά. Θέλω να σταθώ σε τρία-τέσσερα πράγματα. 


Πρώτο ζήτημα. Η Αυτοδιοίκηση παίρνει τα χρήματα αυτά που παίρνει. Χρόνια εμείς προσπαθούμε να βρούμε μία βάση συζήτησης όσον αφορά τα παρακρατηθέντα και κάνουμε μία επίπονη προσπάθεια και σαν παράταξη στον χώρο της Αυτοδιοίκησης και σαν πολιτικός φορέας μέσω της Βουλής, για να αποδείξουμε ότι τα παρακρατηθέντα είναι πολύ περισσότερα. 


Εγώ προσωπικά έχω κουραστεί να ακούω χρόνια όλους τους Υπουργούς, κάθε χρόνο, γιατί αυτά είναι τα χρήματα που παίρνουμε ουσιαστικά, ο κύριος όγκος των χρημάτων, είναι τα χρήματα που προέρχονται από τον κρατικό προϋπολογισμό. Κάθε χρόνο μιλάνε για αυξήσεις, όλο αυξήσεις δίνουν και όλο πάμε από το κακό στο χειρότερο στα οικονομικά μας. 


Πρώτο ερώτημα: Ο 1828 τον χρόνο που θα διανύσουμε, από 1/1/2009, έχει παρακρατήσεις; Έχει λέμε εμείς. Πόσο θα έχει φέτος; 51.330.000 €. Πώς κατανέμεται αυτό; 38 εκατομμύρια θα έχει από τους τόκους καταθέσεων. 11,38 εκατομμύρια θα έχει από τα τέλη κυκλοφορίας, με τον νέο τρόπο απόδοσης και μόλις 1,95 εκατομμύρια ευρώ θα έχει από το Φόρο Φυσικών και Νομικών Προσώπων. 


Δηλαδή, σε μία εποχή που λέγεται ότι τέλειωσε και έχουμε πλήρη εφαρμογή του 1828, εμείς αυτά τα νούμερα μπορούμε να τα αποδείξουμε. Πάρτε τον προϋπολογισμό, πάρτε τις σελίδες κάτω, να ανοίξουμε σελίδα-σελίδα, νούμερο-νούμερο και να σας αποδείξουμε ότι φέτος που μιλάμε, θα υπάρχει παρακράτηση πόρων 51 εκατομμύρια ευρώ, από τη μη σωστή εφαρμογή του 1828.


Όσα χρόνια δε είναι κυβέρνηση η ΝΕΑ ΔΗΜΟΚΡΑΤΙΑ, από το 2004 έως το 2009, το σύνολο των παρακρατηθέντων από τη μη σωστή εφαρμογή του 1828, είναι 518,61 εκατομμύρια και αυτό μπορούμε να το αποδείξουμε. 


Άρα λοιπόν, ρωτώ εγώ, για να πάω στα παρακρατηθέντα: θα διεκδικήσουμε τα παρακρατηθέντα στο σύνολό τους ή θα κλείσουμε την υπόθεση με το ένα επτακόσια έντεκα; 


Η κυβέρνηση και έπρεπε να το πούμε εδώ πέρα, δεν το είπαμε στην κεντρική αίθουσα, να το πούμε εδώ τουλάχιστον. Η κυβέρνηση στη σελίδα 175 του κρατικού προϋπολογισμού, είναι σαφέστατη, λέει: τελειώσαμε, αυτά είναι όλα, τα ένα επτακόσια έντεκα. 


Σας διαβάζω τι λέει στη σελίδα 175. Η κυβέρνηση τα λέει αυτά. Λέει: «Από την καθιέρωση των ΚΑΠ έως το 2008, δημιουργήθηκαν υπέρ των ΟΤΑ Α΄ Βαθμού, οφειλές ως διαφορά μεταξύ των ποσών που προκύπτουν από την εφαρμογή των σχετικών διατάξεων και αυτών που τους έχουν αποδοθεί έως σήμερα. Το ποσό αυτό προσδιορίστηκε με την συνεργασία των αρμοδίων φορέων και της ΚΕΔΚΕ, στο ύψος του ένα επτακόσια έντεκα εκατομμύρια ευρώ. Η τακτοποίηση της οφειλής αυτής θα πραγματοποιηθεί με την έκδοση ειδικών ομολόγων.»


Με τον πιο κατηγορηματικό τρόπο η κυβέρνηση λέει ότι κλείσαμε με όλα. Αυτό λέει. Σελίδα 175 του κρατικού προϋπολογισμού. Είναι έτσι ή δεν είναι; Αν δεν είναι έτσι, πρέπει να τη διαψεύσουμε και πρέπει να τους πούμε ότι δεν τελειώσαμε. Τελειώσαμε μέχρι το 2003 και από το 2004 μέχρι το 2009, είναι τόσα. Πόσα λέμε ότι είναι; Εγώ λέω ότι είναι εύκολο, σας είπα το νούμερο ακριβώς. Είναι 518 εκατομμύρια ευρώ. 


Δεύτερο ζήτημα. Σας έκανα ερώτηση για τη ΣΑΤΑ. Άκουσα τρία νούμερα. Ειλικρινά πάλι το λέω. Ειπώθηκε λοιπόν, για 992 εκατομμύρια ευρώ. Λέτε ότι αυτό βγήκε από το προσχέδιο. Έχει καλώς. Εμείς λέμε ότι από τη ΣΑΤΑ βγαίνει ακριβώς, πάλι από τον προϋπολογισμό βγαίνει, ότι το σύνολο των χρημάτων που πρέπει να αποδοθεί στην Αυτοδιοίκηση, είναι 979,6 εκατομμύρια ευρώ. 980 λέτε τώρα, συμφωνούμε. Τώρα συμφωνούμε. 


Χθες κύριε Πρόεδρε, είπατε ότι είναι 992. Εγώ λέω ότι μακάρι να ήταν έτσι, αλλά δεν είναι έτσι και το λέω για τον εξής λόγο, ακούστε με γιατί το λέω. Λέμε θα διεκδικήσουμε. Μα τι να διεκδικήσουμε; Την εφαρμογή του νόμου θα διεκδικήσουμε; Ο 1828 είναι νόμος του κράτους; Είναι. Θα εφαρμοστεί ο νόμος του κράτους ή όχι; Θα αποδώσουν 980 εκατομμύρια. Από την στιγμή που δεν τα αποδίδουν, είναι παρακράτηση, είναι παρανομία, είναι υπεξαίρεση. Τι να διεκδικήσουμε; Τα χρήματα που τα δικαιούμαστε από το νόμο; Αυτό λέμε τώρα, να διεκδικήσουμε τα χρήματα που τα δικαιούμαστε από το νόμο. Για τη ΣΑΤΑ  μιλάω, δεν μιλάω για τα άλλα, δεν μιλάω για το Φόρο Φυσικών και Νομικών Προσώπων, δεν μιλάω για τα τέλη κυκλοφορίας που έχει παρακράτηση πάλι, παρ’ όλη την αύξηση, δεν μιλάω για τον φόρο των καταθέσεων που έχει σας είπα 38 εκατομμύρια παρακράτηση. Μπροστά μας τα έχουμε τα νούμερα.


Συνεπώς και φέτος που μιλάμε, έχουμε σοβαρά προβλήματα αυθαίρετης παρακράτησης θεσμοθετημένων πόρων και πρέπει να το πούμε αυτό. Γιατί κρυβόμαστε; Τι έχουμε να φοβηθούμε; 


Δεύτερο ζήτημα που υπάρχει, με το ΘΗΣΕΑ πάλι. Με το ΘΗΣΕΑ έρχεται η κυβέρνηση και λέει θα σας δώσω 3,5 δις τα χρόνια που είναι όλο το πρόγραμμα. Δεν είναι έτσι. Δεν θα μας τα δώσει. Ψέματα μας λέει. Γιατί είναι ψέματα; Εμείς έχουμε κάνει υπολογισμούς και ακούστε τους και αν κάνουμε λάθος, να μας πείτε και πού κάνουμε λάθος, να μας το πείτε, για αυτό ρώτησα. 


Λέμε εμείς, βγαίνει ο ΘΗΣΕΑΣ με  βάση τον 1828 πόσο είναι τα χρήματα; Βγαίνει, δεν υπάρχει άλλος τρόπος. Καθίστε κάτω και υπολογίστε το. Από το έτος 2005 έως το 2009, τα χρήματα που δικαιούμαστε συνολικά από τους δικούς μας πόρους για το ΘΗΣΕΑ είναι 2.085,09 δις. Αυτά είναι τα λεφτά. Στην κεραία είναι τα λεφτά αυτά. Θα δώσει τα υπόλοιπα αυτά που πρέπει να βάλει με βάση τον νόμο, διότι η σχέση είναι 100 – 35. Πόσο θα είναι αυτά; Άλλα 800 εκατομμύρια. Πόσο θα πάει το σύνολο; 2,8, με την ολοκλήρωση του προγράμματος. Γιατί λένε ότι θα μας δώσουν 3,5 δις; Από πού θα τα βγάλουν αυτά και θα μας τα δώσουν; Πού θα τα βρουν; Πώς θα δοθούν αυτά τα λεφτά; Από ποιους πόρους θα τα δώσουν; 



Γιατί δηλαδή δημιουργούμε μία εικονική πραγματικότητα, με νούμερα και νούμερα και νούμερα εκεί, νούμερα παραπέρα; 


Εγώ θα κάνω μία άλλη πρόταση. Εγώ θυμάμαι, όταν ήταν ο Τζανίκος δήμαρχος στο Μαρούσι και προήδρευε σε μια τέτοια Επιτροπή, του ζητούσαμε τότε να πούμε για τα παρακρατηθέντα, να τα  βγάλουμε πόσα είναι. Δεν γίνεται, είναι δύσκολο, το ένα, το άλλο. Χρόνια τώρα αυτή η ιστορία με τα παρακρατηθέντα. 


Η ΚΕΔΚΕ είναι δύσκολο να κάνει έναν μηχανισμό που να λέει να τα χρήματα, στην κεραία βγαίνουν όλα τα νούμερα, μέχρι και το κόμμα βγαίνει και να ξέρουμε σε τελική ανάλυση τι μας χρωστούν. 


Με τα παρακρατηθέντα υπάρχει ένα άλλο σοβαρό πολιτικό ζήτημα και να κλείσω με τον προϋπολογισμό. Τι θα γίνουν τα χρήματα από την περίοδο ’90-’97; Αυτά τελείωσαν; Δηλαδή, η λογική ότι παρήλθε η πενταετία, παραγράφηκαν; Έληξαν αυτά; Διότι μιλάμε για τα νούμερα από το ’97 έως το 2003. Αυτά λέμε. Πριν το ’97, υπάρχει από το ’90 έως το ’97 ένα διάστημα. Πόσα είναι αυτά; Αυτά θα πούμε ότι τα χαρίζουμε; Να το πούμε ότι δεν τα θέλουμε αυτά. 


Να πάμε στο διάστημα από το 2004 μέχρι το 2009. Θα τα διεκδικήσουμε αυτά; Θα το γράψουμε το νούμερο; Θα τους πούμε ότι μας δώσατε αυτά, πως θα μας τα δώσουν θα δούμε, θα δούμε πως θα τα πάρουμε. Το 2008 τα έγραφε στον προϋπολογισμό, είχε γραμμή στον προϋπολογισμό, αλλά δεκάρα δεν πήρε η Αυτοδιοίκηση. Εγώ λέω ότι μακάρι να πάρει φέτος, να δούμε πως θα τα πάρει. Περιμένουμε να δούμε πως θα τα πάρει. Θα το δούμε, θα το γράψει, θα τα δώσει, θα το συζητήσουμε, θα το αξιολογήσουμε, θα το εκτιμήσουμε. 


Όμως σας λέμε ότι τα χρήματα αυτά είναι 518. Δεν πάω στις μεταφερόμενες αρμοδιότητες. Άλλο νούμερο. Συνολικά αν θέλουμε να πούμε, είναι 2,1 δις, για όσο είναι κυβέρνηση η ΝΕΑ ΔΗΜΟΚΡΑΤΙΑ, από το 2004 μέχρι σήμερα. Τόσα μας οφείλουν. Θα μας δώσουν τώρα ένα επτακόσια έντεκα τα επόμενα επτά χρόνια και μας οφείλουν για τη θητεία που είναι εν ενεργεία σήμερα η κυβέρνηση αυτή, 2,1 δις ευρώ. 


Πάω σε ένα άλλο ζήτημα σχετικά και κλείνω με αυτό γιατί κατανάλωσα πάρα πολύ χρόνο. Είχα πολλά να πω, αλλά δεν με παίρνει ο χρόνος και είναι να μιλήσουν και άλλοι. 


Πάω στο θέμα των τελών κυκλοφορίας. Τα τέλη κυκλοφορίας μας τα δίνουν αυξημένα για να αποπληρώσουν τις μεταφερθείσες αρμοδιότητες. Μάλιστα, υπάρχει και μία διένεξη στα πλαίσια της Αυτοδιοίκησης, που ενδεχομένως να μην είναι γνωστή στους περισσότερούς σας, ότι θα πάρουν όλοι από αυτά ή θα πάρουν όσοι έχουν αρμοδιότητες, μεταφερόμενες αρμοδιότητες; Δηλαδή, Δήμοι που δεν ασκούν μεταφερόμενες αρμοδιότητες, θα πάρουν από αυτά τα λεφτά ή δεν θα πάρουν; Αυτό προς το παρόν δεν απαντήθηκε ακόμα. Θα απαντηθεί στην πορεία. Ενδεχομένως δηλαδή να μην τα δικαιούνται όλοι αυτά τα χρήματα. Το παρακάμπτω αυτό. 


Όταν λέμε εμείς ότι ο φόρος αυτός της αύξησης κατά 20% των τελών κυκλοφορίας, είναι κεφαλικός φόρος, είναι αντιλαϊκός φόρος. Λειτουργεί υπέρ της Αυτοδιοίκησης θα μου πείτε, διότι τα λεφτά αυτά τα παίρνει η Αυτοδιοίκηση για να κάνει τι; Για να αποπληρώσει αρμοδιότητες που το κράτος μετέφερε σε αυτή. 


Ωραία. Στον ίδιο νόμο όμως, πέρασαν και μια σειρά άλλα ζητήματα. Ήταν ένα αντιδημοκρατικό νομοσχέδιο, νόμος τώρα του κράτους, ο οποίος είχε φορολογική κατεύθυνση, φοροεισπρακτική κατεύθυνση. Τι έκανε; Φορολογούσε όλο τον κόσμο. Και έναν που φοροαπαλλασσόταν με πάνω από 10.000 εισόδημα τον χρόνο, από αυτούς που λέμε 600 € τον μήνα, 700 € τον μήνα. Αυτοί είχαν φοροαπαλλαγή. Ο νόμος αυτός τους αρπάζει και αυτούς τώρα και τους λέει: 7.000 έχεις εισόδημα το έτος; Θα πληρώσεις το 10%. Έτσι θα γίνεται. 


Ο ίδιος ο νόμος μειώνει τις ανώνυμες εταιρίες, τη φορολογία από 25% σε 20%. Ένα τοις εκατό κατ’ έτος. Άρα λοιπόν, εκεί που μας έδωσαν το 40% επιπλέον για να γίνει το 50, 90% με τα τέλη κυκλοφορίας, την ίδια στιγμή φοροαπαλλάσσουν τους ισχυρούς και φορολογούν και αυτούς που έχουν ελάχιστα έσοδα.


Για αυτό εμείς δεν είπαμε τίποτα, εννοώ σαν Αυτοδιοίκηση. Δεν το αποκαλύψαμε αυτό. Αυτό κατά την άποψή μας, δείχνει και μια κατεύθυνση. Ποια; Είναι φενάκη αυτό που λέγεται ότι ζητάμε φορολογική αποκέντρωση χωρίς επιβάρυνση άλλη των πολιτών. Από πού θα βρεθούν τα λεφτά για να είναι ανεξάρτητη οικονομικά η Αυτοδιοίκηση; Για πείτε μου εσείς. Δεν θα είναι από τέτοιες μεθόδους; Δεν θα είναι δηλαδή από φόρους τους οποίους κάθε φορά η Αυτοδιοίκηση θα έχει τη δυνατότητα να τους βάζει και παραπάνω για να κλείνουν οι υποχρεώσεις που έχει στα ταμεία; 


Ειπώθηκε με τον πιο κατηγορηματικό τρόπο χθες στην κεντρική εισήγηση ότι πρέπει οι ΚΑΠ να είναι εξισορροπητικά νούμερα σε σχέση με τα λεφτά που θα έχει όλη η Αυτοδιοίκηση. Δηλαδή, θα πάμε στην φορολογική αποκέντρωση και να βρίσκουν απευθείας οι Δήμοι χρήματα από τους δημότες και οι ΚΑΠ να λειτουργούν αποκλειστικά και μόνο για τους αδύναμους, για τους φτωχούς Δήμους.


Για αυτό εμείς είμαστε αντίθετοι με την φορολογική αποκέντρωση, για αυτό εμείς λέμε ποσοστό επί του κρατικού προϋπολογισμού στην Αυτοδιοίκηση, διότι το 20% του Φόρου Φυσικού και Νομικού Προσώπου, δείτε τι έκανε. Το έκανε 19,5%, διότι πληρώνουμε λέει, τις καθαρίστριες οι οποίες μονιμοποιήθηκαν, το Υπουργείο Παιδείας και έχετε υπόψη σας ότι παλαιότερο αίτημα στα Συνέδρια της ΚΕΔΚΕ ήταν το 20% αυτό, που είναι και το μεγαλύτερο νούμερο από τα έσοδα της Αυτοδιοίκησης, από τον 1828, να γίνει 25%. Το ξεχάσαμε αυτό, το 20 να γίνει 25%. Το έχουμε διαγράψει σαν αίτημα. Όχι μόνο αυτό, αλλά ξεχάσαμε και τα ΠΟΕ, διότι πώς εξηγείται να παίρνουμε τα χρήματα από τον Φόρο Φυσικών και Νομικών Προσώπων του έτους που διανύουμε και να μην παίρνουμε όταν κλείνονται υποθέσεις παλιότερες, που επίσης είναι πάρα πολλά νούμερα.


Στη βάση αυτή λοιπόν, όλα όσα γίνονται στο όνομα της οικονομικής ανεξαρτησίας της Τοπικής Αυτοδιοίκησης, δεν έχουν τίποτα άλλο παρά φοροεισπρακτική κατεύθυνση και πολιτική. 


Σας ευχαριστώ. 

ΠΡΟΕΔΡΕΙΟ: Να ευχαριστήσουμε τον κύριο Τέγο. 

Θέλει ο Πρόεδρος της Επιτροπής να κάνει κάποιες διευκρινίσεις επί της τοποθέτηση του κυρίου Τέγου.

Ι. ΜΟΥΡΑΤΟΓΛΟΥ: Όσον αφορά τα παρακρατηθέντα, όπως είπε ο κύριος Τέγος, ενεγράφησαν πέρσι στον προϋπολογισμό ένα τετρακόσια έντεκα. Αυτά αφορούσαν μέχρι και το 2003. Από το 2003 και μετά, προστέθηκαν άλλα 300 εκατομμύρια και έγινε 1 δις επτακόσια έντεκα. 


Το πώς θα κατανεμηθούν, ακόμα δεν το γνωρίζουμε. Ξέρουμε μόνο το χρονοδιάγραμμα, ότι θα κατανεμηθούν σε οκτώ δόσεις και σας είπα προηγουμένως ότι περιμένουμε, ήδη έχουμε ετοιμάσει μέσω της Νομικής Υπηρεσίας την τροπολογία, η οποία περιμένουμε να ψηφιστεί στο φορολογικό νομοσχέδιο. 


Όσον αφορά για τα τέλη κυκλοφορίας, υπάρχει απόφαση του Διοικητικού Συμβουλίου της ΚΕΔΚΕ, που λέει ότι τα τέλη κυκλοφορίας και τα χρήματα που θα έρθουν για τις μεταφερθείσες αρμοδιότητες, θα πάνε και θα μοιραστούν κανονικά σε όλους τους Δήμους της χώρας μέσω των ΚΑΠ και της ΣΑΤΑ. Είναι απόφαση του Διοικητικού Συμβουλίου. 


Όσον αφορά το ζήτημα που θέσατε για τα ΠΟΕ, ξέρετε πολύ καλά ότι υπάρχει νόμος με τον οποίο τα ΠΟΕ εξαιρούνται στον υπολογισμό των ΚΑΠ. Είναι νόμος του 2002 και πέρσι το είπαμε και φέτος το ξανά λέμε. 


Όσον αφορά για το θέμα του ΘΗΣΕΑ που είπατε, υπολογισμένο από τις Υπηρεσίες τις δικές μας, είναι περίπου δύο οκτακόσια και αυτά τα ποσά εάν θα δείτε τις κατανομές ανά περιφέρεια, είναι περίπου δύο οκτακόσια τόσα, γύρω στα δύο εννιακόσια, συν τι οριζόντιες δράσεις που έχει το Υπουργείο Εσωτερικών, είναι 3,5 δις. Οι οριζόντιες δράσεις εξαιρούνται από τα ενταγμένα έργα. 

Χ. ΤΕΓΟΣ: Ο ΘΗΣΕΑΣ ένας είναι. Χωριστά είναι οι οριζόντιες δράσεις; Δεν είναι χωριστά.

Ι. ΜΟΥΡΑΤΟΓΛΟΥ: Είπα μία λογική, ότι τα ενταγμένα έργα που βρίσκονται στην περιφέρεια, ανά περιφέρεια, είναι ύψους κοντά στα δύο εννιακόσια. Αφού είναι ενταγμένα έργα δύο εννιακόσια  και 600 είναι στις οριζόντιες δράσεις, κάνουν 3,5 δις. 

ΠΡΟΕΔΡΕΙΟ: Ο κύριος Μπενετάτος έχει τον λόγο.

Σ. ΜΠΕΝΕΤΑΤΟΣ: Κυρίες και κύριοι συνάδελφοι, θέλω να πω κάτι για να μην μένουμε στον τύπο, να πάμε στην ουσία. Με την ένσταση που υποβάλλαμε πριν, το πρωί πρέπει να μίλησαν λιγότεροι από δέκα ομιλητές, στο κυρίως θέμα. Σας λέω γιατί χαρακτηριστικά είχα πάει στο Προεδρείο, ποια είναι η σειρά της ομιλίας που είχα, ενδέκατος, λέω θα μιλήσουμε τέλος πάντων. Τελείωνε εκεί η διαδικασία. Ενώ αυτό ήταν δώδεκα η ώρα, μέχρι τις τρεις η ώρα έγιναν άλλες παρεμβάσεις, άλλες ομιλίες, μίλησαν οι παρατάξεις κατ’ επιλογή και οι δύο παρατάξεις οι τελευταίες, δεν μίλησαν καθόλου. Θα μιλήσουν αύριο. 


Ο κύριος Τέγος, για να πάμε στην ουσία των πραγμάτων, κάλυψε το σημαντικότερο μέρος από αυτά που ήθελα να πω. Θέλω όμως να κάνω ορισμένες παρατηρήσεις. 


Καταρχήν, αυτό είναι ουσιαστικό, δεν είναι τυπικό. Η ΚΕΔΚΕ, με τον μηχανισμό που διαθέτει, είναι καλό να λέει πως βρίσκει τα στοιχεία για κάθε πράγμα. Είπατε κύριε Πρόεδρε, ότι το ποσό που θα πάρουμε από τα τέλη κυκλοφορίας, που γίνεται το 50%, 90%, είναι 480 εκατομμύρια ευρώ. Αν άκουσα καλά το νούμερο. 


Εγώ το στοιχείο που έχω, είναι στον κρατικό προϋπολογισμό είναι εγγεγραμμένα για το 2009, 1.064 εκατομμύρια ευρώ, επί 40%, πολλαπλασιάστε επί 0,4, βγαίνουν 425,6. Έχω λάθος στοιχείο; Αυτό το στοιχείο έχουμε. Λέμε τι παραπάνω παίρνουμε. Με 90 θα έβγαινε πολύ παραπάνω, θα έβγαινε 900 εκατομμύρια ευρώ. Μιλάμε για το 40% που παίρνουμε παραπάνω και ξανά λέω, στον προϋπολογισμό είναι εγγεγραμμένο 1.064 εκατομμύρια ευρώ. Πέρσι ήταν 1.024, πρόπερσι ήταν οκτακόσια τόσο. Αυτό το νούμερο δίνει 425. Προσθέτοντας και τα άλλα, αυτά δηλαδή που πάει να καλύψει αυτός ο φόρος, από τα στοιχεία που έχουμε από την ΚΕΔΚΕ, τα 442 εκατομμύρια μεταφερθείσες αρμοδιότητες, εκτός και αν κάνουμε λάθος εδώ πέρα, 125 εκατομμύρια η μισθοδοσία του προσωπικού, που προκύπτει από άλλες αρμοδιότητες και 75 εκατομμύρια για συντηρήσεις δρόμων και λοιπά, που αναλαμβάνουν οι Δήμοι, αυτό είναι ένα κονδύλι 642 εκατομμύρια, αφαιρούμε και έχουμε ένα άνοιγμα 216 εκατομμύρια ευρώ. 


Τι θέλω να πω δηλαδή; Για να μην παίζουμε με τα νούμερα και να ενημερωνόμαστε και εμείς. Εμείς έχουμε στοιχεία, καταλόγους, όλα αυτά. Τι λέει ο κρατικός προϋπολογισμός, τι λέει η ΚΕΔΚΕ και τα λοιπά. Να φαίνεται ποια είναι τα στοιχεία. 


Το ουσιαστικότερο ζήτημα εδώ πέρα δεν είναι ότι υπάρχει μία τρύπα 216,4 εκατομμύρια ευρώ. Είναι ότι και σήμερα ο Υπουργός μιλώντας για τα 180 εκατομμύρια, δεν κάλυψε το τι πρόκειται να γίνει. 


Ένα ακόμα πιο σημαντικό, το ανέφερε αυτό και ο κύριος Τέγος προηγουμένως, είναι ότι μιλάμε για έναν φόρο που μπαίνει παραπάνω στους δημότες, στον κόσμο, είναι κεφαλικός φόρος αυτός και δηλαδή τίθεται το εξής ζήτημα που πάνω από όλα νομίζω πως πρέπει να κουβεντιάσουμε εδώ, μια και το θέμα είναι η Αυτοδιοίκηση στηρίζει τις τοπικές κοινωνίες για την αντιμετώπιση της κρίσης. Δεν πρόκειται να στηρίξει η Τοπική Αυτοδιοίκηση την αντιμετώπιση της κρίσης, αν επιδέχεται όποιον φόρο γίνεται παραπάνω, είτε το βάζει αυτή, είτε το βάζει το κράτος για να καλύψει τα κενά του προϋπολογισμού που δεν μπαίνουν στην Τοπική Αυτοδιοίκηση. Θα δυσκολεύει το πράγμα. 


Δηλαδή, για να επεκτείνω τον συλλογισμό που έγινε πριν, η Τοπική Αυτοδιοίκηση έχει λόγο να μιλήσει για το πώς γίνεται η φορολογία. Δηλαδή, τα δύο τρίτα της φορολογίας είναι έμμεσοι φόροι. Έχει λόγο να μιλήσει για αυτό μια Τοπική Αυτοδιοίκηση που θέλει να στηρίξει τον λαό, τους εργαζόμενους, για την κρίση. 


Έχει επίσης σοβαρό λόγο να μιλήσει και να διεκδικήσει και ας έχουν γίνει νόμοι, ας έχουν αλλάξει οι νόμοι. Θα σας πω χαρακτηριστικό νούμερο. Όταν καταργήθηκε ο ΦΑΠ, 500 εκατομμύρια δραχμές, μονάδες πείτε, δεν έχει σημασία, ακίνητη περιουσία, έπρεπε να καταβάλλει 6.750.000 δραχμές, με ΦΑΠ. Με ΤΑΠ δίνει 175.000 δραχμές. 175.000 σήμερα αν ο ΦΑΠ ίσχυε, θέλετε αν διεκδικούσαμε εμείς, για τη μεγάλη περιουσία μιλάμε τώρα, δεν μιλάμε γενικά για τον κόσμο, θα έπαιρναν για αυτήν την περιουσία των 500 εκατομμυρίων ευρώ, 6.750.000 €.


Κοιτάξτε, η Τοπική Αυτοδιοίκηση με τέτοιου είδους παρεμβάσεις, με τέτοιου είδους μέτρα μπορεί να πει ότι ανακουφίζει τον λαό από την κρίση, ότι καλεί το μεγάλο κεφάλαιο, τη μεγάλη περιουσία, τη μεγάλη ιδιοκτησία, να πληρώσει την κρίση. Δηλαδή, το να λέμε ότι είναι νόμος του 2002, ότι οι ΠΟΕ, δηλαδή οι παλιές εκκρεμότητες, φορολογικές, δεν  κατατίθενται στην Τοπική Αυτοδιοίκηση, που μιλάμε για 4 δις συνάδελφοι, 4 δις ευρώ, το ότι δεν διεκδικεί αυτό, σημαίνει υποχώρηση, για να μη απεμπόληση, για να μην πω συμβιβασμό, με το να διαχειρίζεται την κρίση ο λαός και αυτοί που το δημιουργούν.


Σε αυτά τα ζητήματα δηλαδή πρέπει να απαντήσουμε εμείς. Όταν λέμε τώρα εμείς να πάρουμε φορολογική εξουσία και μάλιστα στην πρώτη απόφαση της ΚΕΔΚΕ έλεγε να καθορίσουμε και ποια θα είναι η φορολογική βάση που θα έχουμε, δηλαδή καθόριζε ότι θα φορολογούμε και εμείς σαν Δημοτικές Αρχές, μόνο σε αυτό δεν απαντούσαμε. Δηλαδή, τι μας πειράζει; Μας ενδιαφέρει εμάς αν δεν πρόκειται να βάλουμε άλλους φόρους, αν θα είναι μέσω των φόρων αυτών που θα εισπράττουμε ή αν θα καθορίζεται και αυτό είναι το σωστό, από τον κρατικό προϋπολογισμό τι πρέπει ακριβώς να δίνεται στην Τοπική Αυτοδιοίκηση; Το 3,7 παίρνουμε σήμερα. Αν αφαιρέσουμε τα λεφτά που πάνε στο ΘΗΣΕΑ, το 3,2. Είναι ευτελιστικό ποσό. Όταν μιλούσαμε πάντα στα Συνέδρια ομόφωνα όλοι, αυτές ίσως ήταν οι μόνες ομόφωνες αποφάσεις, ότι μόνο διπλασιασμός των επιχορηγήσεων μπορεί να μας κάνει να λειτουργούμε. 


Όταν αποδεχόμαστε και συνταγματικά να μπαίνει θέμα φορολογικής εξουσίας, μη γελιόμαστε συνάδελφοι. Συναινούμε, συμμετέχουμε στο παιχνίδι να χαρατσώνουμε και εμείς τον κόσμο, για να βγει πέρα η κρίση όπως την καταλαβαίνουν οι κυρίαρχες πολιτικές μέχρι σήμερα. 


Να σας πω μια άλλη πλευρά. Σε αυτό που λέμε διεκδικούμε δηλαδή ή απεμπολούμε. Αναφέρθηκε αναλυτικά ο κύριος Τέγος. Θα πως άλλα νούμερα, που νομίζω ότι έχουν μία αξία. 


Συμφώνησαν η κυβέρνηση και η ΚΕΔΚΕ, η σημερινή κυβέρνηση, προσδιόρισαν ότι τα παρακρατηθέντα είναι 3 εκατομμύρια ευρώ, ονομαστικές τιμές, όχι πραγματικές σημερινές, όταν τις υπολόγισαν, 3 εκατομμύρια ευρώ και συμφώνησαν ακόμα, η ΚΕΔΚΕ καταλήγει σε αυτό, ότι από το 2003 έως το 2008 έχουν παρακρατηθεί 1.553 εκατομμύρια ευρώ. Δηλαδή, αυτά που συμφώνησαν κυβέρνηση και ΚΕΔΚΕ είναι 3 εκατομμύρια ευρώ, μιλάμε για συγκεκριμένα στοιχεία, αποφάσεις, αυτά που υπολογίζει η ΚΕΔΚΕ ότι είναι οι αρμοδιότητες από το 2003 έως το 2008, είναι πάνω από 1,5 δισεκατομμύριο ευρώ και συναινούμε σήμερα στο ένα κόμμα επτά και κάτι δις ευρώ, το οποίο θα το πάρουμε πότε; Υποτίθεται, από το Συνέδριο της Κυλλήνης πριν έναν χρόνο, ότι θα έχουμε αρχίσει να λαμβάνουμε σήμερα;


Συνάδελφοι, δεν είναι υποχώρηση; Δεν είναι συμβιβασμός; Βοηθάμε έτσι να ξεπεραστεί η κρίση; Δεν βοηθάμε να ξεπεραστεί η κρίση των Δήμων μας, όχι η κρίση του κόσμου που μαστιγώνεται κυριολεκτικά. Δηλαδή, δεν εισπράττουμε ούτε αυτά που έχουμε συμφωνήσει ότι θα μας δώσουν. Ακόμα και τα 250 εκατομμύρια ευρώ για ΣΑΤΑ, οριζόντιες δράσεις και τα λοιπά, έχουμε πάρει το ένα τέταρτο μόλις σήμερα. Είναι αβέβαιο αν τον Δεκέμβριο, όπως λέγεται, θα έχουμε πάρει το υπόλοιπο ένα τέταρτο. 


Μπορείς να λειτουργήσεις έτσι; Μπαίνεις δηλαδή κανονικά στο κανάλι να εξυπηρετείς μία πολιτική. Συνάδελφοι, για να πάμε και στο όλο, μία πολιτική που για εμάς, η ουσία όσων ρυθμίσεων γίνονται. Είτε είναι ΣΔΙΤ, είναι ο τρόπος που γίνεται ο ΘΗΣΕΑΣ και θα πω κάτι μετά για το ΘΗΣΕΑ, είτε είναι τα ΕΣΠΑ όπως γίνονται σήμερα, που προκρίνουν τις συμπράξεις δημοσίου και ιδιωτικού τομέα, είτε πολύ περισσότερο όταν γίνει και ολοκληρωθεί ο Καποδίστριας 2, είναι προσανατολισμός των Δήμων ως φορέων επιχειρηματικότητας και ανταγωνιστικότητας. Μέρος του παιχνιδιού ενός κράτους που θέλει να απαλλαγεί από τα κοινωνικά βαρίδια, να μεταφέρει αυτά στους Δήμους, δηλαδή στις πλάτες των εργαζομένων, των δημοτών. 


Με τέτοιους συσχετισμούς, με τέτοιες πολιτικές, όχι σε αυτό που λέει εδώ δεν απαντάμε, αλλά είμαστε κομμάτι της κρίσης αγαπητοί συνάδελφοι. 


Να σας πω για το ΘΗΣΕΑ. Πέρα από τα άλλα νούμερα που αναφέρθηκαν. Στο ΘΗΣΕΑ μέχρι σήμερα έχουμε εισφέρει εμείς, η Τοπική Αυτοδιοίκηση, από του ΚΑΠ, 1.567,76 εκατομμύρια ευρώ και οι απορροφήσεις φτάνουν τα 1.119 εκατομμύρια ευρώ, δηλαδή το 71% των εισφορών, οι οποίες είναι εισφορές μόνο της Τοπικής Αυτοδιοίκησης. 


Αυτό και στις υπουργικές τοποθετήσεις σήμερα, αναφέρθηκε σαν πλεόνασμα. Είναι έλλειμμα της Τοπικής Αυτοδιοίκησης. Τους έχουμε εκχωρήσει 1.500 εκατομμύρια ευρώ και έχουν γίνει έργα για πολύ λιγότερα. Αυτή είναι η πραγματικότητα. Όχι πλεόνασμα, έχετε πάρει παραπάνω από τα λεφτά που έφυγαν από τους ΚΑΠ και δεν έχει γίνει ακόμα έργο. 

ΠΡΟΕΔΡΕΙΟ: Συγχωρείστε με, αλλά τώρα γίνεται κατάχρηση του χρόνου.

Σ. ΜΠΕΝΕΤΑΤΟΣ: Να τελειώσω λέγοντας το εξής: θέλουμε συνάδελφοι, πέρα από το ζήτημα το φορολογικό που είπα, να συμβάλλουμε σε αυτό που λέμε να απαλυνθεί ο κόσμος από την κρίση; Δεν απορροφά ο ΘΗΣΕΑΣ; Να γίνουν όλα αυτά τα έργα παιδικοί σταθμοί παντού. Προίκα για τα παιδιά. Το κράτος να αναλάβει τη λειτουργία αυτών των παιδιών σταθμών, χωρίς τροφεία. Απαλύνεται; Εξυπηρετείται και απαλύνεται ο εργαζόμενος από μία τέτοια εξέλιξη.


Δεύτερον, Stage. Κανένα. 22.000 εργαζόμενοι με Stage, δηλαδή ανασφάλιστοι και συμβαίνουν δύο πράγματα. Έχεις ανθρώπους που είναι ευκαιρίας, ενός χρόνου απασχόληση, για να καταγράφεται και να χαμηλώνει ο δείκτης της ανεργίας, ένα, τα ασφαλιστικά ταμεία δεν εισπράττουν δραχμή, δηλαδή υποθηκεύεται η ίδια η ασφάλιση των εργαζομένων. Κανένα Stage. Διεκδίκηση μόνιμης και σταθερής εργασίας και χρηματοδότησης αυτής της μόνιμης και σταθερής εργασίας, για να μιλάμε και πρακτικά, αν μπορεί πραγματικά να συμβάλλει με τη διεκδίκησή της η Τοπική Αυτοδιοίκηση να ξεπεραστεί η κρίση. 


Ευχαριστώ. 

Ι. ΜΟΥΡΑΤΟΓΛΟΥ: Μία διευκρίνιση θέλω να δώσω στον κύριο Μπενετάτο, όσον αφορά για τα τέλη κυκλοφορίας. 


Είπατε 1.064. Όντως 1.064. Αν υπολογίσουμε το 90% στο 1.064, είναι 957 εκατομμύρια. Πέρσι πήραμε 465. Η διαφορά λοιπόν, το συν, είναι 492 εκατομμύρια. Αυτό που λέμε.

ΠΡΟΕΔΡΕΙΟ: Εν πάση περιπτώσει, μία διαφορετική προσέγγιση αν υπάρχει, ας την κρίνουν οι ακούοντες. Δεν θα τη λύσουμε τώρα εδώ στο πάνελ. 


Ο κύριος Παναγιώτης Τσουκαλάς, Δημοτικός Σύμβουλος, για τα ευρυζωνικά δίκτυα.

ΣΥΝΕΔΡΟΣ: Συγνώμη, μη μπερδεύουμε τα πράγματα. Είναι παραπάνω τα ποσά. Έχει δίκιο ο κύριος Δήμαρχος, αλλά είναι παραπάνω τα ποσά, σκεφτείτε το, γιατί φέτος στα τέλη κυκλοφορίας μπήκε και μια αύξηση 20%. Αν θέλετε λοιπόν να δείτε την πραγματική αύξηση στα έσοδα, δείτε το, το γράφει καθαρά η εισηγητική έκθεση, πόσα πήραμε πέρσι και πόσα είναι εγγεγραμμένα φέτος. 

Σ. ΜΠΕΝΕΤΑΤΟΣ: Το 50% των τελών κυκλοφορίας, ήταν θεσμοθετημένα, καταχωρημένα στους ΚΑΠ. Τέλος. Ήταν αυτά που έπρεπε να παίρνουμε για να λειτουργούμε. Το παραπάνω 40%, αντί για 50%, πήγε 90%, αυτό θα χρησιμοποιήσουμε για τις μεταφερθείσες αρμοδιότητες. Το 40% είναι 0,4, επί 1.064 που λέει εκεί, βγαίνει το νούμερο που σας λέω. Αυτό είναι το νούμερο που πρέπει να υπολογίσουμε. 

ΠΡΟΕΔΡΕΙΟ: Ο κύριος Τσουκαλάς έχει τον λόγο.

Π. ΤΣΟΥΚΑΛΑΣ: Συνάδελφοι, έγινε μία εισήγηση από την πλευρά της Διοίκησης της ΚΕΔΚΕ, η οποία αφορούσε την Κοινωνία της Πληροφορίας και τα ευρυζωνικά δίκτυα, έτσι όπως την έχουν ονομάσει. 


Βεβαίως, ούτε οι τίτλοι είναι τυχαίοι, αλλά πολύ περισσότερο ο προσανατολισμός της εισήγησης δείχνει που βαδίζει, σε ποια κατεύθυνση βαδίζει η Τοπική Αυτοδιοίκηση. 


Ούτε λίγο-ούτε πολύ φάνηκε, παρουσιάστηκε ότι η αναγκαιότητα είναι να προχωρήσει η Τοπική Αυτοδιοίκηση, να ανασκουμπωθεί όπως είπε συγκεκριμένα ο εισηγητής, στο να προχωρήσουν τα ευρυζωνικά δίκτυα.


Ένας λόγος είναι γεγονός ότι αφορά την ανάγκη εκσυγχρονισμού του κρατικού μηχανισμού, κομμάτι του οποίου είναι και η Τοπική Αυτοδιοίκηση. 


Από την άλλη μεριά, υπάρχει ανάγκη, με  βάση την πολιτική που ασκείται, να δοθεί η δυνατότητα εφαρμογής ενιαίας πολιτικής στην υλοποίηση συγκεκριμένων πολιτικών επιλογών που υπάρχουν αυτήν την περίοδο και την προηγούμενη, που έχουν να κάνουν με τον πιο άμεσο και ασφυκτικότερο έλεγχο, της στήριξης της πολιτικής της επιχειρηματικότητας, ανταγωνιστικότητας, την αποδιάρθρωση των εργασιακών σχέσεων. Γενικότερα δηλαδή,  χρειάζεται ένα εκσυγχρονισμένο σύστημα που θα μπορεί να χρησιμοποιεί και η Τοπική Αυτοδιοίκηση, γενικότερα τη λέμε ηλεκτρονική διακυβέρνηση, για την αντιλαϊκή πολιτική που εφαρμόζεται.


Ένας δεύτερος λόγος, πολύ πιο ουσιαστικός ίσως, είναι ότι η πληροφορία εδώ και πολλά χρόνια, όχι τώρα, εδώ και 15-20 χρόνια, αποτελεί εμπόρευμα και μάλιστα πολύ σημαντικό, από τα σημαντικότερα θα έλεγα, που όσο πιο εύκολα μπορείς να το προσεγγίσεις, ο κόσμος εννοείται, αυτός που θα το αγοράσει, τόσο μεγαλύτερη είναι η κερδοφορία του κεφαλαίου, σε ένα τομέα όπου ο ανταγωνισμός είναι και πολύ μεγάλος, αλλά και τα κεφάλαια που χρειάζονται για να επενδυθούν για να διαμορφωθούν αυτές οι υποδομές, είναι πολύ μεγαλύτερα. 


Το ερώτημα του εισηγητή, πού θα βρεθούν τα κεφάλαια και ότι δεν μπορούμε να περιμένουμε, όπως είπε, από τους Γερμανούς που αγόρασαν τον ΟΤΕ, είναι καίριο και δεν πρέπει να περάσει απαρατήρητο, ούτε και να υποτιμηθεί, γιατί στην πραγματικότητα το κεφάλαιο δεν έκανε ποτέ επενδύσεις με ίδια κεφάλαια. Αντίθετα, τα κεφάλαια αυτά τα εξασφάλιζε είτε μέσα από κρατικές επιχορηγήσεις και με μια ελάχιστη συμμετοχή των εκάστοτε επενδυτών,  βλέπε την Αττική Οδό ή το αεροδρόμιο των Σπάτων και άλλες περιπτώσεις, είτε με κρατικές επενδύσεις, όπως παραδείγματος χάριν στον ΟΤΕ ή άλλες επιχειρήσεις, όπου τη δεκαετία του ’90 η ψηφιοποίηση των δικτύων και των κέντρων του ΟΤΕ έφτασε στο ποσό του 1,3 τρισεκατομμυρίων,  τότε ήταν επενδύσεις που τις πλήρωσε ο λαός ουσιαστικά, 1,3 τρισεκατομμύρια δραχμές, για να καταλήξει στη συνέχεια μέσω της μετοχοποίησης στη γερμανική DEUTCHE TELECOM, στα πλαίσια της καπιταλιστικής ανάπτυξης που νομοτελειακά οδηγεί στη συγκέντρωση και συγκεντροποίηση του κεφαλαίου. 


Συνεπώς και πριν και σήμερα, σύμφωνα με την πρόταση του Δημάρχου Τρικάλων, τις επενδύσεις θα τις πληρώσουν οι εργαζόμενοι, όπως θα πληρώσουν και τη λειτουργία αυτών των υποδομών, ενώ οι διάφορες εταιρίες, με όποιον τρόπο και αν συμμετέχουν, από τους τρεις που μας παρουσιάστηκε, θα ιδιοποιηθούν τα κέρδη με συνεταίρο τους τη Τοπική Αυτοδιοίκηση. 


Η πρόταση που έχει γίνει είναι και σαφής και αναλυτική. Προτείνει, πρώτον, από πού θα προέλθουν τα κεφάλαια για να γίνουν οι επενδύσεις προκειμένου να ψηφιοποιηθούν τα δίκτυα παραπέρα, όπως επίσης προτείνει και το μοντέλο της διοίκησης. Όπως ακούσατε, μίλησε για συμμετοχή 50, 51% από την Τοπική Αυτοδιοίκηση και 49% από τους ιδιώτες, λες και αυτό είναι το καθοριστικό ή 50-50 και το management στους ιδιώτες και κατέληξε σε μία σειρά προτάσεις τέτοιου είδους. 


Είναι λοιπόν και αναλυτική, αλλά δείχνει κυρίως ότι στηρίζει με αυτόν τον τρόπο τον καπιταλιστικό τρόπο ανάπτυξης που αντικειμενικά από τον ίδιο του τον χαρακτήρα και τη φύση του, στρέφεται αποκλειστικά και μόνο σε βάρος των συμφερόντων των εργαζόμενων και εξαιτίας άλλωστε αυτής της ανάπτυξης σήμερα καλούνται οι εργαζόμενοι να πληρώσουν την κρίση της κερδοφορίας που είχε το κεφάλαιο, αφού αυτή φράκαρε στο τέλος λόγω της αδυναμίας κατανάλωσης της υπερπαραγωγής από τις μακροχρόνιες πολιτικές λιτότητας που έχουν επιβληθεί σε όλους τους εργαζόμενους του κόσμου. 


Βαθαίνει με λίγα λόγια, με βάση αυτήν την εισήγηση, όπως έχουμε επισημάνει και άλλες φορές σαν παράταξη, ο ρόλος της Τοπικής Αυτοδιοίκησης, όπου σταδιακά μετατρέπεται και προσανατολίζει τη δράση της σε επιχειρηματική, αφού γίνεται συνεταίρος, όπως ακούστηκε εδώ πέρα, σε μόνιμη και σταθερή βάση εταιριών, που με χρήματα των εργαζομένων πρέπει να φέρουν και να τοποθετήσουν τις οπτικές ίνες σε κάθε σπίτι, έτσι ώστε να δοθεί μαζικά η δυνατότητα να πουλήσουν πληροφορίες και υπηρεσίες μέσω των ευρυζωνικών δικτύων.


Φιλοδοξεί δηλαδή η ΚΕΔΚΕ μέσα και από αυτή τη διαδικασία, να στηρίξει την αστική ανάπτυξη έτσι ώστε να βοηθηθεί και η επιχειρηματική ανάπτυξη. 


Βεβαίως, ισχυρίζεται ότι βοηθά τους μικρούς, ότι περιορίζει την ανεργία. Όμως στην πραγματικότητα στηρίζει τα μεγάλα συμφέροντα γιατί όπως ακούσατε και στην περίπτωση που συζητάμε, το μοντέλο αυτό δεν μπορεί να  στηριχθεί ξεχωριστά από κάθε Δήμο, ούτε καν από ομάδες Δήμων ή Νομαρχίες, αλλά πρέπει να γίνει με διαπεριφερειακή συνεργασία, με εταιρείες που θα συμβληθούν μαζί τους. Δηλαδή, σε επίπεδο όχι μιας περιφέρειας, αλλά δύο ή τριών περιφερειών μαζί, οι οποίες θα συμβληθούν με εταιρείες. 


Την κατεύθυνση αυτή τη διανθίζει η εισήγηση με τις δυνατότητες που δίνουν τα ευρυζωνικά δίκτυα, για ηλεκτρονική υγεία, για το πώς θα μάθει ο λαός να αγοράζει χωρίς να μετακινείται από το σπίτι του, για θερμοκοιτίδες ψηφιακής τεχνολογίας όπου εθελοντές που έχουν και το ψώνιο θα κάνουν έρευνα χωρίς να πληρώνονται, μας είπε για την τηλεδιάσκεψη, τηλεεργασία, που είναι δουλειά από απόσταση και την παρουσίασε μάλιστα και σαν κάτι το θετικό. Κέντρα εργασίας όπου θα παίζει το παιδί στην παιδική χαρά και η μητέρα θα εργάζεται από απόσταση, χωρίς να είναι αναγκαίο να πάει στο χώρο εργασίας της. 


Κυρίως ότι θα έχουμε τη δυνατότητα να καθορίζουμε σαν Τοπική Αυτοδιοίκηση το περιεχόμενο, κυρίως αναφέρθηκε στον πολιτιστικό τομέα, το περιεχόμενο δηλαδή από το οποίο θα μπορούν οι δημότες, οι εργαζόμενοι θα έλεγα, να έχουν αυτές τις υπηρεσίες. 


Κοιτάξτε να δείτε αγαπητοί συνάδελφοι, εδώ πραγματικά πρέπει να προβληματιστούμε για το ποιος είναι ο ρόλος μας. Δηλαδή, τι ρόλο παίζουμε ως εκλεγμένοι στην Τοπική Αυτοδιοίκηση. Ποιο είναι το πραγματικό δίλημμα που πρέπει να θέσουμε στον εαυτό μας; Είναι ότι μέσα από τέτοιες  διαδικασίες, οι οποίες όπως σας είπα, βεβαίως, η κοινωνία προχωρά, αλλά με τέτοιες διαδικασίες δεν λύνονται τα προβλήματα των εργαζόμενων. Απλά οι διαδικασίες αυτές εξυπηρετούν περισσότερο και καλύτερα και την κερδοφορία του κεφαλαίου, αλλά και τον μεγαλύτερο έλεγχο αν θέλετε, πάνω στην Τοπική Αυτοδιοίκηση από αυτήν την κυβέρνηση, που όπως ακούσατε από όλες τις πλευρές, πρέπει να γίνει πιο επιτελική, όπως λένε, να διώξει από πάνω της κεντρικές επιλογές που υπήρχαν στο παρελθόν, που αφορούν την υγεία, την παιδεία και τα λοιπά. 


Συνεπώς, το πραγματικό δίλημμα είναι ότι για να στηρίξουμε τους εργαζόμενους, αν θέλουμε πραγματικά να στηρίξουμε τους εργαζόμενους, που δεν μπορεί να ξεπεραστεί η κρίση με τέτοιου είδους προτάσεις, συνδέθηκε μάλιστα και με το σύνθημα του Συνεδρίου, που λέει εκεί πέρα ότι η Αυτοδιοίκηση στηρίζει τις τοπικές κοινωνίες για την αντιμετώπιση της κρίσης. Εγώ θα έλεγα ότι δεν στηρίζει τις τοπικές κοινωνίες. Στηρίζει για μία ακόμα φορά το μεγάλο κεφάλαιο για να ξεπεραστεί η κρίση σε βάρος των εργαζομένων. 


Αν θέλουμε να λέμε ότι πραγματικά υπηρετούμε το λαό, θα πρέπει να στραφούμε σε άλλου είδους διεκδικήσεις, σε άλλου είδους κατευθύνσεις. Στην κατεύθυνση δηλαδή να υπερασπιστούμε τα συμφέροντά του, να διευρύνει τα δικαιώματά του, να παλέψει για καλύτερους μισθούς, να παλέψει για δημόσια δωρεάν υγεία και σε τελική ανάλυση αν θέλετε, να καταλάβει ότι δεν μπορεί κάτω από αυτό το καθεστώς πραγματικά ο λαός να προκόψει. Θα βρίσκεται μονίμως σε αυτήν και σε ακόμη χειρότερη κατάσταση αν δεν δει αλλού τη διέξοδο. Διέξοδος σε αυτό το σύστημα δεν μπορεί να υπάρξει. Η κρίση θα βαθαίνει, ο λαός θα υποφέρει ακόμα περισσότερο, μέχρις ότου καταλάβει ότι πρέπει να απαλλαγεί από τέτοιου είδους πολιτικές. 


Ευχαριστώ. 

ΠΡΟΕΔΡΕΙΟ: Ο κύριος Τσακαλιάρης Χρήστος, Δήμαρχος Ασκληπιείου. 


Μέχρι να ανέβει ο κύριος Τσακαλιάρης πάνω, ο κύριος Βασαρδάνης θέλει μία μικρή παρέμβαση να κάνει.

Γ. ΒΑΣΑΡΔΑΝΗΣ: Μερικά σχόλια που αφορούν το θέμα της Κοινωνίας της Πληροφορίας.


Υπάρχει ένα αντικειμενικό πράγμα και ένα αντικειμενικό ερώτημα, που λέει το εξής: εν έτη 2008, όταν τρέχει έτσι η κατάσταση σε όλο τον κόσμο, δεν μιλάω για την κρίση, μιλάω για την εξέλιξη. Όταν τρέχει όλη η κατάσταση, πρέπει να απαντηθεί το ερώτημα: η ελληνική κοινωνία θα ταχθεί με το να τρέξει και αυτή με τη χρήση των νέων τεχνολογιών που λέγονται internet, που λέγονται ευρυζωνικά και ούτω καθεξής; Ναι ή όχι; Θα ταχθεί με την ιδέα ότι η δημόσια διοίκηση κάπως πρέπει να εκσυγχρονιστεί, αντικειμενικά, για να μην μπορεί ούτε  το μεγάλο κεφάλαιο, ούτε το μικρό κεφάλαιο, ούτε διάφοροι, γραφειοκράτες, αλλά και το κεφάλαιο, κυριολεκτικά αξιοποιώντας τη σχέση την πελατειακή, την κυρίαρχη με τη δημόσια διοίκηση, να επιβάλουν το συμφέρον τους.


Αυτό το ερώτημα πρέπει να απαντηθεί και απαντιέται και είναι πολύ καλό που απαντιέται με πολύ πρακτικό τρόπο από την ελληνική κοινωνία. Δείτε internet, δείτε χρήση κινητής τηλεφωνίας, δείτε πάρα πολλά άλλα πράγματα. 


Το επόμενο ερώτημα  είναι, για να τρέξουμε με αυτές τις τεχνολογίες πληροφορικής και επικοινωνιών, με όλα αυτά, με τα ευρυζωνικά, με την αλλαγή στη δημόσια διοίκηση και ούτω καθεξής, είναι ότι ποιος θα πληρώσει και εκεί αρχίζει το ερώτημα. Εναλλακτικές λύσεις για τον τρόπο παραγωγής, εισαγωγής, ενίσχυσης όλων αυτών των πραγμάτων. 


Εκεί λοιπόν έρχεται η ΚΕΔΚΕ να πει μερικές ιδέες και να πει ότι η Αυτοδιοίκηση σε όλη αυτή τη διαδικασία πρέπει να είναι παρούσα. Γιατί; Γιατί είναι αυτό υπέρ του συμφέροντος, για να μιλήσω έτσι ωμά και χρησιμοποιώντας ανάλογες ορολογίες, υπέρ του συμφέροντος της εργατικής τάξης. Η εργατική τάξη είναι ανάγκη να είναι και μορφωμένη και πληροφορημένη όσο γίνεται περισσότερο. Μόνο τότε μπορεί να διεκδικήσει και αλλαγές προοδευτικές και ούτω καθεξής. 


Το να πούμε ότι περιμένουμε και περιμένουμε μέχρι να βρεθούν κάποιες λύσεις που αφορούν την εισαγωγή των τεχνολογιών πληροφορικής και επικοινωνιών, το τρένο έχει φύγει και η  εργατική τάξη μένοντας πίσω συνολικά στην κοινωνία, θα πληρώσει πολύ ακριβά το μάρμαρο.


Αυτά ως το πλαίσιο. Σε ότι αφορά την ΚΕΔΚΕ, εννοώ τη δουλειά της Αυτοδιοίκησης, νομίζω ότι είναι από τις λίγες φορές σε αυτό το αντικείμενο, με πολύ συστηματικό, σεμνό και ταπεινό τρόπο, αλλά παραγωγικό, τρία, τέσσερα χρόνια και παραπάνω, δουλεύει και θα συνεχίσει να δουλεύει αξιοποιώντας με πολύ επωφελή τρόπο για τα συμφέροντα των εργαζομένων των τοπικών κοινωνιών, της ανάπτυξης της χώρας, τους πόρους που αφορούν την Κοινωνίας της Πληροφορίας, έναν τρόπο χρηματοδότησης αυτών των έργων. 



Κάποια έργα είναι πανάκριβα. Όταν είναι πολύ ακριβά τα έργα, πρέπει να βρεθούν πόροι και εκεί υπάρχουν πολλές ιδέες. Κάποιες ιδέες από αυτές έβαλε ο κύριος Ταμήλος, υπεύθυνος της Επιτροπής Τεχνολογιών και με την εμπειρία της δουλειάς του Δήμου Τρικάλων, κάποιες άλλες ιδέες έχουν μπει από την ΚΕΔΚΕ, έχουν συζητηθεί σε συνέδρια και έπεται συνέχεια και είναι μεγάλη κατάκτηση και πρόοδος το ότι κάνουμε αυτού του τύπου την κουβέντα. 

ΠΡΟΕΔΡΕΙΟ: Ο κύριος Τσακαλιάρης έχει τον λόγο.

Χ. ΤΣΑΚΑΛΙΑΡΗΣ: Κυρίες και κύριοι Σύνεδροι, θα ήθελα και εγώ να συνεισφέρω τον διάλογο τον γόνιμο και πολύ διεξοδικό που διημείφθη για τα θέματα τα εργασιακά. 


Καταρχήν, θέλω να καταθέσω την προσωπική μου άποψη. Συμφωνώ απολύτως ότι πρέπει να καταδικάσουμε τις αποικιοκρατικού τύπου συμβάσεις Stage και αυτό θα έλεγα ότι υπονομεύει το μέλλον των δικών μας παιδιών, τα οποία φοβάμαι ότι θα ζήσουν σε μία κοινωνία όπου διασφαλισμένα δικαιώματα δεν θα υπάρχουν και αυτό πρέπει να το κάνει και η ΚΕΔΚΕ και νομίζω πρέπει και εμείς οι Δήμαρχοι να συνεισφέρουμε. 


Από εκεί και μετά, θα ήθελα να βάλω και ένα άλλο ζήτημα πάνω σε αυτό. Θεωρώ ότι μπορεί το πρόγραμμα του Υπουργείο Εσωτερικών για τη μερική απασχόληση, να γίνει αποκλειστική αυτή η απασχόληση και από εκεί και έπειτα να έχουμε εργαζόμενους με διασφαλισμένα εργασιακά δικαιώματα στους Δήμους μας. Έτσι τους θέλουμε, περήφανους τους θέλουμε και αυτό νομίζω ότι μας αφορά όλους και το αποδεχόμαστε όλοι και δεν είναι θα έλεγα, άποψη μόνο μιας παράταξης, είναι άποψη πολλών ανθρώπων οι οποίοι θέλουν μία καλύτερη κοινωνία για τα παιδιά τους. 


Επειδή πολλά από τα μεγάλα και σοβαρά ζητήματα ετέθησαν, δεν θέλω να σας κουράσω. Εγώ στη δική μου παρέμβαση, τη σύντομη παρέμβαση, ως εκπρόσωπος της ΤΕΔΚ Αργολίδας, θα ήθελα να επισημάνω και να θίξω ορισμένα καίρια, ουσιαστικά, τρωτά σημεία, που εμποδίζουν την καθημερινή μας λειτουργία στους Δήμους και κατ’ επέκταση εμποδίζουν την αποτελεσματική αντιμετώπιση των προβλημάτων του συμπολίτη μας, τον οποίο υπηρετούμε συνειδητά ή πρέπει τουλάχιστον να τον υπηρετούμε ως θεσμικοί εκπρόσωποί του. 


Πρώτο θέμα και ιδιαίτερα οδυνηρό για όλους μας και για όλους τους Δημάρχους, ανεξαρτήτως πολιτικής και κομματικής θέσης, είναι η αύξηση των ανταποδοτικών τελών, την οποία αναγκαζόμαστε να την επιβάλλουμε γιατί έτσι επιτάσσει ο νόμος, ο οποίος μας υποχρεώνει να είμαστε απόλυτα ισοσκελισμένοι στα ανταποδοτικά μας, να έχουμε ισοσκελισμένα έσοδα και έξοδα. Έτσι φαινόμαστε φορομπήχτες, φαινόμαστε αντιλαϊκοί, όταν αποφασίζουμε στα Δημοτικά μας Συμβούλια, με πόνο ψυχής, να κάνουμε τις αναγκαίες αυξήσεις και βέβαια βρίσκουν την ευκαιρία οι αντιπολιτεύσεις να λαϊκίζουν, να το πω και αυτό, διαφωνώντας και καταγγέλλοντάς μας ως ανάλγητους. 


Θέλω να σημειώσω ότι εγώ φέτος δεν έκανα αύξηση των ανταποδοτικών τελών, όμως δεν θεωρώ ανάλγητους άλλους συναδέλφους που αναγκάστηκαν να το κάνουν αυτό. Πρέπει αυτά να τα λέμε για να είμαστε ξεκάθαροι. 


Κάποιοι Δήμαρχοι λοιπόν, που έχουν υψηλά έσοδα από τα τέλη παρεπιδημούντων, μπορούν να ενισχύουν τα ανταποδοτικά τους και να οδηγηθούν σε μηδενικές ή  μικρές αυξήσεις. Εμείς όμως, οι Δήμαρχοι των μικρών Καποδιστριακών Δήμων, που έχουμε πολύ μικρά έσοδα από το τέλος παρεπιδημούντων, αναγκαζόμαστε να προβούμε σε αυτές τις αυξήσεις τελών, αναγκαζόμενοι φυσικά από την περιφερειακή διοίκηση, η οποία συνεχώς κραδαίνει την απειλή ότι δεν θα εγκρίνει τον προϋπολογισμό μας. Αυτό δεν συναντάτε συνάδελφοι; Τουλάχιστον εγώ στην Αργολίδα το έχω συναντήσει. Έτσι λοιπόν, γίνομαι αντιλαϊκός, έτσι στρέφονται όλες οι εφημερίδες απέναντί μου, έτσι όλα τα κόμματα τα δημοκρατικά και οι παρατάξεις οι δημοκρατικές, αριστερές, δεξιές και τα λοιπά, μας καταγγέλλουν, λοιδορούν, χλευάζουν και λαϊκίζουν. 


Άρα λοιπόν, καλώ τον Πρόεδρο, μεσούσης αυτής της κρίσης και επειδή τον άκουσα στην τηλεόραση να λέει ότι πρέπει να παγώσουμε αυτά τα τέλη, τον καλώ και επειδή γνωρίζουμε εμείς οι Δήμαρχοι καλύτερα από τον καθένα και πρέπει να το λέμε και αυτό καμιά φορά, την οικονομική, τη δεινή οικονομική θέση των συμπολιτών μας, αφενός να ζητήσει από το Υπουργείο Εσωτερικών να χαλαρώσει αυτή η πίεση της Περιφέρειας, προκειμένου και εμείς να βοηθήσουμε στην οικονομική ανάσα των συμπολιτών μας και αφετέρου, αν αυτό είναι εφικτό, δεν μπορώ να πω πρόταση, να μας δώσει τη δυνατότητα να καλύπτουμε το αρνητικό ισοζύγιο στα ανταποδοτικά μας από κάποιον άλλον πόρο ή να μας το καλύψει το ίδιο το κράτος, γιατί πρέπει να πούμε και κάτι άλλου. Η απαίτηση του σύγχρονου πολίτη για καλύτερη παροχή υπηρεσιών στους τομείς αυτούς, είναι λογική, είναι δικαιολογημένη και είναι και επιθυμία δική μας. Δεν μπορώ να δεχτώ εγώ απόψεις που λένε είναι έξω από το πολεοδομικό συγκρότημα και άρα δεν πρέπει να του πάω φως. Πρέπει να του πάω φως και θα του το πάω.  Πρέπει να του πάω ύδρευση. Αυτά πρέπει να τα βάλουμε και πρέπει να τα βάλουμε με πολύ σοβαρό και με πολύ ισχυρό τρόπο. 


Θα ήθελα επίσης να πω ότι βασικό αίτημα και απαίτησή μας πλέον, είναι και η αλλαγή της τιμολογιακής πολιτικής για το δημοτικό φωτισμό και τα αντλιοστάσια. Δεν είναι δυνατόν να αποδεχόμαστε να πληρώνουμε υψηλότερο τιμολόγιο για υπηρεσίες που είναι κοινωφελείς και αναγκαίες για τους πολλούς και όχι για τους λίγους. Δεν προσφέρουμε στο δημότη πολυτελείς υπηρεσίες, αλλά απολύτως χρήσιμες και αυτό πρέπει να το κατανοήσει και η ΔΕΗ και βέβαια και οι πολιτικοί προϊστάμενοι και να μας εντάξει στο οικιακό τιμολόγιο. 


Αν είναι δυνατόν να πληρώνω υψηλότερα τέλη για να μπορέσω να βγάλω από το αντλιοστάσιο αυτό το κοινωνικό αγαθό που λέγεται νερό, να το πάω στο σπίτι και να κάθομαι τώρα να το συζητάω κιόλας εδώ και να πηγαίνουμε στα διάφορα αρμόδια Όργανα και να μας λένε ότι έτσι είναι ο νόμος. Να τον αλλάξουμε τον νόμο λοιπόν. Πρέπει να τον αλλάξουμε και πρέπει να φωνάξουμε προς αυτήν την κατεύθυνση. 


Θα ήθελα ένα δεύτερο θέμα να βάλω, για την είσπραξη του τέλους παρεπιδημούντων. Άκουσα τους συμπολίτες μας χθες, τους επαγγελματίες, τους τιμούμε, τους σεβόμαστε, κάνουν έναν αγώνα προσωπικό, επαγγελματικό, συνεισφέρουν στην ανάπτυξη. Δεν μπορώ να συμμεριστώ την άποψή τους για κατάργηση αυτού του τέλος παρεπιδημούντων, αφού αυτοί το εισπράττουν από τους πελάτες τους και πρέπει να το αποδίδουν. Αυτό είναι το ζήτημα. 

ΣΥΝΕΔΡΟΣ: (εκτός μικροφώνου)

Χ. ΤΣΑΚΑΛΙΑΡΗΣ: Αντιλαμβάνομαι τις δυσκολίες σας, αλλά να ολοκληρώσω λίγο.

ΠΡΟΕΔΡΕΙΟ: Παρακαλώ, όταν τελειώσει ο κύριος Δήμαρχος, θα πάρετε τον λόγο.

Χ. ΤΣΑΚΑΛΙΑΡΗΣ: Αντιλαμβάνομαι τις δυσκολίες σας, αλλά λέω κάτι άλλο. Είναι ένα τέλος που το εισπράττετε. Δεν έχω δει καμία  επιχείρηση να κάνει μείωση  των τιμών της, τουλάχιστον στη δική μου περιοχή και σε άλλες περιοχές. Τον καφέ τον πίνουμε, λες και τον πίνουμε στο Πύργο του Άιφελ, στο μικρότερο χωριό της επαρχίας. Αυτή είναι η πραγματικότητα. Μην κοροϊδευόμαστε. 


Το μεγάλο πρόβλημα είναι ότι οι Δήμοι, οι μικροί Δήμοι τουλάχιστον, δεν έχουν εκείνον τον κατασταλτικό μηχανισμό ή τον ελεγκτικό ή τον εισπρακτικό, για να μπορούν να εισπράξουν αυτό το τέλος. 


Έτσι λοιπόν, πολλοί δεν αποδίδουν αυτό το τέλος, προσδοκώντας μία ρύθμιση ή έναν πιο βολικό Δήμαρχο την επόμενη 4ετία. Αυτή είναι η πραγματικότητα. 


Θεωρώ ότι θα μπορούσαμε  να διεκδικήσουμε να εισπράττεται αυτό το τέλος όπως ο ΦΠΑ και να αποδίδεται σε εμάς από τις ΔΟΥ. Ακόμα και αν δεχτούμε και μια μικρή μείωση του τέλους αυτού. Όμως από την στιγμή που εισπράττεται από τον πολίτη, πρέπει να το εισπράττουμε και εμείς. 


Τρίτο θέμα και μάλιστα πολύ σοβαρό, είναι η μεταφορά της αρμοδιότητας για τα επαρχιακά δίκτυα που διέρχονται από τους οικισμούς ή τα Δημοτικά Διαμερίσματα των Δήμων μας. Ένας μικρός Δήμος θα πρέπει να σας πω ότι δεν έχει την οικονομική δυνατότητα να ανταπεξέλθει στην επισκευή ή τη συντήρηση του δικτύου αυτού. 


Θέλουμε λοιπόν διασφαλισμένους πόρους προκειμένου να ανταποκριθούμε στην ευθύνη αυτή. Μπροστά από το δικό μου Δήμο, διέρχεται σε ένα μεγάλο κομμάτι του Δήμου μου, ο δρόμος που οδηγεί στο θέατρο της Επιδαύρου. Αν αυτός ο δρόμος χαλάσει, εγώ δεν έχω την οικονομική δυνατότητα να τον αποκαταστήσω. Αυτή είναι η πραγματικότητα. Μας τον φόρτωσαν και αυτόν όμως, χωρίς πόρους. 



Επίσης, να μιλήσω για ένα θέμα το οποίο εμάς τουλάχιστον τους μικρούς Δήμους μας καίει και θα σας έλεγα ότι θα πρέπει να φύγουμε με φοβερές αγωνίες από αυτήν την αίθουσα, τα εξήγησε και ο κύριος Στυλιανίδης με πολύ εύγλωττο και ήρεμο τρόπο. 


Είναι η αδυναμία των  μικρών ΟΤΑ να ενταχθούν στα χρηματοδοτούμενα έργα του ΕΣΠΑ. Για ποιο λόγο συμβαίνει αυτό; Πρώτο και βασικότερο: οικονομική αδυναμία των μικρών Δήμων να πληρώσουν μελέτες. Δεύτερον, η αδυναμία των μικρών Δήμων να πιστοποιηθούν, να πιστοποιήσουν τη διαχειριστική τους επάρκεια, αφού δεν έχουμε το ανάλογο προσωπικό. Τρίτον, η αδυναμία των Τεχνικών Υπηρεσιών των μεγάλων Δήμων που θα πιστοποιηθούν, να εξυπηρετήσουν τα δικά μας έργα. Θα αναγκαζόμαστε εμείς οι μικρότεροι να παρακαλάμε τους Δημάρχους των μεγάλων Δήμων, οι οποίοι βέβαια δεν θα μπορούν να ανταποκριθούν. 


Άρα, πού οδηγούμαστε; Ότι αυτή η κυβερνητική εξαγγελία περί του 80% του ΕΣΠΑ στην περιφέρεια, είναι ένας μύθος. Μπορεί να είναι επιθυμία και της κυβέρνησης, αυτό το αναγνωρίζω, παρ’ όλα αυτά δεν μπορεί να γίνει γιατί έτσι αποκλείονται οι μικροί ΟΤΑ. 


Μη ξεγελιέστε οι Δήμαρχοι των μικρών Δήμων. Να ξέρετε ότι εμείς θα το λουστούμε αυτό. Το πολιτικό φορτίο και την πολιτική ευθύνη, θα μας την φορτώσουν. Θα μας πουν ότι «εσείς δεν είστε έτοιμοι» και θα φορτώσουν επίσης και τις αδυναμίες συγκρότησης των κατάλληλων μηχανισμών. Μας λένε για τη ΔΗΜΟΣ Α.Ε., μας λένε για ομάδα έργου στις ΤΕΔΚ. Πού είναι αυτά; Δεν τα βλέπουμε. 


Είστε λοιπόν υποχρεωμένοι κύριοι Δήμαρχοι, όπως και εγώ, των μικρών Δήμων, να βρίσκεστε σε απόγνωση και είμαστε όλοι υποχρεωμένοι να στηρίξουμε τις προτάσεις της ΚΕΔΚΕ και κυρίως να απαιτήσουμε την άμεση εφαρμογή των κατάλληλων μηχανισμών προκειμένου να μπορέσουμε και εμείς να ενταχθούμε σε αυτά τα έργα. 


Θα ήθελα να πω και άλλα πράγματα, αλλά καλό είναι να σταματήσω εδώ γιατί είμαστε όλοι κουρασμένοι. Σας ευχαριστώ πάρα πολύ.

ΠΡΟΕΔΡΕΙΟ: Ο κύριος Λογοθέτης, ο πρώην Δήμαρχος Πειραιά και Νίκαιας και παλιό μέλος του Δ.Σ. της ΚΕΔΚΕ. 

Σ. ΛΟΓΟΘΕΤΗΣ: Κύριε Πρόεδρε, είχα σκοπό να μην μιλήσω, αλλά ο τίτλος «Η Αυτοδιοίκηση στηρίζει τις τοπικές κοινωνίες για την αντιμετώπιση της κρίσης», με προκάλεσε σαν πρώην Δήμαρχο, Δημοτικό Σύμβουλο και πολίτη. Αισθάνομαι αυτός ο τίτλος να με εμπαίζει και να με προκαλεί γιατί η κρίση δεν πιστεύω να πιστεύει κανείς εδώ μέσα στην αίθουσα ότι είναι δική μας, δική μου, δική σας. 


Η κρίση ξέρουμε πως δημιουργήθηκε, πως δημιουργείται, σαν ενδημικό φαινόμενο και δεν αισθάνομαι καμία ψυχική επαφή, ούτε υλική, ούτε τρόπο ζωής, με τα golden boys που δημιούργησαν τις φούσκες και δημιούργησαν αυτήν την κρίση. Γιατί πρέπει η Τοπική Αυτοδιοίκηση εν είδει ελεημοσύνης και φιλανθρωπίας προς τους μικρούς Δήμους, να προβεί σε ένα απίθανης σύλληψης επιχειρησιακό πρόγραμμα και λέω απίθανης σύλληψης γιατί καταρχήν είναι ανεπαρκέστατο και γελοίο το 1,5 δισεκατομμύρια που θα προκύψει από δανεισμό, να βοηθήσει τις τοπικές κοινωνίες. Χρειάζονται γενναίες αναπτυξιακές παρεμβάσεις. Η χώρα μας θέλει  μία αειφόρο ανάπτυξη, θέλει νέες τεχνολογίες και παραθετικά συγχαίρω την πρωτοβουλία της ΚΕΔΚΕ για την Κοινωνία της Πληροφορίας, είναι υποδειγματική δουλειά και…

(αλλαγή κασέτας)

Σ. ΛΟΓΟΘΕΤΗΣ: …αλλά στο θέμα αυτό του σχεδίου, που το έχουμε βάλει και κυρίαρχο θέμα της ΚΕΔΚΕ και θεωρώ ότι μας προσβάλλει σαν Τοπική Αυτοδιοίκηση, με τέτοια ιστορία. Είπε κάποιος εδώ συνάδελφος ότι κάποτε είχαμε άλλες απόψεις στις διεκδικήσεις μας και μήπως είναι και αποπροσανατολιστικό σήμερα σε μία εποχή που έχει υποκατασταθεί ο αγώνας των αιρετών με δημόσιες σχέσεις περισσότερο, παρά με αγώνες, θα ήθελα να βάλω μερικά ερωτήματα τεχνικά σε αυτούς που συνέλαβαν αυτό το σχέδιο.


Από ότι κατάλαβα, ανακαλύψαμε τα 64 εκατομμύρια του φόρου ζύθου και του ΤΑΠ. Αν δεν κάνω λάθος, μέχρι τώρα το ΤΑΠ το επιβάλλει κάθε Δήμος και το εισπράττει από τη ΔΕΗ, ο ζύθος επίσης από το Υπουργείο Εσωτερικών και τα τέλη διαφήμισης τα εισπράττουμε τοπικά. 



Πώς κύριε Πρόεδρε της ΚΕΔΚΕ και κύριοι του Διοικητικού Συμβουλίου της ΚΕΔΚΕ και κύριοι επιστήμονες που συλλάβατε αυτό το επιχειρησιακό πρόγραμμα, θα εκχωρήσουν οι Δήμοι, κάθε Δήμος, τα έσοδά του στην ΚΕΔΚΕ, για να πάρει αυτό το δάνειο, αμφιβόλου επιτοκίου και αμφιβόλων όρων και τα λοιπά; Μπορείτε να το φανταστείτε ότι πρέπει κάθε Δημοτικό Συμβούλιο να πάρει απόφαση για να εκχωρήσει τα έσοδα ζύθου, ΤΑΠ και διαφήμισης, στην ΚΕΔΚΕ;


Ερώτημα τρίτο. Θεσμικά, συνταγματικά, νομιμοποιείται η ΚΕΔΚΕ να συνάψει ένα τέτοιο δάνειο, να το διαχειριστεί και να προχωρήσει να επιχορηγεί τέτοια προγράμματα; Το έχετε ερευνήσει; 


Περιμένετε από τους Δήμους σε όλη τη Ελλάδα, τα Δημοτικά Συμβούλια, ξέροντας τη σημερινή κατάσταση, να πάρουν αποφάσεις για να εκχωρήσουν τα έσοδά τους και πότε θα γίνει αυτό και θα ολοκληρωθεί και πώς το δάνειο, με ποια κριτήρια θα πηγαίνει στις τοπικές κοινωνίες; Που είναι και ένα θέμα. Εγώ δεν μπορώ να εξουσιοδοτήσω σε ένα Όργανο το οποίο μεταβάλλεται, στην ΚΕΔΚΕ και ελέγχεται από διάφορες κομματικές παρατάξεις, παρενθετικά είμαι υπέρ της απελευθέρωσης των Δήμων από τους κομματικούς πατερναλισμούς οι οποίοι τους καταστρέφουν και δυστυχώς υπονομεύουν αυτό που έχουμε κατακτήσει, ένα τοπικοαυτοδιοικητικό λόγο ενωτικό στην Τοπική Αυτοδιοίκηση. 


Θεωρώ λοιπόν ότι όλο αυτό το εγχείρημα, ας μου επιτρέψετε, λυπάμαι για τη δουλειά που δώσατε, μπορεί να μου ξεφεύγει και κάτι, δεν είμαι και παντογνώστης, αλλά εγώ το εισπράττω σαν μία μεγάλη φούσκα, μέσα στις φούσκες αντιμετώπισης της κρίσης. 



Θεωρώ δηλαδή ότι αυτό μας προσβάλλει και το επαναλαμβάνω, σαν φούσκα. Δεν πρόκειται να υλοποιηθεί τεχνικά, δηλαδή δεν πρόκειται να βοηθηθούν οι τοπικές κοινωνίες από μία φιλοσοφία εράνου, μια φιλοσοφία φιλανθρωπική, άντε να μειώσουμε τα έσοδα της Τοπικής Αυτοδιοίκησης, να γίνουμε περισσότερο φτωχοί, για να αντιμετωπίσουμε το πρόβλημα της κρίσης, μιας κρίσης – που επαναλαμβάνω – δεν μας ανήκει και δεν μπορεί η Τοπική Αυτοδιοίκηση να αναλάβει να τη λύσει. Άλλες πρέπει να είναι οι προοπτικές της σημερινής Τοπικής Αυτοδιοίκησης. 


Ευχαριστώ.

ΠΡΟΕΔΡΕΙΟ: Ο κύριος Καραδήμος Βασίλης, Δήμαρχος Παλαμά Καρδίτσας.

Β. ΚΑΡΑΔΗΜΟΣ: Κύριε Πρόεδρε, αγαπητοί Σύνεδροι, η Τοπική Αυτοδιοίκηση, την οποία ταχθήκαμε να υπηρετήσουμε, είναι κατεξοχήν ο λαϊκός θεσμός που μας φέρνει σε καθημερινή και άμεση επαφή με τους πολίτες. Ζούμε τα προβλήματά τους, τα οποία είναι και δικά μας προβλήματα και σε συνεργασία με τους πολίτες και την κεντρική εξουσία, πρέπει να βρίσκουμε τις καλύτερες και πλέον αποτελεσματικές λύσεις. 


Διεκδικούμε την ουσιαστική συμμετοχή των ΟΤΑ στην εξειδίκευση και εφαρμογή των επιχειρησιακών προγραμμάτων του ΕΣΠΑ 2007-2013, την προγραμματική κατοχύρωση πόρων για την Τοπική Αυτοδιοίκηση, την συμμετοχή όλων των ΟΤΑ στην ένταξη έργων τους και στην επιβεβαίωση της διαχειριστικής επάρκειας από το Υπουργείο Οικονομίας και Οικονομικών, με τη σύμφωνη γνώμη φυσικά της ΚΕΔΚΕ και των ΤΕΔΚ.


Επίσης, διεκδικούμε τη βελτίωση του διαχειριστικού πλαισίου και όλων των διαδικασιών που αφορούν τη μελέτη και κατασκευή των έργων προκειμένου να πετύχουμε την αποτελεσματική εφαρμογή των προγραμμάτων τοπικής ανάπτυξης και να αποφύγουμε την απώλεια πόρων. 


Πρέπει λοιπόν κύριε Πρόεδρε, αγαπητοί Σύνεδροι, να προχωρήσουμε στην προώθηση και διεκδίκηση, αξιοποιώντας όλα τα μέσα πίεσης και όλες τις μορφές κινητοποιήσεων που θα απαιτηθούν για την αντιμετώπιση του φαινομένου της ερημοποίησης της υπαίθρου, να ληφθούν μέτρα για τη λειψυδρία και την ορθολογική διαχείριση των υδάτινων πόρων, την κατασκευή αντιπλημμυρικών και αρδευτικών έργων. 


Επιτρέψτε μου κύριε Πρόεδρε, να σταθώ σε ένα θέμα που αφορά το πρόγραμμα μελέτης προοπτικής των ενεργειακών καλλιεργειών, των ενεργειακών φυτών. 


Η συμμετοχή μας στο πρόγραμμα αυτό έχει σαν στόχο να συμβάλλει στην ενημέρωση του αγροτικού κόσμου και πιστεύω με την παρουσία αύριο του Υπουργού Αγροτικής Ανάπτυξης, πιστεύω αυτό το θέμα να αναδειχθεί στην πραγματικότητα. 


Η συμμετοχή μας λοιπόν στο πρόγραμμα αυτό, έχει σαν στόχο να συμβάλλει στην ενημέρωση του αγροτικού κόσμου. Η προώθηση του θέματος αυτού, είναι και θέμα της Πολιτείας, η οποία πρέπει να δώσει κίνητρο για την προώθηση των ενεργειακών καλλιεργειών, των ενεργειακών φυτών, όπως είναι η αγριαγκινάρα, ο ηλίανθος, το λινάρι και άλλα. Αν φυσικά η Πολιτεία τα θεωρεί ως μία ανανεώσιμη πηγή ενέργειας. 


Η στροφή λοιπόν στη χρήση και αξιοποίηση των εναλλακτικών μορφών ενέργειας, δεν πρέπει να μας αφήσει αδιάφορους ως φορείς της Τοπικής Αυτοδιοίκησης. Οι τελευταίες εξελίξεις σε διεθνές και ευρωπαϊκό επίπεδο και σχετικά με την παγκόσμια διεθνή κρίση της οικονομίας, δείχνουν ότι ο ρόλος της Τοπικής Αυτοδιοίκησης θα είναι και όλο πιο ενισχυμένος. Επομένως, εμείς ως Δήμοι πρέπει να προετοιμαστούμε για την αντιμετώπιση τέτοιων σημαντικών θεμάτων, όπως είναι το επίκαιρο θέμα της χρήσης των ανανεώσιμων πηγών ενέργειας. 


Επιβάλλεται η ανάδειξη του θέματος από την Πολιτεία και μέσω της Τοπικής Αυτοδιοίκησης, της χρήσης των ανανεώσιμων πηγών ενέργειας για περιβαλλοντικούς και οικονομικούς σκοπούς και για την παραγωγή ηλεκτρικής ενέργειας. 


Τέλος και θα κλείσω με αυτό, προτείνουμε στο Συνέδριο, αλλά και στο Διοικητικό Συμβούλιο της ΚΕΔΚΕ, σε ότι αφορά τις εναλλακτικές καλλιέργειες των ενεργειακών φυτών, προτείνουμε τη δημιουργία τοπικών περιφερειακών δικτύων, ομάδων και φορέων, με τη δημιουργία ομάδων εργασίας και επιμόρφωσης των μελών για τις καινοτόμες διαδικασίες σε χώρες όπου τα βιοκαύσιμα γνωρίζουν ιδιαίτερη ανάπτυξη.


Επίσης, τη δημιουργία ειδικού ταμείου ή ειδικού λογαριασμού ή ενίσχυση της χρηματοδότησης των Δήμων για την προώθηση και στήριξη ερευνητικών προτάσεων και μελετών ανανεώσιμων πηγών ενέργειας, σε συνεργασία με τα ερευνητικά ιδρύματα της χώρας. Μια τέτοια μελέτη προοπτικής για την καλλιέργεια των φυτών αυτών, έχουμε σε συνεργασία με το ΕΦΕΑΓΙ, αλλά και το Δήμο Παλαμά και την ΤΕΔΚ στην οποία συμμετέχω και είμαι μέλος της Διοίκησης. Είναι σε εξέλιξη μια τέτοια μελέτη και μια καλλιέργεια αυτών των φυτών που προανέφερα και πιστεύω ότι τα συμπεράσματα θα είναι πάρα πολύ χρήσιμα για όλους μας και ιδιαίτερα για τους αγρότες, για εμάς που ζούμε στην ύπαιθρο και ασχολούμαστε με τα θέματα της Τοπικής Αυτοδιοίκησης. 


Σας ευχαριστώ.

ΠΡΟΕΔΡΕΙΟ: Ευχαριστούμε τον κύριο Καραδήμο. Ο κύριος Παπαδερός έχει τον λόγο.

Ε. ΠΑΠΑΔΕΡΟΣ: Αγαπητό Προεδρείο, κυρίες και κύριοι συνάδελφοι, θα αναφερθώ με λίγα λόγια σε κάποια θέματα που ακούσαμε εδώ και θα κάνω κάποιες σύντομες παρατηρήσεις και προτάσεις. 


Αναφέρθηκε από τον κύριο Μουράτογλου για τις καθυστερήσεις της απορρόφησης των πόρων του προγράμματος ΘΗΣΕΑΣ, που είναι θεωρώ ένα πολύ καλό πρόγραμμα και έχει στηρίξει τους Δήμους μας και τις Κοινότητες της χώρας. 


Θα πρέπει να πούμε ότι οφείλεται στην αδυναμία των ΤΥΔΚ, που δεν είναι επαρκώς στελεχωμένες με το αναγκαίο προσωπικό και αυτός είναι ένας λόγος που υπάρχει σοβαρή καθυστέρηση στη σύνταξη των μελετών. 


Ένας άλλος λόγος είναι οι χρονοβόρες εγκρίσεις της Επιτροπής του ΘΗΣΕΑ, κάθε Περιφέρειας και της Κεντρικής Επιτροπής Παρακολούθησης. 


Ένας άλλος λόγος, όπως πολύ σωστά είπε ο κύριος Μουράτογλου, είναι οι δικές μας ευθύνες, που για κάποιους λόγους εμείς δεν προωθούμε κάποια έργα που παλιότερα με αποφάσεις των Δημοτικών Συμβουλίων είχαμε πει ότι θα υλοποιήσουμε. 


Επιπλέον, ένας ακόμα λόγος είναι οι ευθύνες των εργολάβων που για δικούς τους λόγους καθυστερούν την εκτέλεση και ολοκλήρωση των έργων που αναλαμβάνουν και ιδιαίτερα σε Δήμους απομακρυσμένους από το κέντρο του Νομού και τις έδρες του Νομού που συνήθως αυτοί εδρεύουν.


Θα αναφερθώ στο θέμα των εκπτώσεων για τα έργα του ΘΗΣΕΑ. Εκεί θα πρέπει να εισηγηθούμε ότι οι εκπτώσεις αυτές θα μπορούν να αξιοποιηθούν για τις επιτρεπόμενες κατηγορίες των έργων του 45 και 35%, για την ολοκλήρωση αυτών που δεν έχουν αποπερατωθεί γιατί όλοι ξέρουμε ότι ξεκινάμε ένα έργο με ένα ποσό άλφα και στο τέλος δεν επαρκεί, φτάνουμε σε ένα πολύ μεγαλύτερο ποσό, αλλά χωρίς την έγκριση της Κεντρικής Επιτροπής της Παρακολούθησης, αλλά μόνο με την έγκριση της Επιτροπής ΘΗΣΕΑΣ της κάθε Περιφέρειας. 


Ακούσαμε πριν από λίγο ότι μόνο 25 ΟΤΑ σε όλη την Ελλάδα έχουν πάρει μέχρι σήμερα έγκριση διαχείρισης επάρκειας για το ΕΣΠΑ. Στα Χανιά, από τα οποία κατάγομαι και είμαι Δήμαρχος σε ένα μικρό Καποδιστριακό Δήμο, αλλά και σαν Αντιπρόεδρος της ΤΕΔΚ Νομού Χανίων, ενημερώνω το Σώμα ότι κανένας Δήμος δεν θα πάρει έγκριση διαχειριστικής επάρκειας. Θα πάρει η Δημοτική Επιχείρηση ΔΕΥΑΧ, του Δήμου Χανίων, η ΤΥΔΚ, ο ΟΑΔΙΚ και η Διεύθυνση Έργων της Νομαρχίας. Όλοι οι μικροί Δήμοι, που είναι οι περισσότεροι στην Ελλάδα, δεν έχουν υποδομές, τεχνικούς, επιστημονικό προσωπικό και δυνατότητα να διεκδικήσουν τέτοιες επιβεβαιώσεις διαχειριστικής επάρκειας και να υποβάλλουν μελέτες για ένταξη χρηματοδότησης έργων από το ΕΣΠΑ. 


Τι θα γίνουν αυτοί; Δεν θα πάρουν κανένα έργο; Θα μείνουν έξω; Υπάρχει νομοθετική ρύθμιση για την ίδρυση της ΔΗΜΟΣ Α.Ε., όμως έχει παρέλθει πολύ μεγάλο χρονικό διάστημα από τη δημοσίευση στην Εφημερίδα της Κυβέρνησης της ΔΗΜΟΣ Α.Ε. και μέχρι σήμερα δεν υπάρχει καμία Υπουργική Απόφαση που να λέει πως θα στελεχωθεί, που θα λειτουργήσει. 


Προτείνω λοιπόν, να πιέσουμε την κυβέρνηση, τον αρμόδιο Υπουργό, να βγάλει τις αναγκαίες Υπουργικές Αποφάσεις και οπωσδήποτε κατά τη γνώμη μου, θα πρέπει να υπάρχει ένα γραφείο στελεχωμένο σε κάθε ΤΕΔΚ, της ΔΗΜΟΣ Α.Ε., στο οποίο θα μπορούν όλοι οι Δήμαρχοι να παίρνουν πληροφορίες και να έχουν τη δυνατότητα βοήθειας και στήριξης για να συντάξουν μελέτες και να διεκδικήσουν τη χρηματοδότηση από το ΕΣΠΑ. 


Εμείς στα Χανιά έχουμε τον ΟΑΔΙΚ. Είναι ένας Οργανισμός που είναι πολύ σημαντικός και έχει παίξει πάρα πολύ σημαντικό ρόλο στην ανάπτυξη του Νομού Χανίων και όλης της Κρήτης. Έχει ήδη ιδρυθεί και ο ΟΑΔΙΚ της Ανατολικής Κρήτης. 


Νομίζω ότι πρέπει να εισηγηθούμε, χωρίς διατυπώσεις, να υπάρχει η δυνατότητα οι Δήμοι που δεν έχουν πάρει έγκριση διαχειριστικής επάρκειας, να μπορούν να απευθύνονται σε τέτοιους φορείς που κάνουν μελέτες, για να συντάξουν μελέτες και να τις έχουν έτοιμες όταν το ΕΣΠΑ θα προκηρυχθεί. 



Τελειώνοντας, θα πρέπει να ομολογήσω ότι όλες οι εισηγήσεις, που άκουσα με προσοχή, από τους εισηγητές και τους παρεμβαίνοντες, ήταν σημαντικές. Καλύπτουν και καταγράφουν σε πολύ μεγάλο βαθμό όλα τα προβλήματα που αντιμετωπίζουμε και πάνω από όλα παίρνουν θέσεις και κάνουν προτάσεις για την επίλυσή των και θεωρώ ότι έχω υποχρέωση να τις στηρίξω. 


Η ΚΕΔΚΕ διαχρονικά, αλλά ιδιαίτερα τα τελευταία χρόνια, με Πρόεδρο τον κύριο Κακλαμάνη, έχει προσφέρει σημαντικότατες υπηρεσίες στους ΟΤΑ, με τις υπεύθυνες εισηγήσεις της, τις διεκδικητικές κινητοποιήσεις της και πάνω από όλα με την πίεση προς την κυβέρνηση έχει πετύχει σημαντικές επιτυχίες προς όφελος όλων των ΟΤΑ. 


Να κάνω και μία παρατήρηση. Να συνεχίσει η ΚΕΔΚΕ να έχει ανοικτές τις πόρτες της σε όλους τους εκλεγμένους δημοτικούς άρχοντες, γιατί εκεί βρίσκουμε  λύσεις σε πολλά θέματα τα οποία δεν τα ξέρουμε και έχουμε τη δυνατότητα επικοινωνίας και συμβουλών και προτάσεων για την επίλυση των θεμάτων που μας απασχολούν.


Ευχαριστώ πολύ.

ΠΡΟΕΔΡΕΙΟ: Παρακαλώ τον κύριο Σκούφαλο, Δημοτικός Σύμβουλος Ομηρούπολης. Ο κύριος Παπαδερός ήταν Δήμαρχος Ανατολικού Σελινού Χανίων. Ας μας συγχωρήσει που δεν αναφέρθηκε η ιδιότητά του. 

ΣΚΟΥΦΑΛΟΣ: Συναδέλφισσες, συνάδελφοι, θα ξεκινήσω και εγώ από το κεντρικό σύνθημα του Συνεδρίου, που αφορά στην στήριξη των τοπικών κοινωνιών. 


Δεν θα βάλω τη διάσταση που αφορά στο γεγονός του κατά πόσο μπορεί να γίνει στήριξη στη βάση του τι πρόκειται να εκταμιεύσει, αν εκταμιεύσει η ΚΕΔΚΕ κάποια ποσά, αλλά θα βάλω ένα σημαινόμενο που θα μπορούσε πραγματικά να αφορά στη στήριξη των τοπικών κοινωνιών. 


Ένα σημαινόμενο θα μπορούσε να είναι, μείωση των ανταποδοτικών τελών και να  βγει ως μότο του σημερινού Συνεδρίου, ως κατεύθυνση και εντολή της ΚΕΔΚΕ, μειώνουν όλοι οι Δήμοι της Ελλάδας τα ανταποδοτικά τέλη. Ένα το κρατούμενο. 


Κατάργηση των τροφείων. Δεύτερο κρατούμενο. 


Μόνιμη και σταθερή σχέση δουλειάς, έξω τα Stage. Άμεσες προσλήψεις σε όσους καλύπτουν πάγιες και διαρκείς ανάγκες. 


Αυτά δεν αφορούν στήριξη τοπικών κοινωνιών ή μήπως κρίνονται ως αιθεροβάμονα αιτήματα; Εάν αυτά είναι τα αιθεροβάμονα, ποια είναι αυτά που πατούν και σε ποια πραγματικότητα; Τη ζοφερή πραγματικότητα. 


Άρα λοιπόν, είναι ένα ζήτημα που αφορά και στο γεγονός τι είναι ρεαλιστικό και τι όχι. 


Το 8% επί του προϋπολογισμού, επί του κρατικού προϋπολογισμού, να αποδίδεται στην Τοπική Αυτοδιοίκηση, είναι κατά τη γνώμη μου στοιχειωμένο τόσο, όσο είναι και το 15% για την εκπαίδευση, χώρος από τον οποίο προέρχομαι. 


Μπαίνει ένα ζήτημα. Ενδιαφέρει την ΚΕΔΚΕ αυτό το συγκεκριμένο ποσοστό; Όσο και αν ατελές φαίνεται ως ποσοστό. Όμως θα ήθελα κάποια στιγμή, γιατί από τα 18 μου χρόνια βλέπω αυτήν την εις άτοπο απαγωγή, να μην υπάρχουν επιχειρήματα σοβαρά που να λένε γιατί δεν θέλουμε ένα σταθερό ποσοστό επί του προϋπολογισμού, που θα αυξάνεται με βάση τις ανάγκες και γιατί αντίθετα αναλισκόμαστε σε οριζόντιες, κάθετες και παράλληλες δράσεις, οι οποίες αυτό που αποδεικνύουν επί του πρακτέου είναι η φτώχεια της Τοπικής Αυτοδιοίκησης. Θα ήθελα κλείνοντας την σημερινή μας βραδιά, να ακούσω κάτι πάνω σε αυτό το ζήτημα. Δηλαδή, γιατί απορρίπτεται ως αίτημα; 


Ένα τρίτο ζήτημα. Δεν έβγαλα το συμπέρασμα ότι οι προλαλήσαντες συνάδελφοι, αυτοί που έβαλαν τα ζητήματα με τις νέες τεχνολογίες, ανήκουν στους Λουδιστές. Οι νέες τεχνολογίες όμως, ξέρετε, είναι ως μέσο παραγωγής, μέσο παραγωγής που ανήκει στο κεφάλαιο. Δεν είναι ουδέτερη διαδικασία. Είναι διαδικασία που αναπτύσσεται, εξελίσσεται και επιβάλλεται με κεφαλαιοκρατικούς όρους παραγωγής και από εκεί και πέρα, θα σας πω εγώ ένα παράδειγμα, γιατί ως δάσκαλος μου αρέσει να λέω και παραδείγματα. 


Πριν τρία χρόνια στο σχολείο μου έδωσαν 15.000 € προκειμένου να γίνει κέντρο υπολογιστών. Αυτήν την στιγμή υπολογιστές διδάσκονται μόνο στο ολοήμερο τμήμα, δηλαδή στο απογευματινό, γιατί είναι ΕΠΕΑΕΚ, γιατί είναι ελεγχόμενα χρήματα από την Ευρωπαϊκή Ένωση και γιατί έτσι θέλει το θεαθήναι. Για τα άλλα σχολεία, για την πρωινή βάρδια, να το πω έτσι, δεν υπάρχει πρόβλεψη. 


Αυτό όμως τι δείχνει; Δείχνει αφενός ότι υπήρξε η συγκεκριμένη κατεύθυνση αξιοποίησης των τεχνολογιών έτσι όπως οι συγκεκριμένες εταιρίες επέβαλλαν και κανένα βάρος  στο περιεχόμενο των πραγμάτων, γιατί προέχει το κέρδος των συγκεκριμένων εταιρειών. 


Ένα δεύτερο ζήτημα. Η λέξη επιχειρήσεις και επιχειρηματικός κόσμος στην εισήγηση του εκλεκτού συναδέλφου, για τις νέες τεχνολογίες, ήταν μία μόνιμη επωδός, 50, 51 και ειπώθηκε και από προηγούμενο ομιλητή. 


Αυτό ακριβώς δείχνει τη σύμφυση ιδιωτικής πρωτοβουλίας, κεφαλαίου, με τον άξονα, με το μακρύ χέρι του κράτους που είναι η Τοπική Αυτοδιοίκηση, προκειμένου και πάλι να έχουμε την αναπαραγωγή και κερδοφορία του κεφαλαίου, εις βάρος βεβαίως των χρηστών και  οι χρήστες θα είμαστε εμείς και οι δημότες μας. 


Κλείνοντας, απείκασμα των όσων συζητάμε, ποιοι είναι; Οι τοπικές κοινωνίες, οι δημότες, οι εργαζόμενοι. Εάν βάλουμε το χέρι στην καρδιά και δούμε την κατάσταση της ζωής τους, τον βιόκοσμό τους, αυτόν τον εποικισμό του βιόκοσμου, που λέει ο Χάμπερμας σε ένα σημείο του, είναι καλύτερος ή χειρότερος; Είναι προφανές ότι στις μεταξύ μας συζητήσεις λέμε ότι είναι χειρότερος. 


Παρ’ όλα αυτά, σε τέτοιες αίθουσες, σε παρόμοιες συνεδρίες, οι αριθμοί ευημερούν, τα προγράμματα ευημερούν, οι άνθρωποι όμως δυστυχούν. 


Το δέον γενέσθαι αφορά αλλαγή συσχετισμών, λαϊκή επιβολή έλεγε ο Δημήτρης Γλυνός, διότι οι αστοί δεν πρόκειται να παραχωρήσουν τίποτα και λαϊκή επιβολή σε κατεύθυνση αντιμονοπωλιακή, αντικαπιταλιστική.


Έτσι είναι τα πράγματα και σας το λέω προερχόμενος από ένα νησί, που επί χρόνια εκλιπαρεί τους εφοπλιστές, τους ακτοπλόους εφοπλιστές, να βάλουν πλοία. Επί χρόνια και επειδή ήμουν νιος και γέρασα και οι ακτοπλόοι ανθούν και ανθεύονται εις βάρος του νησιού μου, για αυτό λοιπόν κάποια σημασία έχει η ακροτελεύτια ρήση, όσο και αν για κάποιους ακούγεται ξύλινη.


Ευχαριστώ.

ΠΡΟΕΔΡΕΙΟ: Ευχαριστούμε πολύ.  Ο κύριος Τσαρούχας, Αντιπρόεδρος Δ.Σ. Δήμου Θεσσαλονίκης. 

ΤΣΑΡΟΥΧΑΣ: Ευχαριστώ κύριε Πρόεδρε, που μου δώσατε τον λόγο. Δεν ήμουν προετοιμασμένος να πάρω τον λόγο και να μιλήσω. Την αιτία μου την έδωσε ο προλαλήσας Δήμαρχος από την Αργολίδα, που αναφέρθηκε σχετικά με το τέλος παρεπιδημούντων. 


Ως Αντιπρόεδρος του Δήμου Θεσσαλονίκης θέλω και εγώ να σας καλωσορίσω εδώ στην πόλη μας, την φιλόξενη Θεσσαλονίκη, την ωραία νύφη του Θερμαϊκού, παρά το γεγονός ότι καλωσορίζω πολύ λίγους σχετικά με τους πάρα πολλούς που συμμετέχουν σε αυτό το πανελλαδικό συνέδριο της ΚΕΔΚΕ.


Θα αναφερθώ  μονάχα στο θέμα του τέλους παρεπιδημούντων, κύριε Πρόεδρε, που για εμένα κάθε άλλο παρά τέλος είναι. Είναι ένας καθαρά σκληρός και επιβλητικός νόμος εις βάρος μιας και μόνο τάξης επαγγελματιών.


Ο ομιλών έχει αναλώσει τη ζωή του επάνω στο θέμα αυτό συνδικαλιστικά, εστιάτορας είναι το επάγγελμά μου, ως Πρόεδρος της Ομοσπονδίας Εστιατόρων Ελλάδας, του Επαγγελματικού Επιμελητηρίου Θεσσαλονίκης, έτη σύνολο 43, σε όλο αυτόν τον κύκλο. Το έχω ζήσει πολύ στο πετσί μου το θέμα.


Το είδα πολύ άδικο κύριε Πρόεδρε. Δεν λέω ότι η Τοπική Αυτοδιοίκηση να μην έχει πόρους, να μην εισπράττει. Βεβαίως πρέπει να έχει πόρους και βεβαίως θα πρέπει να έχει τη δυνατότητα να κάνει τη δική της κοινωνική και αναπτυξιακή πολιτική, αλλά όχι εις βάρος μιας και μόνο τάξης επαγγελματιών, δηλαδή των καταστηματαρχών στα σουβλάκια, στα μικρά εστιατόρια και στα καφενεία. 



Είχε γίνει μία μελέτη, την οποία υποβάλλαμε στην Κεντρική Ένωση Δήμων Θεσσαλονίκης, στο συνέδριό της στη Ρόδο, η οποία προέβλεπε μηδέν, μηδέν κόμμα πέντε τοις χιλίοις σε όλη την κατανάλωση, διότι δεν είναι θέμα παρεπιδημούντων. Είναι όλοι οι καταναλωτές, είναι οι υπάλληλοι, είναι οι φοιτητές, είναι οι στρατιώτες, είναι οι οδοκαθαριστές, είναι οι πάντες, είναι οι πλούσιοι, είναι και οι φτωχοί, όλων αυτών των επιχειρήσεων, ανάλογα την κατηγορία που ο καθένας προτιμά να εστιάζεται και να ψυχαγωγείται.


Αυτό το τέλος ιστορικά να σας πω ότι εφαρμόστηκε με τον Ν.1080/80, όταν ο τότε αείμνηστος Υπουργός Εσωτερικών, κύριος Στράτος, δεχόμενος την πίεση της Τοπικής Αυτοδιοίκησης για τον πόρο που δικαιούταν και δεν μπορούσε η κεντρική διοίκηση να τον αποδώσει, τους υποσχέθηκε – το θυμάμαι και λόγω ηλικίας αλλά κα λόγω παρουσίας – ότι θα σας κάνω πλούσιους σε μία και μόνο νύχτα. Νύχτα ψηφίστηκε ο νόμος αυτός. 


Τότε, βεβαίως ήταν μερικώς και δίκαιος αν θέλετε, γιατί ίσχυε ο νόμος της διατίμησης όλων των προϊόντων που προσέφεραν οι επιχειρήσεις αυτές και πάνω από το δικαίωμα που τους έδινε η διατίμηση, προσέθεταν και το τέλος αυτό του 2%. Έτσι λοιπόν, θεωρούνταν ότι το πλήρωνε ο πελάτης. 


Τώρα όμως, δεν το πληρώνει ο πελάτης, διότι η διαμόρφωση των τιμών σε κάθε επιχείρηση είναι ελεύθερη και εξαρτάται από τις δυνατότητες που έχει στα έσοδά και τα έξοδά της να διαμορφώνει και τις τιμές της. Άρα λοιπόν, από τη διαμόρφωση αυτών των τιμών πληρώνει και 2% και 5% υπέρ της Τοπικής Αυτοδιοίκησης. 


Βεβαίως τα λέω αυτά, τα έδρανα άδεια, ευχαριστώ τους ακούοντες συναδέλφους παρόντες, αλλά επειδή πιστεύω ότι τα πρακτικά της συνεδρίασης αυτού του Συνεδρίου καταγράφονται, παρακαλώ λοιπόν τη Διοίκηση της ΚΕΔΚΕ να δείξει ιδιαίτερο ενδιαφέρον σε αυτό.


Ευχαριστώ πολύ κύριε Πρόεδρε, δεν έχω κάτι άλλο. Σας λέω ότι είναι εντυπωσιακή, γιατί παρακολουθώ τις συνεδριάσεις από χθες, η παρουσία όλων των συναδέλφων Δημάρχων της χώρας και εύχομαι όσοι παραμείνετε να περάσετε πολύ καλά.

ΠΡΟΕΔΡΕΙΟ: Κλείνουμε με μία ερώτηση από τον συνάδελφο Δήμαρχο Φαρρών, κύριο Σωτηρόπουλο Δημήτρη.

Δ. ΣΩΤΗΡΟΠΟΥΛΟΣ: Κύριε Πρόεδρε, θέλω να πω το εξής. Έχω δώσει γραπτώς, αν είναι δυνατόν να μπει τροποποίηση ούτως ώστε το 20% του ΘΗΣΕΑ από το 45%, να μεταφέρεται στο 35 ή από το 35 στο 45, δεδομένου ότι κατά τη γνώμη μου θα εξασφαλιστεί η απορροφητικότητα πολύ πιο καλά για του μικρούς Δήμους. 


Είμαι ένας Δήμος των 7.000 κατοίκων από τον Νομό Αχαΐας, ο Δήμος Φαρρών…

ΠΡΟΕΔΡΕΙΟ: Κύριε Σωτηρόπουλε, παρακαλώ να επαναλάβετε.

Δ. ΣΩΤΗΡΟΠΟΥΛΟΣ: Θέλω να πω το εξής: το ποσό του ΘΗΣΕΑ που αντιστοιχεί στο Δήμο μου, στο 45%, το ξέρω και το έχουμε κατανείμει, το έχουμε απορροφήσει και τα λοιπά, όπως επίσης το 35%. 


Εκτιμώ ότι αν σαν Δήμος είχα τη δυνατότητα το 20% του ποσού μου να το μεταφέρω από το 35 στο 45 ή από το 45 στο 35, κατά βούληση και είπα 20%, ένα όριο…

ΣΥΝΕΔΡΟΣ: Κύριε Δήμαρχε, το 35 και το 45% το ξέρετε. Το 20% που αντιστοιχεί…

Δ. ΣΩΤΗΡΟΠΟΥΛΟΣ: Απλώς θέλω, επειδή είναι καθορισμένα τα έργα τα οποία μπορώ να εντάξω στο 35% του ΘΗΣΕΑ, όπως επίσης είναι καθορισμένα τα έργα που εντάσσονται στο 45% του ΘΗΣΕΑ, αν είχα τη δυνατότητα το 20%, λέω παράδειγμα, των χρημάτων μου, δηλαδή εγώ στο 45% έχω δύο εκατομμύρια. Αν λοιπόν τις 400.000 μπορούσα να τις πάω στο 35% ή το 20% του 35 να το πάω στο 45%, δηλαδή να εντάξω οδοποιία ή ύδρευση που είναι τα καυτά προβλήματα των μικρών Δήμων, θα είχαμε πολύ καλύτερη απορροφητικότητα και ευελιξία και διευκόλυνσή μας. Το έχω δώσει και γραπτώς. 


Το άλλο που θέλω  να ρωτήσω, είναι το εξής: ο Δήμος Φαρρών, τον οποίο εκπροσωπώ, είναι μικρός όπως είπα, ορεινός, αγροτικός, του Νομού Αχαΐας. Έχω κάνει όλες τις διαδικασίες, έχω υποβάλει Επιχειρησιακό Πρόγραμμα, είμαι σε φάση πιστοποίησης. Όπως ξέρετε, η πιστοποίηση αυτήν την στιγμή, είναι η μεταβατική περίοδος μέχρι 31/12/2008. Εγώ λοιπόν…

ΣΥΝΕΔΡΟΣ: (εκτός μικροφώνου)

Δ. ΣΩΤΗΡΟΠΟΥΛΟΣ: Τα έχω όλα όσα επιβάλλει. Δεν έχω Τεχνική Υπηρεσία, πλην όμως δεν το καθορίζει αυτό. Λέει να έχω δύο μηχανικούς και έναν οικονομολόγο. 

ΣΥΝΕΔΡΟΣ: (εκτός μικροφώνου)

Δ. ΣΩΤΗΡΟΠΟΥΛΟΣ: Εγώ θα πάρω πιστοποίηση, είμαι σε φάση να πάρω πιστοποίηση. Πλην όμως, επειδή είναι η μεταβατική και χαίρομαι που είστε μπροστά και το ξέρετε, επειδή είναι λοιπόν η μεταβατική περίοδος και η νομοθετική ρύθμιση δεν έχει βγει ακόμη, εγώ λοιπόν αυτήν την στιγμή όταν θα υποβάλλω την πιστοποίηση, θα πρέπει το Υπουργείο ή η Περιφέρεια Δυτικής Ελλάδας, να μην έρθει να μου πει ότι εκμεταλλεύτηκες την μεταβατική περίοδο και πήρες πιστοποίηση και δεν σου την αναγνωρίζω, γιατί εγώ έχω κάνει μία σειρά εξόδων, έχω συνεργαστεί με εξωτερικούς συνεργάτες, έχω επιλέξει στελέχη του Stage τα οποία είναι ικανά, με πτυχία και τα λοιπά. Δηλαδή, εκμεταλλεύομαι τη μεταβατική περίοδο. Καταλαβαίνετε τις σας λέω. Δεν υπάρχει σαφές νομοθετικό πλαίσιο. Ο νόμος λέει μέχρι 31/12/2008. Δηλαδή, θα πάρω πιστοποίηση, η οποία μήπως είναι δώρο άδωρο θέλω να πω. 

ΣΥΝΕΔΡΟΣ: Δεν θα πάρετε πιστοποίηση διότι απλούστατα αυτός που χρησιμοποιήσατε ως Σύμβουλο και σας το λέω με ειλικρίνεια, ενώ ενδεχομένως γνωρίζει καλά το θεσμικό πλαίσιο, σας είπε άλλα πράγματα από αυτά που λέει το θεσμικό πλαίσιο. Λυπάμαι πάρα πολύ.

ΠΡΟΕΔΡΕΙΟ: Κύριε Δήμαρχε, αν αλλάξει ο νόμος, τότε μπορεί να αλλάξει για κάθε προσδοκία μας. 

ΣΥΝΕΔΡΟΣ: Αν κάνει Τεχνική Υπηρεσία σύμφωνα με τον νόμο, βεβαίως, θα μπορεί να πιστοποιηθεί. 

ΣΥΝΕΔΡΟΣ: (εκτός μικροφώνου)

ΣΥΝΕΔΡΟΣ: Όμως θέλει δύο χρόνια για να πάρει προσωπικό.

Δ. ΣΩΤΗΡΟΠΟΥΛΟΣ: Ήδη το έχω κάνει αυτό. Ευχαριστώ πολύ

ΠΡΟΕΔΡΕΙΟ: Ευχαριστούμε τον συνάδελφο. Κλείνουμε για απόψε. Σας ευχαριστούμε για την υπομονή και την παρουσία σας. 

ΣΥΝΕΔΡΟΣ: Το Αλέξανδρος Μπαλτατζής, τι αναλογεί στους Δήμους και τι είναι τομεακό του Υπουργείου;

ΠΡΟΕΔΡΕΙΟ: Δεν αναλογεί τίποτα στους Δήμους καθότι θεωρητικά είναι ανταγωνιστικά και κατά δεύτερον, τα κριτήρια επιλογής, εμείς ως μία παράταξη, θεωρήσαμε ότι δεν είναι ευκρινή. 

ΣΥΝΕΔΡΟΣ: Ένα δεύτερο θέμα. Ωρίμανση έργων βελτίωσης των υποδομών ευρυζωνικών συστημάτων. Έχουν προγραμματιστεί; Η προκήρυξη 180 δεν έκανε δικαιούχους τους Δήμους. Έχει προγραμματιστεί κάτι τώρα για βελτίωση υποδομών; 

Γ. ΒΑΣΑΡΔΑΝΗΣ: Ισχύει ότι ισχύει για όλα τα έργα του ΚΠΣ, είτε του Γ΄ είτε του ΕΣΠΑ. Τι εννοείτε; Πείτε μου συγκεκριμένα.

ΣΥΝΕΔΡΟΣ: Υπήρχε η προκήρυξη 180, προκειμένου να γίνουν μελέτες για ωρίμανση έργων του ΕΣΠΑ, για την Κοινωνία της Πληροφορίας, στην οποία δεν γίναμε τελικά δικαιούχοι οι Δήμοι. Ποιο πρόγραμμα θα μας υποστηρίξουμε για να ωριμάσουμε έργα για το ΕΣΠΑ, για την Κοινωνία της Πληροφορίας, σαν Δήμοι; 

Γ. ΒΑΣΑΡΔΑΝΗΣ: Αυτό είναι μια πρόταση ολόκληρη και τέτοιου τύπου πρόταση από πλευράς ΚΕΔΚΕ σε σχέση με το Ψηφιακή Σύγκλιση και με το άλλο, υπάρχει. Το αν θα γίνει δεκτό, είναι άλλο θέμα.


Χαρακτηριστικό είναι το εξής: από το Διοικητική Μεταρρύθμιση, αν δεν κάνω λάθος, πρόσκληση δεν έχει υπάρξει ακόμα. Στο Ψηφιακό Σύγκλιση εμφανίστηκαν προσκλήσεις που αφορούν ηλεκτρονικές υπηρεσίες. Εκεί οι προτάσεις μπορούν να γίνουν. 


Η διατύπωση περί μελετών ωρίμανσης στα έργα της Κοινωνίας της Πληροφορίας, είναι και αυτή ένα θέμα ολόκληρο. Για παράδειγμα, ο Δήμαρχος Τρικάλων, όταν πρότεινε τις διαπεριφερειακές διαδημοτικές επιχειρήσεις, ένα από τα αντικείμενά τους θα ήταν η παραγωγή τέτοιου τύπου μελετών ώστε τα έργα που θα προτείνονταν, να μπορούν να σταθούν. Αυτή είναι μια προσέγγιση. 


Παρ’ όλα αυτά, το πρόγραμμα καθαυτό αυτήν την στιγμή, δεν έχει ανοίξει ακόμη τέτοιου τύπου διαδικασία. Η Τεχνική Βοήθεια υπάρχει, ενδεχομένως να προκύψει και από εκεί κάτι. Όμως στην παρούσα φάση, έτσι ως έχει η κατάσταση, δεν υπάρχει κάτι συγκεκριμένο που να λέει ότι μέσα από αυτή τη διαδικασία θα χρηματοδοτηθούν βήματα ωρίμανσης προτάσεων που αφορούν το ΕΣΠΑ. Αυτή είναι η πραγματικότητα.

ΠΡΟΕΔΡΕΙΟ: Να συμπληρώσω κάτι. Στο τελευταίο Διοικητικό Συμβούλιο προτάθηκε εκ μέρους μου, καθότι εκπροσωπώ Καποδιστριακό Δήμο και είμαστε ελάχιστοι στο Διοικητικό Συμβούλιο Καποδιστριακοί, προτάθηκε και υιοθετήθηκε καταρχήν, να υπάρξει ένα ειδικό Επιχειρησιακό Πρόγραμμα για την ωρίμανση έργων. Το ποσό θα αντιστοιχεί σε κάθε Δήμο, θα είναι αποκλειστικά και μόνο για μελέτες και θα πάει αποκλειστικά στους Δήμους που δεν θα πιστοποιηθούν.


Κυρίες και κύριοι συνάδελφοι, σας εύχομαι καλό βράδυ. 

